ވާލޯބި ދެންނޭނގޭހޭ (34) – Feshun.mv\n24 ޑިސެމްބަރ 2021 - 15:07\nތިރީސްތިންވަނަ އަދަދާއި ގުޅޭ\n"ކަލޭ... ކަލޭ މިތާ ކީއްކުރަނީ؟ މިހާރު ވާހަކަވެސް ދެއްކެން ފެށީތަ؟" ދެލޯބޮޑުވެފައި ހުރެ މާހާ އަހައިލިއެވެ. މަލާމާތުގެ ހިނިތުންވުމެއް އީކްގެ ތުންފަތުގައި ކުޅެލިއެވެ. "އަހަރެންގެ ކަންތައް އެހައި ވަރަށް ބަލާ މީހަކަށް އެކަން ނޭނގުނީމަ އަޖައިބު ވެއްޖެ.. އީވާންގެ ލޯބީގަ އެހައިވެސް ބޮޑަށް މާހާ ކަނުވީތަ؟" ސީދާ މާހާގެ ދެލޮލަށް ބަލަންހުރެ އީކް އަހައިލިއެވެ.\n"އީވާން.. މީ.. މީ ކޮންކަމެއް..؟ އީވާން ބުނި ގޭގަ އެކަކުވެސް ނެތޭ.." ބުނާނެ އެއްޗެއް ނުވިސްނުމުން އެނބުރި އީވާންއަށް މާހާ ބަލައިލީ އެހީއަކަށް އެދޭފަދައިންނެވެ. އޭރު ނިކަން ހިނިއައިސްފައި އެއްފައި މައްޗަށް އަނެއްފައި އަރުވައިލައިގެން އީވާން އިނެވެ. މާހާ ބަލައިލުމާއެކު ނިތްއަރުވައިލީ ކިހިނެއް ވީތޯ އަހައިލާ ކަހަލަ ގޮތަކަށެވެ. އީވާންގެ އެފަރުވާކުޑަ އަމަލުން މާހާގެ ދެބުމަ ގޮށްޖެހުނީ ހިނދުކޮޅެއްގެ ތެރޭގައެވެ. ފާއިތުވެދިޔަ ދުވަސްތަކާމެދު ފުންކޮށް އޭނާއަށް ވިސްނުން ހިންގައިލެވުނީ ދެނެވެ. ވިސްނެމުންދިޔަ ވަރަކަށް ނިތަށް ޖަމާވެފައިވި ރޫތައް ފިލަމުންގޮސް މާހާގެ މޫނުމަތިން ހާސްކަން ފައުޅުވެލިއެވެ. ހިންދިރުވައިލަމުން އެއްފަހަރު އީވާންއަށް އަދި އަނެއްފަހަރު އީކްއަށް އޭނާ ބަލައިލިއެވެ.\n"މީ.. މީ އީވާންގެ ޕްލޭނެއްތަ؟ އަހަރެންދެކެ ލޯބިވާކަމަށް ކުރީ އެކްޓްއެއް ދޯ.. މީ ހުސް އޮޅުވައިލުމެއްތަ؟" އަޑަށް ބާރުލަމުން އީވާންއާ ކުރިމަތިލައި އޭނާ އަހައިލިއެވެ. މާހާގެ ދެލޮލުން ހާމަވާންހުރި ރުޅިވެރިކަންފެނި އީވާން އިންތަނުން ތެދުވިއެވެ. އަދި އެއްފިޔަވަޅު މާހާއާ ގާތަށް އަޅައިލަމުން ލައިގެންހުރި ޖިންސްގެ ޖީބަށް ދެއަތްތިލަ ކޮށްޕައިލިއެވެ.\n"އަހަރެން ހީކުރީ ދުވަހަކުވެސް މާހާއަށް ތިކަން ނުވިސްނޭނެކަމަށް.. ގޭމް ޖައްސަން އެނގެނީ ހަމައެކަނި މާހާއަކަށް ނޫނޭ.. ބައި ދި ވޭ... އަހަރެންގެ އެކްޓިންގް ކިހިނެއް؟ ކަމުދޭތަ؟" ނުލަފާ ހުނުމަކާއެކު އީވާން އަހައިލިއެވެ. ރުޅިއައިސްގެންގޮސް މާހާއަށް ދަތްކުނޑި ވިކައިލެވުނެވެ.\n"ހައު ކެން ޔޫ ޑޫ ދިސް ޓް މީ.." ދެލޮލަށް ޖަމާވާން އުޅުނު ކަރުނަތައް ހިންދަން މަސައްކަތް ކުރަމުން މާހާ އަހައިލިއެވެ. އަދިވެސް އޭނާގެ ވަށައިގެން ހިނގަމުންދިޔަ ކަންކަން މާހާއަށް ގަބޫލުކުރަން ދަތިވެފައިވީ ފަދައެވެ.\n"ޖަސްޓް ލައިކް ދި ވޭ ޔޫ ޑިޑް ދިސް ޓް ހާ.." އީކްއަށް އިޝާރާތް ކޮށްލަމުން ހަމަޖެހިލައިގެން ހުރެ އީވާން ޖަވާބުދިނެވެ. އެއާއެކު މާހާގެ ރުޅި ކޮންޓްރޯލްއިން ނެއްޓިފަދައެވެ.\nއީވާންއާ ގާތްވެލަން އޭނާ އުޅުނު ވަގުތު އީކް ނުކުތް ކޮޓަރީ ތެރެއިން އިތުރު ބައެއް ނުކުތްތަންފެނި މާހާ ހުއްޓުންއަރާގޮތް ވިއެވެ. ހައިތަމްއާ ނާއިފްގެ އިތުރުން ދެން ހުރީ އާސިފެވެ. އޭނާއާ ޖެހިގެން ކަހަލަ ގޮތަކަށް ޕޮލިސް ޔުނީފޯރމްގައި ހުރި މީހާ ފެނި މާހާ ރޫރޫ އަޅައިގަތީ ހިތަށް ވަތް ބިރުވެރިކަމެއްގެ ސަބަބުންނެވެ. އެމީހުންގެ ފަހަތުންކަހަލަ ގޮތަކަށް އެތަނަށް ނުކުތް ރާހިލް މާހާގެ ދެލޮލުގައި އަޅައިގަތީ ދެނެވެ. ގަބޫލުނުކުރެވިފައި ފަހަރަކު މީހަކަށް އޭނާ ބަލަމުންދިޔައީ ކުއްލިއަކަށް މިހެން ވާންވީ ސަބަބެއް ނުވިސްނިފައި ހުރެއެވެ. އޭނާއަށް ދާދި ދެންމެއަކު ފައުޅުކުރެވުނު ހަގީގަތްތަކާމެދު ވިސްނައިލެވުނީ އެހިނދުއެވެ. ތުންފިއްތައިލުމާއެކު މާހާ ފަހަތަށް ފިޔަވަޅެއް އަޅައިލިއެވެ.\n"މާހާ ތިވަރުގެ ބޮޑު ދެރައެއް އީކްއަށް ދީފާނެ ކަމަކަށް ބޭބެ ކުޑަކޮށްވެސް ހިއެއް ނުކުރަން.. އެންމެ ފުރަތަމަ މިވާހަކަތައް އީކްއާއި އީވާން ބޭބެއާ ހިއްސާކުރުމުން ގަބޫލުކުރަންވެސް ދަތިވި.. އަދިވެސް.. މިއީ ހަގީގަތެއްކަން ގަބޫލުކުރަން ބޭބެގެ ހިތް އެއްބަހެއްނުވޭ.. އެކަމަކު.. މާހާގެ ދުލުން ހަގީގަތް ހާމަވީމަ.." އެހިސާބަށް ބުނެލަމުން ހުއްޓައިލުމަށްފަހު ހައިތަމް ދެފަރާތަށް ބޯހޫރައިލިއެވެ. ދަރިއަކު ފަދައިން އޭނާ މާހާ ދެކެވެސް ލޯބިވީ އެއީ އީކްގެ އެންމެ ގާތް އެކުވެރިޔާއަށް ވުމުންނެވެ. އެހެނަސް އެލޯބި ފުހެވިދިޔައީ އެހިތި ހަގީގަތް ހާމަވުމުންނެވެ. ދެން އެނަޒަރުން މާހާއާ މެދުގައި ދެކުމަކީ ހައިތަމްއަށް އެއްގޮތަކަށްވެސް ކުރެވޭނެ ކަމެއް ނޫނެވެ.\n"އަހަރެންގެ އެންމެ ގާތް އެކުވެރިޔާ ގޮތުގަހުރެ އަހަރެންގެ ބުރަކަށްޓަށް ވަޅިޖަހާފާނެ ކަމަކަށް ކުޑަކޮށްވެސް ހިއެއް ނުކުރަން.. މާހާ އެދުނު ހުރިހައި ކަމެއް އަހަރެން ކޮށްދިނިން.. އެންމެ ފަހަރަކު ނަމަވެސް އަހަރެން ގާތު ބުނެލިނަމަ.. އެނގިހުރެ މާހާގެ ހިތް އަހަރެން ދުވަހަކުވެސް ޒަޚަމްކޮށް ނުލީމުސް.. އަހަރެންގެ ހިތްމަތީ އަތްއަޅާ ބާރުކޮށްފަވިއަސް މާހާގެ ލޯބި މާހާއަށް ދިނީމުސް.. ލޯތްބަކީ ގަދަކަމުން ހޯދޭނެ އެއްޗެއް ނޫންކަން މާހާއަށް ވިސްނުނަމަ.. ތިމާ ލޯބިވާ މީހާ ކޮންމެފަދަ ހާލަކުންވެސް ހާސިލްކުރުމަކީ ލޯތްބެއްނޫން.. އެއީ ފާޑެއްގެ މޮޔަކަމެއް.. ބައެއްފަހަރު އެލޯބި ލިބުމަށްވުރެ ތިމާގެ ހިތް އެދޭ ފަރާތުގެ އުފައުވެރިކަންވެސް އިސްކުރަންޖެހޭ.. ލޯބީގެ ދެވަނަ ނަމަކަށް ޤުރުބާނީ ކިޔެނީ ކޮންމެވެސް ކަމެއްވެގެން.. އެކަމަކު މާހާ.. މާހާ މަސައްކަތްކުރީ އެ މާތް ޖަޒުބާތުގެ ނަމުގަ ހިތުގަ އޮތް ހަސަދަ ފިލުވައިލަން... ތިމާއަށް އެއުފާވެރިކަން ނުލިބުނީމަ އެހެން މީހަކަށްވެސް ހައްގުނޫންކަމުގަ މާހާ ދެކުނީ... އެކުވެރިއެއްގެ ލަގަބުވެސް މާހާއަށް ހައްގުނޫންކަން ވަރަށް ރަނގަޅަށް ސާބިތުކޮށްދީފި.. އަހަންނަށް ދަސްކޮށްދިން ފިލާވަޅަށް ވަރަށް ބޮޑަށް ޝުކުރިއްޔާ..." ފެންކަޅިވެފައި މާހާއަށް ބަލަންހުރެ އީކް ބުނެލިއެވެ. ބުނާނެ އެއްވެސް އެއްޗެއް ނުވިސްނުނު މީހަކު ފަދައިން މާހާ އިސްޖަހައިލީއެވެ. ކުށްވެރިކަމުގެ އިހުސާސް ކުރެވުނަސް އެކަން ދައްކާކަށް އޭނާ ބޭނުމެއްނުވިއެވެ. އަމިއްލަ ކުށް އެހެން މީހުން ކުރިމަތީގައި ގަބޫލުކުރަން އޭނާގެ ޟަމީރު ދެކޮޅުހެދިއެވެ. ހަނުހުރީ އެހެންވެއެވެ. އެއްފަރާތުގައިހުރި ޕޮލިސް އޮފިސަރަށް އީކް ބޯޖަހައިލުމާއެކު އޭނާ މާހާއާ ގާތަށް ޖެހިލިއެވެ. އޭނާގެ އިރުޝާދާއެކު ގޭގެ ބޭރުގައި ތިބި ޕޮލިހުންގެ ޓީމެއް އެތެރަށް ވަނެވެ. އެއްބަޔަކު ރާހިލް ގާތަށް ޖެހިލިއިރު އަންހެން ދެ ފުލުހެއް މާހާގެ ދެފަރާތުގައި ހުއްޓިލިއެވެ. "މާހާއާ އެކު މިކުށުގަ ބައިވެރިވި އެންމެނަށް އޭގެ އަދަބު ލިބޭނެ.. އަލުން މި ކޭސް ހުޅުވައިލާ ތަހުގީގުތައް ކުރިއަށް ގެންދާނަން.." ހައިތަމް ކުރިމަތީގައި ހުއްޓިލަމުން އެތަނުން ފުލުހެއް ބުނެލިއެވެ. އެއްވެސް ހެއްކެތް ނުލިބި، ތަހުގީގަށް ކުރިއެރުމެއް ނުލިބުމުން މަޑުޖެހިފައިވި އެ ކޭސް އަލުން ފަށަން އެމީހުން ނިންމީއެވެ. މާހާގެ އެހީއާއެކު އެ ކޭސްގައި ދެން ބައިވެރިވި އެހެން މީހުން ހޯދުމުގެ މަސައްކަތް ފަށަން ފަސޭހަވެގެން ދާނެއެވެ. ބޯޖަހައިލަމުން ހައިތަމް އިސްޖަހައިލީ މާހާއަށް ބަލަން ބޭނުންނުވެފައި ހުރެއެވެ. އީކް ގޮވައިގެން އޭނާގެ ކޮޓަރިއަށް އެދުވަހު އައުމަށްފަހު އީވާން ވަނީ އެހުރިހައި ވާހަކަތަކެއް އޭނާއާއި ނާއިފާ ހިއްސާކޮށްފައެވެ. ރާއްޖެ އަންނަން އެމީހުން ގަސްދުކުރި ދެވަނަ ސަބަބަކީ އެއީއެވެ. މާހާއަށް އެކުށުގެ ހައްގު އަދަބު ދިނުމަށް އެއިން ކޮންމެ މީހަކުވެސް ވީ ބޭނުންވެފައެވެ.\nއެއްފަރާތުގައި ހިމޭންކަމާއެކު މާހާއަށް ބަލަންހުރި ރާހިލްއަށް އޭނާގެ ނަޒަރު ސީދާވެލިއެވެ. ކީއްވެހޭ ބުނެ މާހާ ސުވާލުކޮށްލިއިރު އެއަޑު ތުރުތުރުލަމުން ދިޔައެވެ. "މާހާގެ ޕްލޭންތަކަށް ފިލަމުން މުޅި ހަޔާތް ބިރުވެރިކަމެއްގެ ތެރޭ ހޭދަކޮށްލުމަށްފަހު މިގޮތް މާ ރަނގަޅުކަމުގަ އަހަންނަށް ވިސްނުނީމަ.. ކުރެވުނު ކުށް އިހުސާސުވީމަ.. އެކަމަކު އަހަރެން އެކަނި ދާން ބޭނުންނުވީ.. މިހުރިހައި ކަމެއްގެ އަޑީގައިހުރި މީހަކީ ތީ.. އަހަންނާއެކު މާހާވެސް ޖެހެނީ ފުލުހުންގެ ބެލުމުގެ ދަށަށް ދާން.." މަޑުމަޑުން ރާހިލް ބުނެލިއެވެ. ދެލޯމަރައިލުމާއެކު މާހާއަށް ފުންނޭވާއެއް ދޫކޮށްލެވުނެވެ. އެވަރުގެ ބޮޑު ލަނޑެއް ރާހިލް އޭނާއަށް ދީފާނެ ކަމަކަށް މާހާ ހިއެއްނުކުރެއެވެ. ރާހިލްގެ ދުވަސް ކުރީބައިގައި ދުއްވައިލެވުނު ނަމައޭ އެވަގުތު އޭނާގެ ހިތަށް އެރިއެވެ. ރުޅިވެރިކަން މޫނަށް ވެރިވުމާއެކު މާހާގެ ކަރުބުޑުން ނުރުހުމުގެ އަޑެއް ބޭރުވިއެވެ. އިތުރަށް ބަހެއް ކިއުމެއްނެތި ފުލުހުންނާއެކު ރާހިލް ކުރިއަށް ހިނގައިގަތެވެ. އޭނާ ހުރީ ދެން އެ ކުށުގައި ބައިވެރިވި އެހެން މީހުންގެ މައުލޫމާތުވެސް ތަހުގީގުގައި ހާމަކުރަން ނިންމައިގެނެވެ. ރާހިލްއަށް ބަލަންހުރި މާހާގެ ދެލޮލުން ކަރުނަ ފައިބަންފެށީ ކޮންއިރަކުކަން ޚުދު އޭނާއަށްވެސް ނޭނގެއެވެ. ރޮވެމުންދިޔައިރު އަމިއްލަ މޮޔަކަމާމެދު އޭނާއަށް ހިތާހިތުން ޝަކުވާ ކުރެވެމުން ދިޔައެވެ. އީވާންގެ ބަސްތަކަށް ހެއްލި އެމަޅީގައި އެހައި ފަސޭހައިން ޖެހެވުނަތީ އަމިއްލަ ނަފުސަށް އަޑުލައިގަތެވެ. ލޯތްބަށް އެދެވިފައި ވީލެއް ބޮޑުކަމުން އެއިން އެއްވެސް ކަމަކާމެދު ރަނގަޅަށް އޭނާއަށް ވިސްނައިނުލެވުނީއެވެ. އެނބުރި ދުވަހަކުވެސް ރާއްޖެ ނައުމަށް ނިންމައިގެން ހުއްޓަސް އެ ނިންމުން ބަދަލުކުރުވީ އީވާންއެވެ. މިއަދު އޭނާއަށް މިހައިބޮޑު ދެރައެއް މިލިބުނީ އެހެންވެއެވެ. އީވާނަށް ބަލައިލުމާއެކު ތުންފިއްތައިލަމުން މާހާ ކުރިއަށް ހިނގައިގަތެވެ. އޭނާއަށް މަރުޙަބާކިޔަން ތައްޔާރަށް އޮތް އަނދިރިކަމުގެ ތެރެއަށެވެ. އަމިއްލަ އަތުން ކޮނުނު އަނދަވަޅުތެރަށް ވެއްޓުނީއެވެ. ސަލާމަތްކޮށްދޭނެ އެއްވެސް މީހެއް އަދު އޭނާގެ ގާތުގައި ނެތެވެ. އެކަނިވެރިކަން ހަފަރާތުން ވަށައިލިހިނދު މާހާގެ އަނގައިން ގިސްގެ އަޑު ބޭރުވިއެވެ. އެމަންޒަރުބަލަން އީވާންގެ މޭގައި ލައްވެލައިގެން އީކް ހުއްޓެވެ. ދުނިޔެ ދޫކޮށް ގޮސްފައިވި އޭނާގެ އަލަތު ފިރިމީހާއަށް އިންސާފު ހޯދައިދެވުމުން އެހިތަށްވަނީ ނޭނގޭ ފިނިކަމެއް ވެރިވެފައެވެ. މާކިންގެ ޚިޔާލުތަކާއެކު ފަނޑު ހިނިތުންވުމެއް އީކްގެ ތުންފަތަށް ވެރިވިއެވެ. އިރެއްގައި އެހަނދާންތަކުން ދެލޯ ތެމުނަސް މިއަދު އެއީ އޭނާގެ މޫނަށް ހިނިތުންވުން ގެނުވައިދީ ހިތާއި ރޫޙަށް ހަމަޖެހުން ލިއްބުވައިދޭ ކަމަކަށްވަނީ ވެފައެވެ. މާޒީގެ ހިތިކަން މާޒީއަށް ދޫކޮށްލުމަށްފަހު އެނބުރި ކުރިމަގާއި ކުރިމަތިލުމަށް މުޅި ނަފުސު ތައްޔާރުވެއްޖެ ކަމުގެ އިހުސާސާއެކު އީވާންގެ ވަށައިގެންވި ދެއަތަށް އީކްއަށް ބާރުކޮށްލެވުނެވެ. ލުއިކޮށް އީކްގެ ނިތުގައި ބޮސްދެމުން އީވާން ހިނިތުންވެލިއެވެ.\nއެނދުމަތީގައި ފިކުރަކަށް ގެއްލިފައި އިވްލީން އޮތެވެ. ނިތުގައި އަތް ބާއްވައިލައިގެން އޮތްއިރު އެމޫނުމަތިން ފައުޅުވަނީ މާޔޫސްކަމެވެ. ފުންނޭވާއެއް ދޫކޮށްލަމުން ދެލޯމަރައިލި ވަގުތު ކޮޓަރީ ދޮރުގައި ޓަކި ޖަހައިލަމުން އާވްޔާ އެތެރަށް ބޯދިއްކޮށްލިއެވެ. މަންމަގެ ހިނިތުންވެފައިވި މޫނަށް ނަޒަރު ހުއްޓުމާއެކު އޮތްތަނުން ތެދުވެ ހަށިގަނޑު ސީދާކޮށްލަމުން އިވްލީން އިނށީދެލިއެވެ. ލަސްހިނގުމެއްގައި އައިސް އިވްލީން ގާތުގައި އާވްޔާ އިނށީނެވެ. ފުންނަޒަރަކުން ދަރިފުޅުގެ މިލައިފައިވި މޫނަށް އޭނާ ބަލައިލިއެވެ.\n"ދަރިފުޅާ ބައްދަލުކުރަން މީހަކު އައިސް އެބަ ހުރި.. ތައްޔާރުވެލައިގެން ތިރިއަށް އަންނަންވީނު.." މޫނުމައްޗަށް ފައިބައިފައިހުރި އިވްލީންގެ އިސްތަށިތައް ރީތިކޮށްލަމުން އޯގާތެރިކަމާއެކު އާވްޔާ ބުނެލިއެވެ. ކާކުހޭ އިވްލީން އަހައިލީ ފޫހި ގޮތަކަށެވެ. އެއްވެސް ކަމެއް ކުރާހިތެއް އޭނާ ނެތެވެ.\n"ތިރިއަށް އައީމައެއްނު އެނގޭނީ.. ލަސްނުކޮށް އަވަހަށް އާދެބަލަ.. ވަރަށް ރީތިވެގެން އަންނާނީ އެނގޭ.. ދަރިފުޅު ލާނެ ހެދުމެއް މަންމަ ނަގައިދެންތަ؟"\n"ކާކުތަ މަންމާ؟ އަނެއްކާވެސް އަހަރެންގެ ކައިވެނި ކުރުވާނެ މީހަކު ގެނައީތަ؟ ޕްލީޒް މަންމާ.. އަހަރެން އަދި ކައިވެންޏަކަށް ތައްޔާރެއް ނޫނޭ.."\n"އެއްފަހަރުވެސް އެމީހަކާ ބައްދަލުކޮށްލަބަލަ.. އޭގެ ފަހުގަ ގޮތެއް ނިންމާ.. ދަރިފުޅުގެ ކޮންމެ ނިންމުމެއް މަންމަމެން ބަލައިގަންނާނަން.." އިވްލީންގެ އަތުގައި ހިފައިލަމުން އާދޭހާއެކު އާވްޔާ އެދުނެވެ.\n"މީ އެންމެ ފަހު ފަހަރު.. މިފަހަރު ދަރިފުޅު ނޫނެކޭ ބުނެފިނަމަ ދެން ދަރިފުޅު އަމިއްލައަށް ފެނިގެން ކައިވެނީގެ ވާހަކަ ނުދައްކަނީސް މަންމަ އެއްވެސް އެއްޗެއް ނުކިޔާނަން.. އެންމެ ރަނގަޅެއްނު.." އިވްލީން ޖަވާބެއް ނުދިނުމުން އަނެއްކާވެސް އާވްޔާ ބުނެލިއެވެ. ތުންފިއްތައިލުމާއެކު އޭނާ ބޯޖަހައިލީ އިތުރުގޮތެއް ނެތް މީހަކު ފަދައިންނެވެ. ލޯބިން އިވްލީންގެ ބޮލުގައި ފިރުމައިލަމުން އޭނާ ލާނެ ހެދުމެއް ތައްޔާރުކޮށްދިނުމަށްފަހު އާވްޔާ އެތަނުން ދިޔައެވެ. މަޖުބޫރުވެފައިހުރި މީހަކު ފަދައިން އިވްލީން ތުވާލި ހިފައިގެން ފާޚާނާއަށް ވަނެވެ.\nސިޑިން ފައިބައިގެން އައިއިރު އިވްލީންގެ ނަޒަރު ވީ ސޯފާގައި އޭނާއަށް ފުރަގަސްދީގެން އިން ފިރިހެންކުއްޖާއަށް ހުއްޓިފައެވެ. ދެބުމަގޮށްޖަހައިލަމުން އޭނާ އިސްޖަހައިލިއެވެ. އަދި އެހުރިގޮތަށް އައިސް ސޯފާ ވަށައިލުމަށްފަހު އޭނާގެ މަންމަ ކުރިމައްޗަށް މަޑުކޮށްލިއެވެ. އޭނާއާ ޖެހިގެން އިނށީނުމަށް އާވްޔާ އިޝާރާތްކޮށްލުމުން އެގޮތަށް އިވްލީން ކަންތައް ކުރިއެވެ. އޭރުވެސް އެންމެ ފަހަރަކުވެސް އިސްއުފުލައި އެތަނުގައި އިން މީހަކަށް އިވްލީން ބަލައެއް ނުލައެވެ. އިވްލީން އިނށީނުމާއެކު އޭނާގެ ބުރަކަށީގައި ނުހަނު ލޯބިން އާވްޔާ ފިރުމައިލިއެވެ.\n"މީ އަހަރެމެންގެ ދަރިފުޅު.. އަހަރެމެން ދެމަފިރިންގެ ހުރި ހަމައެކަނި ކުއްޖާ.. އިވްލީން.." ހިނިއައިސްފައި އިވްލީނަށް ބަލައިލަމުން އާވްޔާ ބުނެލިއެވެ. އުނގުމަތީގައި ޖޯޑުކޮށްލެވިފައިއޮތް ދެއަތަށް ބަލަން އިވްލީން އިނެވެ.\n"ހެލޯ އިވްލީން..." އިވުނު ފިރިހެންވަންތަ ހިތްގައިމު އަޑުން އޭނާއަށް އިސްއުފުލައި ބަލައިލެވުނީ ބޭއިޚުތިޔާރުގައެވެ. އިވުނީ އޭނާއަށް ދުވަހަކުވެސް އޮޅޭނެ އަޑެއް ނޫނެވެ. އެހިތުގެ އެންމެ ހިމަނާރަށް ދަންދެން އެއަޑުން އެކަނިވެސް އަސަރުކުރުވައިފިއެވެ. ހަށިގަނޑުގެ ލޯލިތައް ކޮޅަށް ޖެހިގެން ދިއުމާއެކު ހިތުގެ ވިންދު އަވަސްކުރުވައިފިއެވެ. ކުރިމަތީގައި ހިނިތުންވެފައި އޭނާއަށް ބަލަން އިން ޝަމްއަލްއާ ހަތަރުކަޅި ހަމަވުމާއެކު އިންތަނުން އިވްލީނަށް ތެދުވެވުނީ ކުއްލިއަކަށެވެ.\n"ޝަމްއަލް އައިސް އެއިނީ ދަރިފުޅުގެ ކައިވެންޏަށް އެދި.." ގާތުގައި އިން ލޯބިވާ ފިރިމީހާ އަކްރަމްގެ މޫނަށް ބަލައިލުމަށްފަހު ކޮޅަށްހުރި އިވްލީނަށް ބަލައިލަމުން އާވްޔާ ބުންޏެވެ.\n"އެކަމަކު.. ޝައްމު.." ބުނާނެ އެއްޗެއް ނުވިސްނިފައި އިވްލީނަށް ހުރެވުނީ ދެލޯ ބޮޑުކޮށްލައިގެނެވެ. ޝަމްއަލް ޒާރާއާ ކައިވެނިކޮށްގެން ހުއްޓައި އެދެމެދަށް އޭނާ ވަންނާނީ ކިހިނަކުން ހެއްޔެވެ؟\n"ޝަމްއަލް މަންމަމެންނަށް ހުރިހައި ވާހަކައެއް ކިޔައިދީފި... ދަރިފުޅު ލޯބިވާ މީހަކީ އެއީ އެއްނު.. މިހުރިހައި ދުވަހު ކައިވެންޏަށް ދަރިފުޅު ދެކޮޅު ހެދި ސަބަބަކީވެސް އެއީއެއްނު.." ތެދުވެ އިވްލީންގެ އަތުގައި ފިރުމައިލަމުން އާވްޔާ ބުނެލީ ލޯތްބާއެކުއެވެ. ފެންކަޅިވެފައި ޝަމްއަލްގެ މޫނަށް ބަލަހައްޓައިގެން އިވްލީނަށް ހުރެވުނީ ހަރަކާތެއްވެސް ކޮށްލަން ހަނދާންނެތިފައެވެ. އަދިވެސް ކުރިމަތީގައި އިނީ ޝަމްއަލްކަން ގަބޫލުކުރަން އޭނާއަށް ދަތިވެފައިވީ ކަހަލައެވެ.\n"ކި.. ކިހިނެއް؟ ޒާރާ.." ސިކުނޑީގައި ބުރުޖަހަމުންދިޔަ ބަސްތައް ބޭރުކުރާނެ ގޮތެއް އިވްލީންއަކަށް ނުވިސްނުނެވެ. ތުންފަތް ތުރުތުރު އަޅައިލުމާއެކު އޭނާ އިސްޖަހައިލީއެވެ. އަދި އޭނާގެ ވަށައިގެން ހިނގަމުންދިޔަ ކަންތަކާމެދު ވިސްނައިލިއެވެ. ވާހަކަ ދައްކަން އަނގަ ހުޅުވައިލި ވަގުތު ޝަމްއަލް ތެދުވަމުން އައިސް އޭނާގެ ކުރިމަތީގައި ހުއްޓިލިއެވެ. އެދެކުދިންނަށް ފުރުސަތު ދެމުން އާވްޔާއާއި އަކްރަމް ދުރަށް ޖެހިލިއެވެ.\n"ޒާރާ ކޮބާ.." ހިންދިރުވައިލަމުން އިވްލީން އަހައިލިއެވެ. "އަހަރެން ބޭނުމެއްނޫން އަހަރެންގެ ސަބަބުން އެހެން މީހެއްގެ ދިރިއުޅުން ހަލާކުވާކަށް.. ކިތަންމެ ލޯބިވިއަސް އަހަރެންނަކީ އަމިއްލަ އެދުން އިސްކުރާނެ މީހެއް ނޫން.." ކިރިޔާ ޝަމްއަލްއަށް އަޑުއިވޭވަރަށް އިވްލީން ބުނެލިއެވެ.\n"ހާސްނުވޭ.. އަހަންނަށް ލީންގެ ގޮތް އެނގޭ.. ޒާރާ ދޯ.. އައި ޑިވޯރސްޑް ހާ.." ފުންނޭވާއެއް ދޫކޮށްލަމުން ޝަމްއަލް ބުންޏެވެ.\n"ވަޓް؟ ކީއްވެ؟ އަހަންނާ ކައިވެނިކުރަންތަ؟ ނޫން.. އަހަރެން.. އަހަރެން ބޭނުމެއްނޫން.."\n"ލީން.. ހަމަޖެހިބަލަ.. އަހަރެން ވާހަކަ ދައްކާނެ ފުރުސަތެއް ދީ.. ޕްލީޒް.." ޝަމްއަލްގެ އަޑުގައިވީ އާދޭހެވެ. އެއްވެސް އެއްޗެއް ބުނުމެއްނެތި އިވްލީން ދުރަށް ނަޒަރު ހުއްޓައިލިއެވެ.\n"ޝީ ޗީޓެޑް އޮން މީ ލީން.. ކައިވެނި ކުރިއަސް އަހަރެމެން ދެމެދުގަ އޮތް ގުޅުން އެއްވެސް އިރަކު އެހައި ރަނގަޅެއް ނޫން.. އަހަރެން މަސައްކަތްކުރިން ކައިވެނި ސަލާމަތްކުރަން.. އެކަމަކު ޒާރާ.. ޝީ ވޯޒް ޕްރެގްނެންޓް.. އެހެން މީހެއްގެ.. ދަރިއަކަށް.. އިތުރަށް އަހަންނަށް ކެތްނުވީ ލީން.. އެހެންވެ ވަރި ކުރީ.. އޭގެ ފަހުން މިހާރު އެއް މަސް ފާއިތުވެ ގޮސްފި.. އައި އެމް ސޮރީ.. ލީން އަހަރެން ދެކެ ލޯބިވާވަރު އަހަންނަށް ސިއްރުވެފައެއް ނެތް.. ހުރިހައިކަމެއް އެނގިހުރެ ލީންގެ ލޯތްބަށް އޭރު ފުރަގަސްދެވުނީ.. އެކަމަކު މިއަދު އަހަންނަށް އިހުސާސުވެއްޖެ އޭރު އަހަންނަށް އެހެދުނީ ކިހައި ބޮޑު ގޯހެއްކަން.. ނިންމުނީ މޮޔަ ނިންމުމެއްކަން.. ލީން އަހަރެންދެކެވާ ތެދުވެރި ލޯބި މިއަދު އަހަންނަށް އެނގި އިހުސާސުވެއްޖެ.. ޕްލީޒް.. ދެވަނަ ފަހަރަށް ލީން ގެއްލޭކަށް އަހަރެން ނޭދެން.. އަހަންނަށްވެސް.. ލީން ދެކެ ލޯބިވެވިއްޖެ.. ތި ހިތްހެޔޮކަމާއި އޯގާތެރިކަން މިހިތް ފަތަޙަކޮށްފި.. އައި ރިއަލީ ލަވް ޔޫ.." ފެންކަޅިވެފައި ހުރެ ޝަމްއަލް އެހިތުގެ ހަގީގަތް ހާމަކޮށްލިއެވެ. އޭރު ހުއްޓުމެއްނެތި އިވްލީންގެ ދެލޮލުން ކަރުނަ ފައިބަމުން ދިޔައެވެ. ޝަމްއަލްގެ ދެލޮލަށް ބަލައިލުމާއެކު ކަރުނައިގެ ތެރެއިން އޭނާއަށް ހިނިތުންވެވުނީ ބޭއިޚުތިޔާރުގައެވެ. އެހިނިތުންވުން ޝަމްއަލްއަށް ޖަވާބަކަށް ފުދުނެވެ. ކަރުނަތައް އަތުގެ ނުފުށުން ފުހެލަމުން އޭނާވެސް ހިނިތުންވެލިއެވެ.\n"އަހަރެން މިއަދު މިތަނަށް މިއައީ ލީންގެ ކައިވެންޏަށް އެދި.. ސޯ ޓެލް މީ.. އިވްލީން ބިންތް އަކްރަމް.. ވިލް ޔޫ މެރީ މީ އެންޑް ބީ މައިން ފޯރ އެވަރ؟" އިވްލީންގެ ކުރިމަތީގައި އެއްކަކޫ މައްޗަށް ތިރިވެލަމުން ލައިގެންހުރި ޖިންސްގެ ޖީބުގައި އޮތް ރަތްކުލައިގެ ކުޑަ މަހުމާ ފޮށި ނަގައި ޝަމްއަލް ހުޅުވައިލިއެވެ. ގަބޫލުކުރަން ދަތިވެފައި ހުރި އިވްލީން ލަސްލަހުން އާވްޔާއާއި އަކްރަމްއަށް ބަލައިލުމުން އެމީހުން އަވަސް އަވަހަށް ބޯޖަހައިލީ އާނބަސް ބުނާށޭ ބުނާފަދަ ގޮތަކަށެވެ. ތުރުތުރުއަޅަމުންދިޔަ ދެއަތްތިލަ އަނގަމަތީގައި އެޅުމާއެކު އިވްލީންއަށް އަވަސް އަވަހަށް ބޯޖަހައިލެވުނެވެ. ހުއްޓުމެއްނެތި އެދެލޮލުން ކަރުނަ ފައިބަމުންދިޔައީ ހިތާއި ނަފުސަށް ލިބުނު އުފަލެއްގެ ސަބަބުންނެވެ.\n"ޔެސް.. ޔެސް.. ޔެސް.. އައި ވިލް ޝައްމު.. އައި ވިލް.." ދެއަތް ތިރިކޮށްލުމާއެކު ގިސްލެވިފައިވި އަޑަކުން އިވްލީން ބުނެލިއެވެ. އެއާއެލު އެކުޑަފޮށީގެ އެތެރޭގައި އިން އަނގޮއްޓި ނަގަމުން އިވްލީންގެ ވައަތުގެ ކަށި އިނގިލީގައި ޝަމްއަލް އަޅުވައިލީ ނުހަނު ލޯބިންނެވެ. އަދި ތެދުވަމުން ލޯތްބާއި އޯގާތެރިކަމާއެކު އިވްލީންގެ ދެލޮލުން ފައިބަމުންދިޔަ ކަރުނަތައް ފުހެލިއެވެ. "މި ދެލޮލުން އެންމެ ކަރުނަތިއްކެތްވެސް ވެއްޓޭތަން ދެކޭކަށް ދެން އަހަރެން ބޭނުމެއްނޫން.. އަހަރެންގެ ލީން ދެން ހުންނަންވާނީ އަބަދުވެސް ހިނިތުންވެލައިގެން.. މިހިތުގެ ހަމަޖެހުމަކީ ލީންގެ އުފައުވެރިކަން.." ހިތްކަތިލާފަދަ ގޮތަކަށް އިވްލީންގެ ދެލޮލަށް ބަލަން ހުރެ ޝަމްއަލް ބުނެލިއެވެ. ލަދުގަތްވަރުން އިވްލީންއަށް އިސްޖަހައިލެވުނެވެ. އެތަންފެނި އާވްޔާގެ އަނގައިން ލާނެތް ހުނުމެއް ބޭރުވިއެވެ. އަނބިމީހާގެ ކޮނޑުގައި ފިރުމައިލަމުން އަކްރަމް ދެފަރާތަށް ބޯހޫރުވައިލިއެވެ.\n"އަކްރަމްއަށް ގަބޫލުކުރެވޭތަ؟ އަހަރެމެންގެ ލޯބިވާ ދަރިފުޅުވެސް ކައިވެނިކުރަނީ.. އަހަރެމެންގެ ހުވަފެން ހަގީގަތަކަށް ވަނީ.." އަކްރަމްގެ މޭގައި ލައްވެލަމުން ފެންކަޅިވެފައި ކުރިމަތީގައި ތިބި އިވްލީންއާއި ޝަމްއަލްއަށް ބަލައިލަމުން އާވްޔާ ބުނެލިއެވެ. އެއާއެކު ކުޑަކޮށް ގުދުވެލަމުން އާވްޔާގެ ބޮލުގައި އަކްރަމް ބޮސްދިނެވެ. އެންމެ ހިނދުކޮޅަކަށްވެސް އޭނާގެ ނަޒަރު ހިނިތުންވެފައިތިބި އެޒުވާން ޖޯޑުން ނުނެއްޓެއެވެ. ހިތަށް ލިބުނު އުފައުވެރިކަމާއެކު މާތް ރަސްކަލާނގެއަށް އޭނާ ޙަމްދުކޮށްލިއެވެ.\nޕޮލިސް ޖިޕްގެ ފަހަތުން އީކްއާއި އީވާންގެ އިތުރުން ނާއިފާއި ހައިތަމް ކާރުގައި އައެވެ. ޕޮލިސްޓޭޝަން ކުރިމަތީގައި އޭރު އާބިދާ އާއި ލތުފީގެ އިތުރުން މާކިންގެ އާއިލާ ކުދިން މަޑުކޮށްލައިގެން ތިއްބެވެ. ކާރުން ފައިބައިގެން އައިސް ހައިތަމް ހުއްޓުނީ ލުތުފީ ކުރިމަތީއެވެ.\n"ހައިތަމް ގުޅާފަ އެވާހަކަތައް ދެއްކުމުންވެސް އަދިވެސް ގަބޫލުކުރަން ދަތިވެފަ އަހަރެން މިހުރީ.. ކުޑަކޮށްވެސް ހިއެއްނުކުރަން އަހަރެންގެ ދަރިފުޅު ނިމިދިޔައީ ބައެއްގެ ނުބައި ރޭވުމުންކަމެއް.." ހައިތަމްއަށް ބަލަންހުރެ ލުތުފީ ބުނެލިއެވެ. ބޯޖަހައިލަމުން ހައިތަމް ހަށިފުރައި ނޭވާއެއް ދޫކޮށްލިއެވެ. ހައިތަމްގެ އަނަރޫފަވެފައިވާ ހަށިގަނޑަށް ބަލައިލިއަސް އެކަމާ ވިއްދައި އެއްޗެއް ބުނާކަށް ލުތުފީއަކަށް ނުކެރުނެވެ. ކުދި ފިޔަވަޅުތަކެއްގައި އީވާންއާ އެކުގައި އައިސް އެތަނަށް ހުއްޓުނު އީކްއަށް އާބިދާ އާއި ލުތުފީގެ ނަޒަރު އަމާޒުވެލިއެވެ. އެދެމަފިރިންނަށް އީކް ބަލައިލީ ކުށްވެރިއަކު ފަދައިންނެވެ. ވެދިޔަ ކަންތަކުން ހިސާބަކަށް އަމިއްލަ ނަފުސު އޭނާއަށް ކުށްވެރިކުރެވެމުންދިޔައެވެ.\n"މަންމާ.. ބައްޕާ އަޅުގަނޑަށް މަޢާފުކުރޭ.. އަޅުގަނޑު.."\n"އެއީ ދަރިފުޅުގެ ސަބަބުން ވީކަމެއް ނޫނެއްނު.. އަމިއްލަ ނަފުސު ކުށްވެރި ނުކުރޭ.. ދަރިފުޅު މަޢާފަށް އެދެން ޖެހޭވަރުގެ އެއްވެސް ކަމެއް ނެތް.. މަންމަގެ ހިތް ދަރިފުޅަށް ހެޔޮ.. ބައެއްގެ ހަސަދަވެރިކަމުގެ މަޅީގައި އަހަރެމެންގެ ދަރިފުޅުޖެހުނީ.. އޭގައި އެއްވެސް މީހަކު ކުރާނެ ކަމެއްނެތް.. މިއިން އެއްވެސް ކަމަކީ އަހަރެމެން ތެރެއިން މީހަކަށް އެނގިގެން ހިނގި ކަމެއްނޫނެއްނު.." ކުރިއަށް ޖެހިލައި އީކްގެ ބޮލުގައި ލޯބިން ފިރުމައިލަމުން އާބިދާ ވާހަކަދެއްކިއެވެ. އޭނާގެ ވާހަކަތަކަށް ލުތުފީވެސް ބޯޖަހައިލީ އެކަމާ އެއްބަސް ވުމުގެ ގޮތުންނެވެ.\n"ވަރަށް އުފާވެއްޖެ އީކް އާ ޙަޔާތެއް ފެށީމަ.. ހައިތަމްގެ ފުށުން އެޚަބަރު ލިބުނު.. މާކިންވެސް ނޭދޭނެ ދަރިފުޅު އަބަދު ރޮއެ ހިތާމަކޮށް އުމުރު އޭނާގެ ހަނދާނުގަ ހޭދަކުރާކަށް.. މިއަދު މަންމައާއި ބައްޕަ މިތިބީ ނުހަނު އުފަލުން... މިބަނޑުން ނުވިހެޔަސް ތީ ހަމަ މި މަންމަގެ ދަރިއެއްފަދަ.. މަންމަމެން އެދެނީ އަބަދުވެސް ދަރިފުޅު އުފަލުގައި ހުރުން.." އީކްގެ ގައިގައި ކުޑަކޮށް ބައްދައިލަމުން އާބިދާ ބުނެލިއެވެ. އަދި އީކްއާ ދުރުވެލުމަށްފަހު ހިނިތުންވެލަމުން އީވާންގެ އަތުގައި ފިރުމައިލިއެވެ. ހިނިއައިސްފައި އީވާން ބޯޖަހައިލީ ކޮށްލި ސަލާމެއްގެ ގޮތުންނެވެ. ކުރިއަށް ޖެހިލައި އީކްގެ ބޮލުގައި ލުތުފީ ނުހަނު ލޯބިން ފިރުމައިލިއެވެ. އަދި އެދމަފިރިންނަށްޓަކައި ހެޔޮ ދުޢާ ކުރިއެވެ. އިރުކޮޅަކު އެމީހުނާ ވާހަކަދައްކަން ތިބުމަށްފަހު ލުތުފީގެ އާއިލާ ޕޮލިސްޓޭޝަނާ ދިމާއަށް މިސްރާބުޖެހިއެވެ. އެ ކޭސްގެ ހުރިހައިކަމެއް އެންމެ ގާތުން ބަލަން ބޭނުންވެފައި ތިބެއެވެ.\nލިބުނު ޝޮކެއްފަދަ ޚަބާރާއެކު މުފީދާއި ޝިހާމާއަށް ރާއްޖެ އާދެވުނީ ދެދުވަސްވަރު ފަހުންނެވެ. އެންމެ ފުރަމަވެސް އެމީހުން އަވަސްވީ މާހާއާ ބައްދަލުކުރަން ދިއުމަށެވެ. އެތައް އާދޭހަކަށްފަހު އެމީހުންގެ ދަރިފުޅާ ބައްދަލުކުރުމުގެ ހުއްދަ ލިބުނެވެ. ކުޑަ ކޮޓަރިއަކަށް އެމީހުން ވެއްދުމަށްފަހު އެތަނަށް މާހާ ގެނައެވެ. އިސްޖަހައިލައިގެން ހުރިއިރު މާހާގެ ހާލުފެނި ޝީހާމާއަށް ރޮއެގަނެވުނެވެ. އެއްފަރާތުގައި ފުލުހުންގެ އޮފިސަރެއް އިންއިރު މޭޒުގެ އަނެއްފަރާތުގައި މުފީދާއި ޝީހާމާ އިނެވެ. ހުސްކޮށްހުރި ގޮނޑިއަށް އިޝާރާތްކޮށްލުމާއެކު މާހާ އައިސް އެތަނުގައި އިނށީނެވެ.\n"އަޅުގަނޑުގެ ދަރިފުޅު އެފަދަ ވިޔާނުދާ އަމަލެއްނުކުރާނެ.." ލަސްނުކޮށް އަވަސް އަވަހަށް މުފީދު ބުނެލިއެވެ.\n"ބައްޕާ އަހަރެން ސަލާމަތްކޮށްދީ.." ރޮވިފައި މާހާ އެދުނެވެ. މޭގައި އަތްއަޅައިލުމާއެކު މުފީދަށް ޝީހާމާ ބަލައިލީ އާދޭހުގެ ނަޒަރަކުންނެވެ. ހަށިފުރައި ނޭވާއެއް ދޫކޮށްލަމުން އެތަނުގައި އިން ފުލުހުންގެ އޮފިސަރު ވާހަކަ ދައްކަން ފެށީ އެވަގުތުއެވެ. އިވެމުންދިޔަ ވާހަކަތަކާއެކު މުފީދަށް ގަބޫލުނުކުރެވިފައި މާހާއަށް ބަލައިލެވުނެވެ. ފުލުހުންގެ އަތުގައި އޮތް ހެކި މުފީދަށް ދެއްކީ އެމީހުންގެ ވާހަކަތަކުގެ ތެދުކަން ހާމަކުރުމުގެ ގޮތުންނެވެ. އީވާން ކުރިމަތީގައި މާކިން މަރައިލަން ހުރިހައިކަމެއް ރޭވީ މާހާ ކަމަށް އަމިއްލައަށް އޭނާ އެއްބަސްވިއިރު އެހުރިހައި ވާހަކައަކާއި މަންޒަރެއްވީ ރެކޯޑު ކުރެވިފައެވެ. އެމީހާ ވާހަކަދައްކައި ނިންމައިލުމާއެކު މާހާގެ ރުއިން ބާރުވެލިއެވެ. މުފީދާއި ޝީހާމާގެ ކިބައިން އޭނާ ހުއްޓުމެއްނެތި އާދޭސްކުރަމުން ދިޔައެވެ. އަނގަމަތީގައި އަތްއަޅައިގެން ގަނޑުވެފައި ޝީހާމާ އިންދައި ކުއްލިއަކަށް ގޮނޑި ދުރައް ޖައްސައިލަމުން މުފީދު އިންތަނުން ތެދުވިއެވެ.\n"އެންމެ އަވަހަށް ފުރާ ފްލައިޓަކުން އަހަރެން ބޭނުންވަނީ އެނބުރިދާން.. މިތަނުގަ އަހަރެންނާ ބެހޭ މީހެއްނެތް.. އެހައި ނުބައި ނުލަފާ ދަރިއެއް އަހަރެންގެ ނުހުންނާނެ.. މާހާ ކުރި ކޮންމެ ކުށެއްގެ އަދަބު އޭނާއަށް ލިބެންޖެހޭކަމަށް އަހަރެން ގަބޫލުކުރަނީ.. އެންމެ ހިނދުކޮޅަކުވެސް މިތާ ހުންނާކަށް އަހަރެން ބޭނުމެއްނޫން.. ޝިހާމާ ދާން ބޭނުންނަމަ އަހަންނާއެކު އާދޭ.." ހިތަށް އަސަރުކޮށްފައި ވީލެއްބޮޑުކަމުން މުފީދުގެ ނަފުސަށް ވެރިވެފައިވި ރުޅިވެރިކަން އައީ ހިނދެއް ހިނދަކަށް އިތުރުވަމުންނެވެ. އަމިއްލަ ދަރިއެއްކަމަކު މާހާއަށް އެއްވެސް އެހީއެއްވާކަށް އޭނާ ބޭނުމެއްނުވިއެވެ. ހަގީގަތް އެނގި ސާފުވުމަށްފަހު އިންސާފުގެ މަގަށް އޭނާ އިސްކަން ދިނީއެވެ. ގިސްލެވިފައިއިން ޝިހާމާ ފަހަރަކު މީހެއްގެ މޫނަށް ބަލަމުންދިޔައީ ހަދާނެ ގޮތެއް ނުވިސްނިފައި އިނދެއެވެ. ކިތަންމެ ބުންޏަސް ދަރިއެއް އެހާލަށް ދޫކޮށްލުމަށްފަހު ދިއުމަށް މައި ލަގޮނޑިއަށް ކެތްވާނެ ހެއްޔެވެ؟ އެހެނަސް މިއަދު އޭނާއަށް އެނޫން ގޮތެއް ނެތެވެ. މާހާ އެކުރީ އެހައި ފަސޭހައިން މަޢާފުދެވޭވަރުގެ ކުށެއްނޫނެވެ. އަމިއްލަ އިހުސާސުތަކުގެ މައްޗަށް ބުއްދި އިސްކުރުމަށް އޭނާ މަސައްކަތް ކުރިއެވެ. ދެލޯފުހެލުމާއެކު އިންތަނުން އޭނާ ތެދުވީ މުފީދާ އެކުގައި ދިއުމަށެވެ.\n"މަންމާ ޕްލީޒް" ތެޅިގަންނަމުން މާހާ ރޮއެގަތެވެ. ދެލޯމަރައި ތަގުޅިކޮށްލުމާއެކު ޝިހާމާ އިސްޖަހައިލީއެވެ. މާހާއަށް ފުރަގަސްދީގެން ހުރިއިރު އޭނާގެ ހިތް ދިޔައީ ފިސްފިސްވަމުންނެވެ.\n"ހިތަށް އަރާ... މާހާ އަށް ތަރުބިއްޔަތު ދިންއިރު.. މަންމައަށް ކޮން ކަމެއްބާއޭ އުނިކުރެވުނީ.. މިއަދު ތިއިން ހާލަތަށް ދިއައީ މާހާ އަމިއްލައަށް.. މަންމަ ނުބުނަންތަ.. ކަމެއް ކުރުމުގެ ކުރިން ފަހުން ނުކުމެދާނެ ނަތީޖާއަކާމެދު އަބަދުވެސް ވިސްނާށޭ.. އެކަމަކު މާހާގެ ކުރިމަތީ މަންމަގެ ބަހުގެ އެއްވެސް އަގެއް ނެތްކަން މިއަދު ސާބިތުކޮށްދީފި.. މަންމައަށް މަޢާފުކުރޭ.. ބޭނުންވިއަސް މިއަދު.. މާހާއަށްޓަކާ ކޮށްދެވޭނެ އެއްވެސް ކަމެއްނެތް.." މުފީދުގެ އަތުގައި ހިފައިލުމާއެކު އަސަރުން ފުރިގެންވީފަދަ ގޮތަކަށް ޝިހާމާ ބުނެލިއެވެ. އިސްޖަހައިލުމާއެކު މާހާގެ ރުއިން ބާރުވެލިއެވެ. ގޮތް ހުސްވެފައިވި މީހަކު ފަދައިން އެދެމީހުން ނުކުމެގެންދިޔަ މަންޒަރުބަލަން މާހާއަށް އިނދެވުނީއެވެ. އޭރު އެމުޅި ކޮޓަރި ގުގުމަމުން ދިޔައީ މާހާގެ ވޭނުން ފުރިފައިވި ރުއިމުގެ އަޑުންނެވެ.\nކުއްލިއަކަށް ބަނޑުގައި މާބޮޑަށް ރިއްސަން ފެށުމުން ހައިތަމް ހޮސްޕިޓަލަށް ގެނެވުނީ އެމަރޖެންސީ ކޮށެވެ. ހޮސްޕިޓަލަށް ގެނެވުނުއިރުވެސް ހައިތަމްގެ ޚަބަރުވަނީ ހުސްވެފައެވެ. އަނގައިގެ އެއްފަރާތުން ލޭފައިބައިފައި ހުރިއިރު އެމޫނުގެ ކުލަ ވަނީ އޮއްސިފައެވެ. ދުއްވާ އެނދެއްގައި ބާއްވައި ހައިތަމްގެ ހަށިގަނޑު ގެންދިޔަ ނަރުހުންނާއި ޑޮކްޓަރުގެ ފަހަތުން އީކްއާއި އީވާންގެ އިތުރުން ނާއިފް ވެސް ދުވަމުން ކަހަލަ ގޮތަކަށް އައެވެ. ރޮވޭވަރުން ބަހެއް ބުނުމަށްވެސް އީކް ހުރީ ނުކުޅެދިފައެވެ. ބައްޕައޮތް ހާލު ފެނުމުން އީކްގެ މުޅި ނަފުސު ވަނީ ހިތާމައިން ފޯވެފައެވެ. އެބައްޕައަށް ހެޔޮ ދުޢާ ކުރަމުންދިޔައިރު ގިސްގެ އަޑު އެތުންފަތް ފޫއަޅުވައިލުމަށްފަހު ނުކުންނަމުން ދިޔައެވެ. އެމަރޖެންސީ ރޫމަށް ހައިތަމް ވެއްދުމާއެކު އެއްފަރާތުގައި އެތިން މީހުން މަޑުކޮށްލިއެވެ. އީވާންގެ މޭގައި މޫނު ފޮރުވައިގެން ހުރިއިރު އީކްއަށް ރުއިން ހުއްޓުންވީ ދަތިކަމަކަށެވެ. އީކްގެ ގައިގައި ފިރުމަމުން ހިތްވަރުކުރުމަށް އީވާން ނަސޭހަތްތެރިވަމުން ދިޔައެވެ.\nއިރުކޮޅެއްފަހުން އެމަރޖެންސީ ރޫމްގެ ދޮރުހުޅުވައިލަމުން ޑޮކްޓަރަކު ނުކުތެވެ. އޭނާގެ މޫނު މިލައިފައިވީގޮތުން ލިބެން އުޅެނީ ރަނގަޅު ޚަބަރެއް ނޫންކަން އީވާން ދެނެގަތެވެ. ތުންފަތުގައި ދަތް އަޅައިލުމާއެކު އޭނާއަށް އީކްގެ ގައިގައި ހިފައި ބާރުކޮށްލެވުނެވެ. އީވާންއާ ނާއިފަށް ބަލައިލަމުން އެޑޮކްޓަރު މަޑުމަޑުން ދެފަރާތަށް ބޯހޫރުރައިލިއެވެ. އެކުޑަކުޑަ އަމަލު ވިސްނުނު މީހަކުފަދައިން އީވާން ދެލޯމަރައި ފިއްތައިލިއިރު ނާއިފްއަށް މޫނުގައި އަތް ހިނގައިލަމުން ފަހަތަށް ޖެހިލެވުނެވެ. ނޫނެކޭބުނެ އީކްއަށް ބާރަށް ރޮއެގަނެވުނީއެވެ. އީކްގެ ހަށިގަނޑުގައި ބާރަށް ބައްދައިލިއިރު އީވާންގެ ދެލޮލުންވެސް ކަރުނައިގެ މުތީތައް އޮހިގަތެވެ.\nކްލާސް ރޫމް ތެރޭގައިވީ ކުޑަކުދިންގެ ހުނުމުގެ އަޑާއި ވާހަކަތަކުގެ ފޯރި ހިފައިލައިފައެވެ. އެކުދިން ގާތުގައި އެއް ޓީޗަރަކު ހަރަކާތްތެރިވަމުން ދިޔައިރު ދެން ހުރި ޓީޗަރު އެތެރަށް ވަންނަމުންދިޔަ ކުދިންނަށް މަރުޙަބާ ކިޔަމުންދިޔައެވެ. އިރުކޮޅެއްފަހުން ބެލްއަޅައިލިއަޑާއެކު ކުދިންގެ އަޑުތައް މަޑުވެލިއެވެ. ކުޑަ ބުރެއްހެން ކުދިންތައް ބޭތިއްބުމަށްފަހު އެއް ފަރާތުގައި ދެޓީޗަރުންވެސް އިނށީދެ ހަމަޖެހިލިއެވެ. އަދި ދެމީހުންގެ ކުޑަ ތަޢާރަފެއް ދެމުން ފަހަރަކު ކުއްޖަކު ކޮޅަށް ތެދުވުމަށްފަހު އެކުއްޖެއްގެ ނަން ބުނުމަށް އެދުނެވެ. އަހަރުގެ ފުރަތަމަ ދުވަސްކަމުން ކޮންމެ ކުއްޖެއްގެ މޫނުމަތިންވެސް ފައުޅުވަމުންދިޔައީ ހިނިތުންވުމާއި ހަމަޖެހުމެވެ. އައު ތަނަކަށް އާދެވުމުން ކަންބޮޑުވެ ހާސްވެފައި ތިބީ މަދު ކުއްޖެކެވެ. އެހެން ނަމަވެސް ހަވާލުކުރެވުނު އައު މަސައްކަތާއެކު އެއްކުއްޖަކު އަނެއްކުއްޖަކަށް ބަލައިލަމުން ލާނެތްގޮތަކަށް ހެމުންދިޔައެވެ. މަޑުމަޑުން ކުދިންގެ މެދުގައި ފޯރި ހިފަން ފެށިއެވެ. ފަހަރަކު ކުއްޖަކު ތެދުވެ އަމިއްލަ ނަން ބުނެލަނީ ނިކަން ހިނިއައިސްފައި ހުރެއެވެ. އިނށީން ކުއްޖާއާއި ޖެހިގެން ދެން އިން ކުއްޖާއަށް އެތަނުން އެއް ޓީޗަރު އިޝާރާތް ކޮށްލުމާއެކު ހަތަރު އަހަރުގެ ކުޑަކުޑަ ފިރިހެން ކުއްޖެއް އިންތަނުން ތެދުވިއެވެ. އެމޫނުމަތިން ފައުޅުވާންހުރީ މައުސޫމުކަމާއި އައު ޖޯޝެކެވެ. ފުޅާހިނިތުންވުމެއް މަޑު ރަތްކުލައިގެ ތުންފަތުގައިވީއިރު އެދެލޮލުގައިވީ ތަފާތު ވިދުމެކެވެ.\n"ހައިތް ބިން އީވާން.. މަންމި އާއި ބައްޕި ބުނީ އަޅުގަނޑަށް ނަން ދެވުނީ ވަރަށް ޚާއްސަ ފަރާތަކާ ގުޅުވާފައޭ.." ލާނެތްގޮތަކަށް ހީލަމުން ހުރިހައި ކުދިންނަށް ބަލައިލުމަށްފަހު ހައިތް ބުނެލިއެވެ.\n"އެހެންތަ.. އެއީ ކޮންފަރާތެއް އަނެއްކާ.." ޝައުގުވެރިކަން ފައުޅުކޮށްލަމުން އެތަނުން ޓީޗަރަކު އެއްސެވެ.\n"އަޅުގަނޑުގެ ކާފަ.. ހައިތަމް ހުސެން.." ފަޚުރުވެރި ގޮތަކަށް ހައިތް ބުނެލިއެވެ. އެއަޑުން އެކަނިވެސް އެކަން ހެކިދެއެވެ. އެ ޓީޗަރުގެ މޫނަށް ބަލައިލިއިރު އެކުޑަ މޫނުކޮޅުގައިވީ ލޯބިވެތި ހިނިތުންވުމެކެވެ.\nހައިތަމްގެ ފޮޓޯގަނޑަށް ބަލަންއިން އީކްގެ ތުންފަތުގައިވީ ފަނޑު ހިނިތުންވުމެކެވެ. އެފޮޓޯގަނޑުގައި ލޯބިން ފިރުމައިލަމުން އަލްބަމްގެ ތެރެއަށް ފޮޓޯގަނޑު ލުމަށްފަހު އޭނާ ހިންދެމިލިއެވެ. ހައިތަމް ވަކިވެދިޔަތާ ފަސްއަހަރު ވެފައިވީއިރު އީކް ކުރަމުންދިޔަ ހިތާމަވެސްވީ ލުއިވެފައެވެ. ލޯބިވާ ބައްޕަގެ ހަނދާން އާވާ ކޮންމެ ވަގުތަކު އެބައްޕައަށްޓަކައި އޭނާ ހެޔޮ ދުޢާ ކުރެއެވެ. ޖަންނަތުގައި ބައްޕައާއެކުގައި ލެއްވުމަށް ތަކުރާރުކޮށް އެދެއެވެ. ހައިތަމްގެ ހިނިތުންވެފައިވި މޫނަށް ބަލައިލުމަށްފަހު އެފޮޓޯގައި އޭނާ ލޯބިން ފިރުމައިލިއެވެ. "އައި މިސް ޔޫ އަ ލޮޓް ބައްޕާ.." އީކްގެ ހިތުގައިވިއެވެ. އަލްބަމް ލައްޕައިލުމާއެކު އެގެނެސް މޭގައި އޭނާ ޖައްސައިލިއެވެ. އެވަގުތު ކޮޓަރީގެ ދޮރު ތަންމިނަށް ހުޅުވަމުން ދުވެފައި އައި ހައިތް، ފަހަތުން އީކްގެ ހަށިގަނޑުގައި އޮޅުލައި ގަންނަމުން މަންމީއޭ ކިޔައި ބާރަށް ގޮވައިލިއެވެ. ހިނިގަނޑު ފަޅައިގެން ދިއުމާއެކު އަލްބަމް ބާއްވަމުން އެނބުރި ޔުނީފޯރމްގައި އިން ހައިތް އުރައިލަމުން އީކް ތެދުވިއެވެ. މާނޭވައި ލެވިފައިހުރެ ހައިތްގެ ދަބަސް ހިފައިގެން ނާއިފް ވަނީ އެވަގުތުއެވެ. ނާއިފް ހުރިގޮތް ފެނުމާއެކު ހައިތްއަށް ބަލައިލަމުން އީކް ދެފަރާތަށް ބޯހޫރައިލިއެވެ. ލެޕްޓޮޕް ދަބަސް ގޮނޑުގައި އަޅުވައިގެންހުރެ އީވާން ވެސް އައިސް ކޮޓަރިއަށްވަނީ އެވަގުތުއެވެ.\n"ދަރިފުޅު ގާތު ބުނަމެއްނު ކާފާއާ އެއްވަރަށް އަންނާށޭ.. ބަލާބަލަ ކާފަ ވަރުބަލިވެފަ ހުރިވަރު.." ހައިތަމްގެ ކޮލުގައި ބޮސްދެމުން އީކް ބުނެލިއެވެ. އެއާއެކު ލާނެތް ގޮތަކަށް ހީލަމުން އޭނާ ނާއިފްއަށް ބަލައިލިއެވެ.\n"ކާފަ މާ ލަހީ ހިނގާލެއް.."\n"ކޮބާ އެންމެ ފަހުން ކުށްވެރިމިވީ ކާފަ އެއްނު.." ހައިތްގެ ދަބަސް އެނދުމަތީގައި ބާއްވަމުން ހިނިއައިސްފައި ނާއިފް ބުނެލިއެވެ. ނާއިފްގެ ކޮނޑުގައި ޖަހައިލަމުން އީވާންވެސް ނާއިފްއާ ދިމާކޮށްލީ ހައިތްއާ ބައިވެރިވަމުންނެވެ. ދެފަރާތަށް ބޯހޫރައިލުމާއެކު އެއްޗެހި ބަދަލުކޮށްގެން އޭނާއާ އެކުގައި ކުޅެން އައުމަށް ހައިތް ގާތުގައި ނާއިފް ބުނެލިއެވެ. ތެޅިގަނެފައި އީކްގެ އަތުތެރެއިން ފައިބާން ހައިތް އުޅުނެވެ. ނިތްއަރުވައިލަމުން ދަރިފުޅުގެ ޔުނީފޯރމް ބަދަލުކޮށްލަމުން އޭނާ ދިއުމަށް އީކް ދޫކޮށްލިއެވެ. ކޮޓަރީގައި އެކަނިވުމާއެކު އީވާން އައިސް އޭނާގެ ލޯބިވާ އަނބިމީހާގެ ހަށިގަނޑުގައި ބައްދައިލައި އެނިތުގައި ބޮސްދިނެވެ. އަޅައިފައިވާ ކަޅުކުލައިގެ ބުރާގެ ތެރެއިން އީކްގެ ދޮން މޫނުކޮޅު ފައުޅުވަމުންދިޔައީ ސާދަވިލޭގޭ ހަނދެއް ފަދައިންނެވެ. އީވާންގެ ގައިގައި ބައްދައިލަމުން އެމޭގައި އީކް ލުއިކޮށް ބޮސްދިނެވެ. އެއާއެކު އީކްގެ ހަށިގަނޑުގައި ހިފާ އެނދުމައްޗަށް އޭނާ ވެއްޓިގަތެވެ. ދެމަފިރިންގެ ހުނުމުގެ އަޑުން ކޮޓަރި ގުގުމައިގެން ދިޔައިރު ދެހިތުގެ ވިންދުވީ އަވަސްވެފައެވެ.\nއިވްލީންގެ އިންތިޒާރުގައި ހޮސްޕިޓަލްގެ ޕާރކިން އޭރިއާގައި ޝަމްއަލް ހުއްޓެވެ. އިވްލީންގެ ގާތުން ކައިވެންޏަށް އެދުނުތާ އެއްމަސް ތެރޭގައި އެދެމީހުންގެ ކައިވެނި ވަނީ ކުރެވިފައެވެ. ދުވަސްގަނޑަކަށްފަހު އޭނާއާއި އީވާންގެ ދެމަފިރިންނާ ބައްދަލުކުރުވީ އެހަފުލާގެ ތެރެއިންނެވެ. ހީނަރުވަމުންދިޔަ ގުޅުންތައް ބަދަހިކޮށްލުމަށް ލިބުނު ފުރުސަތެއް ފަދައެވެ. ހައިތަމްގެ ވަކިވުމަށްފަހު ލިބުނު ހިތާމައިން އަރައިގަތުމަށް އީކްއަށް ލިބުނު ހިތްވަރަކަށް އެކައިވެނި ވިއެވެ. އިވްލީންގެ ކައިވެނިކަމުން އެކަމުގައި ފޯރިއަރުވައިފައި އުޅުމަށް އީކް ބޭނުންވީ ހިތަށް ކުރެވެމުންދިޔަ ބޭކާރު ޚިޔާލުތަކުގައި ބެހި ދިއުމަށް ނޭދުމުންނެވެ. ދެވަނަ ފަހަރަށް ނަފުސު އެދަރަޖައަށް ހިތާމައިން ފޯވާން އޭނާ ބޭނުންނުވީއެވެ.\nޚިޔާލުތަކަށް ގެއްލިފައި އޭނާ ހުއްޓެވެ. އެވަގުތު އެތަނަށް އައިސް މަޑުކޮށްލި ކާރަކުން ނުކުތް އަންހެންކުއްޖާގެ ލޮލުގައި ޝަމްއަލް އަޅައިގަތުމާއެކު އެކުއްޖަކު މަޑުމަޑުން އޭނާއަށް ގޮވައިލިއެވެ.\n"ޒާރާ.." ހައިރާންވެފައި އޭނާއަށް ބުނެވުނެވެ. ބުރުގާ އަޅައި ފުރިހަމަ ޙިޖާބުން ނިވައިވެގެން ހުރިއިރު އެމޫނުގައިވީ ހިތްހެޔޮކަމެވެ. ހާލު އަހައިލުމާއެކު ޒާރާ އިސްވެ ވާހަކަ ދެއްކިއެވެ. އަދި އޭރުގައި އެދެމެދު ކަންތައްވީގޮތުން އޭނާ ހިތާމަކުރާކަމަށާއި އޭނާއަށް މަޢާފުކޮށްދިނުމަށް އެދުނެވެ. ޒާރާ ބަދަލުވެފައިވި މިންވަރުފެނި ޝަމްއަލް އުފައުވިއެވެ. ބޯޖަހައިލަމުން އޭނާ ހިނިތުންވުމަކުން ފުއްދައިލީއެވެ. ކާރުގެ އަނެއްދޮރު ހުޅުވައިލަމުން ކުޑަ އަންހެންކުއްޖަކު އުރައިލައިގެން ފިރިހެނަކު ފޭބިއެވެ. އެދެމީހުނަށް ބަލައިލުމާއެކު ޒާރާގެ މޫނު އުޖާވެގެންދިޔަތަން އޭނާ ދުއްޓެވެ.\n"އަހަރެންގެ ދަރިފުޅާ ފިރިމީހާ.." އެދެމީހުނަށް އިޝާރާތްކޮށްލަމުން ޒާރާ ބުނެލިއެވެ. ޝަމްއަލް އެއީ ކާކުކަން ޒާރާ ބުނެދިނުމާއެކު ކުޑަކޮށް ހިނިތުންވެލަމުން މައިސަން ސަލާމަތް އަތްދިއްކޮށްލިއެވެ. އިރުކޮޅުކު އެތަނުގައި ހުރުމަށްފަހު ދަނީކަމުގައި ބުނެ ހޮސްޕިޓަލަށް ވަނުމަށް އެކުޑަ އާއިލާ ހިނގައިގަތެވެ. ލުއި ހިނިތުންވުމަކާއެކު އެމަންޒަރުބަލަން ޝަމްއަލް ހުއްޓައި އެމީހުނަށް ބަލަމުން އެތަނަށް އައިސް އިވްލީން ހުއްޓިލިއެވެ. "އެއީ ޒާރާ ތަ؟ ހާދަ ތަފާތޭ.." ޝަމްއަލްކުރެ އޭނާ އެއްސެވެ. ބޯޖަހައިލުމާއެކު އެދެމެދުގައި ދެކެވުނު ވާހަކަތައް ޝަމްއަލް ހިއްސާކުރިއެވެ. ކުޑަކޮށް ހިނިތުންވެލަމުން ޝަމްއަލްގެ އަތުގައި އިވްލީން ހިފައިލިއެވެ. އިވްލީންގެ ބޮނޑުވެފައިވި ބަނޑުގައި ނުހަނު ލޯބިން ޝަމްއަލް ފިރުމައިލިއެވެ. އެއާއެކު ދަރިފުޅު ތޮޅިގަތީ ބައްޕަގެ އެބީހުން އިހުސާސުވެގެން ފަދައެވެ. ޝަމްއަލްގެ އަތްމަތީގައި އޭނާގެ އަތްތިލަ އިވްލީން ބާއްވައިލީ ހިނިތުންވަމުންނެވެ. "ތްރީ މަންތްސް ޓް ގޯ.. މިހާރުވެސް ބޭބީ ދެކިލާހިތުން ކެތްނުވޭ.." ލޯބިން އިވްލީންގެ ހަމަހުގެ ބަނޑުގައި ފިރުމަމުން ޝަމްއަލް ބުންޏެވެ. ޑިއުޓީގައި އިވްލީނަށް ލިބިފައިވި ވަރުބަލިކަން ޝަމްއަލްގެ އެކުޑަ ބީހުމުންވެސް ފިލައިދިޔަ ކަހަލައެވެ. ބޯޖަހައިލުމާއެކު ޝަމްއަލްގެ ގައިގައި އޭނާ ބައްދައިލީ ނިކަން ލޯބިންނެވެ.\n"އައި ލަވް ޔޫ ޝައްމު.."\n"އައި ލަވް ޔޫ މޯ ލީން.. ތޭންކްސް ފޯ ކަމިންގް އިން ޓް މައި ލައިފް..." އިވްލީންގެ ނިތުގައި ބޮސްދެމުން ޝަމްއަލް ބުނެލިއެވެ. ލިބުނު އުފަލެއްގެ ބޮޑުކަމުން އިވްލީންގެ ހިތް ފުރިގެންއައެވެ. އުއްމީދުވެސް ނުކުރާފަދަ އުފައުވެރި ދިރިއުޅުމެއް މިއަދު މާތް ރަސްކަލާނގެ ވަނީ އޭނާއަށް މިންވަރުކޮށްދީފައެވެ. ލޯބިވާ ފިރިމީހާއާއެކު އަލަތު ދަރިފުޅަށް އޭނާ އިންތިޒާރު ކުރަމުންދިޔައިރު އެމުޅި ޙަޔާތްވީ އުފައުވެރިކަމުން ފޮޅިފައެވެ.\nސްކޫލްގެ ކިޔެވުން ފެށުމަށްފަހު ދުވަސްތައް ފާއިތުވާން ފެށީ ނުހަނު އަވަހަށެވެ. ދިރިއުޅުމުގެ ކަންކަމުގައި މަޝްއޫލުވެފައި ވީވަރުން ކަމުގައިވެސް ވެދާނެއެވެ. އަހަރުގެ ފަހުކޮޅަށް ގޮސްފައި ފިނިމޫސުމުގައި ލިބުނު ބަންދުގައި އީވާންގެ ކުޑަ އާއިލާ ވަގުތު ހޭދަކޮށްލުމަށް ފަރުބަދަ މަތީގައިހުރި އެމީހުންގެ ކޮޓޭޖަށް އައެވެ. އާންމު ދިރިއުޅުމުގެ ކަންކަމުން ދުރުވެލައި އާއިލީ ގުޅުން ބަދަހިކޮށްލުމުގެ ނިޔަތުގައެވެ. އެދަތުރުގައި ނާއިފް ބައިވެރިނުވީ އޮފީހުގެ މުހިންމު މީޓިންގް އެއް އޮތުމުންނެވެ. ފަރުބަދަ މަތީގައި ހަދައިފައިހުރި ހިމަ މަގުތަކުން ލައިފައި އައިސް ކާރު ކޮޓޭޖް ކުރިމައްޗަށް މަޑުކޮށްލުމާއެކު ހައިތް ގޮވައިގެން އީކް ފޭބިއެވެ. އީވާން ފައިބައިގެން ގޮސް އެމީހުންގެ ފޮށިތައް ކޮޓޭޖް ތެރަށް ވެއްދިއެވެ. އޭރު ކޮންމެވެސް ވަރަކަށް ގަނޑުފެން ފައިބަމުންދިޔައެވެ. މުޅި އެހިސާބު ހިވަނީ ހުދު ސައިލެއް އޮޅައިލައިގެން އޮތްހެނެވެ.\nކުޑަ ރަޖާގަނޑެއް ހިފައިގެން އައިސް ސްނޯތައް މަތީގައި ފަތުރައިލުމާއެކު އީވާން އިނށީނެވެ. އޭނާއާ ޖެހިގެން ކަހަލަ ގޮތަކަށް އީކް ވެސް އިނށީނެވެ. އޭރު ދުވެދުވެފައި އެތަނުގައި ހައިތް އުޅެއެވެ. އީކްގެ ލޯބިމޫނަށް ބަލައިލަމުން އޭނާއާ ގާތްވެލަން އުޅުނު ވަގުތު މޫނުގައި އައިސް ޖެހުނު ގަނޑުފެނުގެ ކުޑަ ބޯޅައަކުން ސިހިފައި އީވާންއަށް ދުރަށް ޖެހިލެވުނެވެ. ހައިތްގެ ލާނެއް ހުނުމުގެ އަޑު ކަންފަތުގައި ޖެހުމުން އީވާން ދެލޯ ހަނިކޮށްލީ ރުޅިއައިކަމަށް ހެދެމުންނެވެ. ތުންފަތަށް ހިނިތުންވުމެއް ވެރިވުމާއެކު އިންތަނުން އޭނާ ތެދުވިއެވެ.\n"ހައިތް ބިން އީވާން.." އުނުގައި ދެއަތް ވިދެލުމާއެކު އާންމުކޮށް ހައިތްގެ އެފަދަ އަމަލުތަކުން އޭނާއަށް އީކް ގޮވައިލާފަދައިން އީވާން ގޮވައިލިއެވެ. އީވާންގެ އެއަމަލުން އީކްގެ ހިނިގަނޑު ފަޅައިގެންދިޔައެވެ. މަޑުމަޑުން ކޮޅަށްހުރި އީވާންގެ ފައިގައި އޭނާ ޖަހައިލިއެވެ. ހައިތްއާ ދިމާކުރަން ހުރުމަށްފަހު އޭނާ އެނބުރިލި ވަގުތު އީކްވެސް ގަނޑުފެނުން ބޯޅައެއް ހެދުމަށްފަހު އީވާންގެ މޫނަށް ޖެހިއެވެ. ދެމައިންގެ ހުނުމުގެ އަޑު މުޅި ހިސާބުގައި ހިފައިލައިފައިވިއެވެ. "ސީރިއަސްލީ އީ.. ހުރެބަލަ.. ދެން ސަލާމަތެއް ނުވާނެ.." އީކްއާ ހައިތްގެ ފަހަތުން ދުއްވައިގަންނަމުން އީވާން ބުނެލީ އިންޒާރެއް ފަދައިންނެވެ.\nއެތައް އިރަކު ސަކަރާތްޖެހުމަށްފަހު އިރުއޮއްސުމުން ހައިތް ގޮވައިގެން ދެމަފިރިން ކޮޓޭޖް އަށް ވަނެވެ. ވަރުބަލިވެފައިވި ހައިތްއަށް ކާންދިނުމަށްފަހު އޭނާ ގައިދޮއްވައިލަމުން އެނދުގައި ނިދަން ބޭއްވިއެވެ. ކުޑަ ހިނދުކޮޅެއްގެ ތެރޭގައި އަރާމު ނިންޖަކަށް ދަރިފުޅު ގެނބިގެންދިއަތަން ބަލަން އިން އީކްއަށް ހިނިތުންވެވުނެވެ. އެތުއްތު ހަށިގަނޑުގައި ކުއިލްޓް އަޅައިލަމުން އޭނާ މިސްރާބުޖެހީ ކޮޓަރިން ނުކުތުމަށެވެ. އޭރު ސިޓިންގްރޫމްގައި ހުރި ފަޔަރޕްލޭސް ކައިރީގައި ހަރަކާތްތެރިވަމުން އީވާން ދިއައެވެ. ކުރަންހުރި މަސައްކަތް ނިންމައިލުމަށްފަހު ހިންދެމިލަމުން އޭނާ ފަހަތުގައ ހުރި އީކް އަށް ބަލައިލިއެވެ.\nއަދި މަޑުމަޑުން އައިސް އީކް ގައިގައި ބައްދައިލުމާއެކު އެތަނުގައިހުރި ސޯފާގައި އިނށީނެވެ. ކުރިމަތީގައިހުރި ބިއްލޫރި ދޮރުތަކުން ގަނޑުފެން ފައިބަމުންދިޔަތަން ފެންނަމުން ދިޔައީ ހުވަފެނީ ގޮތަކަށެވެ. އެމަންޒަރަށް ބަލަންއިން އީކްގެ ދެލޯކުރިމަތީގައި އެންމެ ފުރަތަމަ އެތަނަށް އެދެމަފިރިން ކުރި ދަތުރުގެ ހަނދާންތައް ސިފަވެލިއެވެ. އީކްގެ ގައިން ދޫކޮށްލުމަށްފަހު އޭނާގެ އުނގުގައި ބޯއަޅައިލަމުން ސޯފާގައި އީވާން ހަށިގަނޑު ދަމައިލިއެވެ. އެކަކު އަނެކެއްގެ ދެލޮލަށް ގެއްލިފައި ތިބިއިރު އީކްގެ ހިތުގެ ވިންދު އަވަސްވަމުން އައެވެ.\n"ހަނދާންވޭތަ.. އެންމެ ފުރަތަމަ އަހަރެމެން މިތަނަށް އައި ދުވަސްމަތިން.. އެނގޭތަ.. ފުރަތަމަ ފަހަރަށް އީވާންއާ މެދު ތަފާތު ނަޒަރަކުން އަހަންނަށް ދެކެވެންފެށީ އެދުވަހު.. މުޅި ދުނިޔެއަށް ސިއްރުންވިއަސް މިހިތުގަ ތިނަން ފެވިގެންއައީ އެރޭގަ..މިފަދަ ހުވަފެނީ ޗާލު ރެއެއް.. އީވާންގެ ދެލޮލުން އެރޭ ފައުޅުވެލި ލޯބި އަހަރެންގެ ހިތް މޮޔަކުރުވި.. އީވާންއަށްޓަކައި ހިތުގައި އައު ވިންދެއް އުފެއްދި.. ތި ލޯބި އަހަރެންގެ ވީރާނާވަމުންދިޔަ މުޅި ޙަޔާތް ބަދަލުކުރުވީ.. ދިރިއުޅުމުގެ މައިދާނުގަ ދާނެ ދިމާލެއް ނޭނގި ހުއްޓުން އަރައިފައި ހުއްޓައި އަހަރެންނަށް ކުރިއަށް ދާނެ މަގު ކޮށައިދީ ދައްކައިދިނީ.. ދުވަހަކު އަރައިނުގަނެވޭނޭ ހީކުރި ނަމަވެސް އެ ހިތާމަތަކުން އަހަރެން މިންޖުކޮށް އައު ޙަޔާތެއްގެ ފޮނިމީރުކަން އިހުސާސުކޮށްދިން.. ނުވާނޭ ހީކުރެވުނު އެތައްކަމެއް ބަދަލުވެދިޔަ.. މިއަދު އަހަރެން މިއުޅެނީ ހުވަފެނުގައިވެސް އުޅެވިދާނެކަމަށް ހީނުކުރާހައި އުފައުވެރި ދިރިއުޅުމެއް.. ދިރިއުޅުމުގެ ހުރިހައި އިމްތިޙާނަކުން އަހަރެން ފެއިލްވިޔަ ނުދީ މިއަތުގަ ހިފި އަހަރެންގެ ހިތްވަރަކީ ތީ... ދުވަހަކު މީހަކު ދެކެ ލޯބިނުވާ ދަރަޖައަށް މިއަދު އަހަރެން އީވާންދެކެ ލޯބިވޭ.. އަހަނަށްޓަކައި ކޮށްދިން ކޮންމެ ކަމަކަށް ހިތުގެ ފުންމިނުން ޝުކުރުވެރިވަން.. ތިފަދަ އޯގާތެރި ފިރިއެއްގެ ހިމާޔަތް މިންވަރުކޮށްދެއްވީތީ ހެއްދެވި ފަރާތަށް ޙަމްދުކޮށް ޝުކުރުކުރަން... އަހަންނަށް އަލުން ހިނިތުންވާން ދަސްކޮށްދިން މީހަކީ ތީ.. އީވާން އަހަރެންދެކެ ވާ ނިމުމެއްނުވާ ސާފު ތެދުވެރި ލޯބި މިއަދު އަހަންނަށް އެނގި އިހުސާސުވެއްޖެ.. އަހަރެންވެސް އެދަރަޖައަށް އީވާންދެކެ ލޯބިވޭ.. ޖަންނަތުގަވެސް އަހަރެން އެދެނީ އީވާންއާ އެކުގައި ވުމަށް.. ލޯބިވެތި އުފައުވެރި ދިރިއުޅުމެއް.. ދުވަހަކު ނިމުމެއް ނުވާނެ ފަދައިން.. ވަކިވުމެއް ނުވާނެ ފަދައިން.. އަހަރެންގެ ހިތުގެ ދުޢާއަކީ އެއީ.. އައި ލަވް ޔޫ ސޯ މަޗް.." އީވާންގެ ކަނޑެއްފަދަ ފުން ދެލޮލަށް ބަލަން އިނދެ އީކް ބުނެލިއެވެ. އީކްގެ ބަސްތަކުން އީވާންގެ ހިތަށް ކުރުވީ ފޮނި އިހުސާސެކެވެ. ދެލޮލަށް ކަރުނަ ޖަމާވީ ހިތަށް ލިބުނު ބަޔާންކުރަންދަތި އުފަލުންނެވެ. އޮތްތަނުން ތެދުވުމާއެކު އީކްގެ ހިމަހަށިގަނޑު އެދެއަތުގެ ތެރޭގައި ހައްޔަރުކޮށްލީ ނުހަނު ލޯބިންނެވެ. އެކުޑަ މޫނުގެ އެތަން މިތަނުގައި ބޮސްދެމުންދިޔައިރު އީވާންގެ ދުލުން އޮހެމުންދިޔައީ އީކް ދެކެ އޭނާ ވާ ލޯބީގެ ފޮނިފޮނި ބަސްތަކެވެ. އެތައް ފަހަރަކު ލޯބިވާ މިންވަރު ހާމަކޮށްދެމުން ދިޔައެވެ. އަމިއްލަ ލޯބީގެ ދުނިޔެއަކަށް ދެމަފިރިން ގެނބިގެންދިޔައިރު ދެހިތުގައިވެސް ޖަހަމުންދިޔައީ އެއް ވިންދެކެވެ. ކުރަމުންދިޔައީ އެއް އަހުދަކާއި ވަޢުދެކެވެ. އެދެވި ދުޢާކުރެވެމުންދިޔައީ އަބަދަށް ދެދުނިޔޭގައިވެސް އެކުގައި ލެއްވުމެވެ. އޮހެމުންދިޔަ ކުދިކުދި ގަނޑުފެންކޮޅުތައް އެކަމަށް ހެކިވަމުންދިޔައީ ދެމަފިރިންގެ ލޯބީގައި ބައިވެރިވަމުން ކަހަލައެވެ. ދެހިތުގެ ދުޢާގައި ޝާމިލްވަމުންނެވެ. ދެމެދުގައިވި ލޯބި އިތުރަށް ވަރުގަދަ ކުރުވަމުންނެވެ.\nނޭނގޭ ބުނާކަށް... ހިތް އެދި މި ވާވަރު...\nވާލޯބި ދެން ނޭނގޭހޭ...\nބޭނުން މިވާވަރު... ދީވާނަވީމާ...\nސީދާ ލޮލުން ނުފެނޭހޭ...\nބޭނުން އެހާ... ހިތް އިންތިހާ...\nމި ވާހަކައިގެ އިބާރާތްކުރުން ހަމަ ވަރަށް ހިތްގައިމު. ޝުކުރާއި މުބާރިކުބާދީ. ނައުފާގެ އާ ވާހަކަޔަކަށް އިންތިޒާރުކުރަން!\nމާޝާ ﷲ މ ވާަަހަކަް ވެސް ވަރަށް ރީިތިި ✨\nކުރިޔަށް އޮތް ތަނުގައި މިކަހަލަ ވާހަކައެއް ކިޔާލަން ލިބޭނެ ކަމަށް އުންމީދު ކުރަން ✨\nނައު މަތިނ މިޝީީ ވަރަށް މިސް ވާނެ✨\n4 ހަފްތާ ކުރިން ago\nވަރަށް ވެސް ފުރިހަމަ. ނައުގެ އެހެން ވާހަކައެއް އަވަސްު މުސްތަޤުބަލެއްގައި ކިޔާލަން ލިބޭނެ ކަމަށް އުންމީދުކުރަން


ކަރަންޓްގެ އަގުހެޔޮ ކުރުމަށްޓަކައި އޮތް ހަމަ އެކަނި ގޮތަކީ ރިނިއުބަލް އެނާޖީއަށް ދިއުން ކަމަށާއި، މިއަހަރުގެ ތެރޭގައި އެކަމާބެހޭ މަޝްރޫއެއް ފަށާނެ ކަމަށް ސްޓެލްކޯއިން ބުނެފިއެވެ. ސަރުކާރުގެ ސިޔާސަތާ އ...\nއަލީ ޔާމިން 04 ޖެނުއަރީ 2021\nއަންނަ މޭމަހުގެ ކުރިން ގދ. ތިނަދޫ ކަރަންޓުގެ މައްސަލައަށް ދާއިމީ ހައްލެއް ލިބިގެންދާނެ ކަމަށް ފެނަކަ ކޯޕަރޭޝަނުން ބުނެފިއެވެ. ގދ. ތިނަދޫގެ ކަރަންޓުގެ މައްސަލައަކީ އެރަށުގެ ރައްޔިތުންގެ ބޮޑު ކަންބޮޑުވު...\nމި ހަފްތާ ބަނދުތެރޭގައި އައްޑޫ އިކުއިޓޯރިއަލް ހޮސްޕިޓަލުން ކަރަންޓުގެ މައްސަލައެއް ހައްލުކުރުމަށް ކަރަންޓު ކަނޑާލަން ޖެހޭތީ ހަމައެކަނި ދެމުންގެންދާނީ އެމަޖެންސީ ޙިދުމަތްތައް އެކަނިކަމަށް އެހޮސްޕިޓަލުނ...\nހަފުތާ ބަންދުގައި އައްޑޫ ހޮސްޕިޓަލްގައި ކަރަންޓުގެ ބޮޑު މަސައްކަތެއް\nއަހުމަދު އަދްޝަން 23 ޑިސެމްބަރ 2020\nއައްޑޫ އިކްއެޓޯރިއަލް ހޮސްޕިޓަލް (އޭއީއެޗް) ގެ ކަރަންޓް ވިއުގަ ރަނގަޅުކުރުމަށްޓަކައި ކުރިއަށް އޮތް ހަފުތާ ބަންދުގައި ހޮސްޕިޓަލުން ކަރަންޓް ކަނޑާލައި ޕެނެލް ބޯޑްތައް މަރާމާތުކުރުމުގެ މަސައްކަތް ކުރިއަށ...\nކަރަންޓުގެ ސަބަބުން ގަމުގައި ކުރިޔަށް ގެންދާ އެއްވެސް ޕްރޮޖެކްޓެއް މަޑުޖައްސާލަން ނުޖެހޭނެ: ސައީދު\nކަރަންޓުގެ މައްސަލައާއި ގުޅިގެން ލ. ގަމުގެ ތަރައްގީއަށް ކުރިޔަށް ގެންދާ އެއްވެސް ޕްރޮޖެކްޓެއް މިހާރު މަޑުޖައްސާލަން ނުޖެހޭނެ ކަމުގެ ޔަގީންކަން ފެނަކަ ކޯޕަރޭޝަންގެ މެނޭޖިން ޑިރެކްޓަރ އަހްމަދު ސައީދު މު...


Champions League Semi Final : Real adhi City ge kurimathilun mirey - AO News\nޗެމްޕިއަންސް ލީގު ސެމީފައިނަލް: ރެއާލް އަދި ސިޓީގެ ކުރިމަތިލުން މިރޭ\nޔުއެފާ ޗެމްޕިއަންސް ލީގުގެ ސެމީ ފައިނަލްގައި ސްޕެއިންގެ ގަދަ ބާރު ރެއާލް މެޑްރިޑާއި، ޕްރިމިއާ ލީގުގެ ގަދަ ބާރު މެންޗެސްޓާ ސިޓީ ކުރިމަތިލާ ފުރަތަމަ ލެގުގެ ސެމީފައިނަލް މެޗު މިރޭ ކުޅޭނެއެވެ.\nމިރޭ ކުޅޭ ސެމީގެ ފުރަތަމަ ލެގުގައި ރެއާލް މެޑްރިޑް އަދި މެންޗެސްޓާ ސިޓީ ބައްދަލުކުރާ މެޗު ކުޅޭނީ ސިޓީގެ އެތިހާދު ސްޓޭޑިއަމްގައެވެ.\nޔޫއެފާ ޗެމްޕިއަންސް ލީގުގެ ސެމީ ފައިނަލް މެޗަށް މި ދެޓީމު މިރޭ ނިކުންނައިރު، މިއީ މި މުބާރާތުގެ ތާރީޚުގައި މިހާތަނަށް މި ދެޓީމު ސެމީ ފައިނަލުގައި ބައްދަލުކުރާ ދެވަނަ ފަހަރެވެ.\nމީގެ ކުރިން މި ދެ ޓީމު ސެމީގައި ކުޅެފައިވަނީ 2016/17 ވަނަ އަހަރުގެ މުބާރާތުގައެވެ. އެ އެފަހަރު ރެއާލް ދަނޑުގައި ކުޅުނު ސެމީގެ ފުރަތަމަ ލެގު 0-1 އިން ރެއާލް ކާމިޔާބު ކުރިއިރު، ސިޓީ ދަނޑުގައި ކުޅުނު ދެވަނަ ލެގުގެ މެޗު ވަނި 0-0 އިން އެއްވަރުވެފައެވެ. އެހެން ކަމުން 0-1 ގެ އެގްރިގޭޓް ނަތީޖާއިން ކުރި ލިބިގެން އެފަހަރުގެ މުބާރާތުގެ ފަައިނަލަށް ދަތުރުކުރީ ރެއާލް މެޑްރިޑެވެ.\nމީގެ އިތުރުން 2012/13 ވަނަ އަހަރުގެ މުބާރާތުގެ ގުރޫޕް ސްޓޭޖުގައި ވެސް ރެއާލް އާއި ސިޓީ ވަނި ވާދަކޮށްފައެވެ. އެފަހަރުގެ މުބާރާތުގައި ސިޓީ ދަނޑުގައި ކުޅުނު ފުރަތަމަ ލެގުން 1-1 އިން ދެ ޓީމު އެއްވަރުވިއިރު، ރެއާލްގެ ދަނޑުގައި ކުޅުނު ދެވަނަ ލެގުގެ މެޗު 2-3 އިން ކާމިޔާބު ކުރީ ރެއާލުންނެވެ.\nމީގެ އިތުރުން މި ދެޓީމު ވަނީ 2020/2019. ވަނަ އަހަރުގެ މުބާރާތުގެ ގަދަ 16 ވަނަ ބުރުގައި ވެސް ބައްދަލުކޮށްފައެވެ. އެ ފަހަރުގެ ދެ ލެގު ވެސް މޮޮޅުވެ ސެމީ އިން ޖާގަ ހޯދާފައިވަނި ސިޓީންނެވެ.\nމި ފަހަރުގެ މުބާރާތުގެ ސެމީއަށް މި ދެޓީމު ދަތުރު ކުރި ގޮތަށް ބަލާއިރު، ރެއާލުން މުބާރާތުގެ ސެމީއަށް ދަތުރުކުރީ ކުއާޓާ ފައިނަލްގައި އެންމެ ފަހުގެ ޗެމްޕިއަން ޗެލްސީ 5-4 ގެ އެގްރިގޭޓް ނަތީޖާއިން ބަލިކޮށްގެންނެވެ. އަދި ސިޓީ ސެމީއަށް ދަތުރުކޮށްފައިވަނީ ކުއާޓާ ފައިނަލްގައި އެތުލެޓިކޯގެ މައްޗަށް 1-0 ގެ އެގްރިގޭޓް ނަތީޖާއިން ކުރި ހޯދައިގެންނެވެ.\nފުރަތަމަ ލެގުގައި ސިޓީގެ ދަނޑުގައި ކުޅުނު މެޗު 1-0 އިން ކާމިޔާބުކުރީ ސިޓީއެވެ. އަދި ދެ ވަނަ ލެގުގައި އެތުލެޓިކޯގެ ދަނޑުގައި ކުޅުނު މެޗު ނިމުނީ 0-0 އިން އެއްވަރުވެގެންނެވެ. އެހެން ކަމުން ފުރަތަަމަ މެޗުން ހޯދި މޮޅާއި އެކު އެއް ލަނޑުގެ އެގްރިގޭޓް ނަތީޖާއިން ކުރި ލިބި ސިޓީ ވަނީ ސެމީއަށް ދަތުރު ކޮށްފައެވެ.\nރެއާލަކީ މުޅި ޗެމްޕިއަންސް ލީގުގެ ތާރީޚުގައި ވެސް އެންމެ ކާމިޔާބު ޓީމެވެ. ރެއާލުން ވަނީ ޗެމްޕިއަންސް ލީގު 13 ފަހަަރު ކާމިޔާބުކޮށްފައެވެ. ނަމަވެސް، ސިޓީއަށް މިހާތަނަށް ޗެމްޕިއަންސް ލީގު ކާމިޔާބު ކުރެވިފައެއް ނުވެއެވެ. ސިޓީގެ ތާރީޚުގައި އެޓީމު މި މުބާރާތުގެ ފައިނަލް ކުޅެފައިވަނި އެންމެ ފަހަރަކުއެވެ. އެއީ މިދިޔަ ސީޒަންގެ މުބާރާތުގެ ފައިނަލްގައެވެ. އެފަހަރު ފައިނަލުން ސިޓީ ބަލިވީ ޗެލްސީ އާއި ވާދަކޮށެވެ.\nރެއާލް މެޑްރިޑް އަދި މެންޗެސްޓާ ސިޓީ ބައްދަލުކުރާ ސެމީގެ ފުރަތަމަ މެޗު ފަށާނީ މިރޭ ރާއްޖޭ ގަނޑިން ދަންވަރު 12:00 ގައެވެ.


Fandiyaarunge Isthiunaafu Majileehah Shafeeu Inthihaabu Kohfi – adduLIVE\nޚަބަރު ހައި ކޯޓު\nފަނޑިޔާރުންގެ އިސްތިއުނާފު މަޖިލީހަށް ޝަފީއު އިންތިހާބުކޮށްފި\nFeb 18, 2021, 16:21 އީމާ މުހައްމަދު\nޖުޑީޝަލް ސަވިސް ކޮމިޝަން (ޖޭއެސްސީ)ގެ ފަނޑިޔާރުންގެ އިސްތިއުނާފު މަޖިލީހަށް ހައިކޯޓުގެ ފަރާތުން ފަނޑިޔާރު ހަސަން ޝަފީއު އިންތިހާބުކޮށްފިއެވެ.\nއެކަން ހާމަކޮށް ހައިކޯޓުން މިއަދު ބުނެފައިވަނީ، ޖޭއެސްސީގެ ގާނޫނަށް ދެވަނަ އިސްލާހު ގެނައުމުގެ ގާނޫނުގެ ދަށުން އުފައްދާއިވާ ފަނޑިޔާރުންގެ އިސްތިއުނާފު މަޖިލީހުގެ ގަވާއިދުގެ ހަތަރު ވަނަ މާއްދާގެ (ށ)ގެ ދެވަނަ ނަންބަރުގެ ދަށުން، ހައިކޯޓުގެ ފަނޑިޔާރުންގެ ތެރެއިން ފަނޑިޔާރުންގެ އިސްތިއުނާފު މަޖިލީހަށް ފަނޑިޔާރު ހަސަން ޝަފީއު އިންތިހާބު ކޮށްފައިވާ ކަމަށެވެ.\nއިސްތިއުނާފުގެ މަޖިލިސް އެކުލެވިގެންވަނީ ތިން ފަނޑިޔާރުންގެ މައްޗަށެެވެ. ފަނޑިޔާރުންގެ އިސްތިއުނާފު މަޖިލީހުިގެ މަސްއޫލިއްޔަތަކީ ފަނޑިޔާރަކާ ބެހޭގޮތުން ޖޭއެސްސީން ނިންމާ ނިންމުންތައް އިސްތިއުނާފު ކުރުމެވެ.\nއިސްތިއުނާފު މަޖިލީހުގެ ތިން ފަނޑިޔާރުންގެ ތެރޭގައި ހިމެނެނީ، ސުޕްރީމް ކޯޓުގެ ފަނޑިޔާރުންގެ ތެރެއިން އުއްތަމަ ފަނޑިޔާރާއި ޖޭއެސްސީގައި ހިމެނޭ އެ ކޯޓުގެ ފަނޑިޔާރު ފިޔަވައި އެހެން ފަނޑިޔާރަކާއި ހައިކޯޓުގެ ފަނޑިޔާރުންގެ ތެރެއިން ޖޭއެސްސީގައި ހިމެނޭ ފަނޑިޔާރު ފިޔަވައި އެހެން ފަނޑިޔާރެއްގެ އިތުރުން ސުޕީރިއާ ކޯޓުތަކުގެ ފަނޑިޔާރުންގެ ތެރެއިން ފަނޑިޔާރެކެވެ.


ދަރިން ބޭނުން ދާއިރާއަކުން ކުރިއަށް ދިއުމަށް ފުރުސަތުދީ: ރައީސް ޞާލިހް | | Sangu News\nދަރިން ބޭނުން ދާއިރާއަކުން ކުރިއަށް ދިއުމަށް ފުރުސަތުދީ: ރައީސް ޞާލިހް\n12 ސެޕްޓެމްބަރ 2019 - 18:00\nފޮޓޯ:ވަން އޮންލައިން.. ރައީސް ޞާލިހް އެ ރަސްމިއްޔާތުގައި ވާހަކަފުޅު ދައްކަވަނީ\nބެލެނިވެރިންގެ ދައުރަކަށް ވާންވީ ވަކި ރޮނގަކުން ކުރިއަށް ދާން ދަރިވަރުންނަށް މަޖުބޫރު ނުކޮށް މަގުދައްކައިދީ އަދި ދަރިންނަށް ހިތްވަރުދޭ ބަޔަކަށް ކަމަށް ރައީސުލްޖުމުހުރިއްޔާ އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nރައީސް ޞާލިހް އެމޭރެމުން ވާހަކަފުޅު ދެއްކެވީ ބުރާސްފަތި ދުވަހުގެ ރޭ ދަރުބާރުގޭގައި މިދިޔަ އަހަރުގެ ޘާނަވީ ތަޢުލީމު ނިންމާ އިމްތިޙާނުތަކުން އެންމެ ރަނގަޅު ނަތީޖާ ހޯދި ދަރިވަރުންނަށް އިނާމާއި، ހަނދާނީ ލިޔުން ދިނުމަށް ބޭއްވެވި ހާއްސަ ރަސްމިއްޔާތުގައި ވާހަކަފުޅު ދައްކަވަމުންނެވެ.\nދަރިވަރުން ކުރިއަށް އެންމެ ދާހިތްވާ ދާއިރާއަކުން ކުރިއަށް ދިއުމުގެ ފުރުސަތު ދިނުމަކީ ވަަރަށް މުހިންމު ކަމެއް ކަމަށާއި އެކަމުގައި ބަަލަންވީ މައިންބަފައިން ހުވަަފެން ދެކޭ ނުވަތަ އުންމީދުކުރާ ދާއިރާއަކުން ދަރިފުޅު ކުރިއަށް ފޮނުވުމަށް ނޫން ކަމަށްވެސް ރައީސް ޞާލިހް ވިދާޅުވިއެވެ.\n"ބެލެނިވެރިންގެ ދައުރަކަށް ވާންވީ، ވަކި ރޮނގަކުން ކުރިއަށް ދާން ދަރިވަރުންނަށް މަޖުބޫރު ނުކޮށް މަގުދައްކައިދިނުން. އަދި ދަރިވަރުންނަށް ހިތްވަރުދީ، މަގުފަހިކޮށްދިނުން. އޭރުން އެ ކުދިންގެ ފަރާތުން ޢާއިލާއަށާއި ޤައުމަށް ލިބޭ ފައިދާ މާ ބޮޑުވާނެ. އެ ކުދިންގެ ކުރިމަގުވެސް މާ އުޖާލާވާނެ" ރައީސް ޞާލިހް ވިދާޅުވިއެވެ.\nދަރިވަރުން ކުރިއަށްދާން ބޭނުންވާ ދާއިރާއަކުން ކުރިއަށް ދިއުމުގެ ފުރުސަތު ދިނުމުން އެކަމުން މުޖުތަމައަށްވެސް ކުއްޖާގެ އާއިލާއަށްވެސް ކުރާ ފައިދާމާ ބޮޑުވާނެ ކަމަށެވެ.\nރައީސް ޞާލިހް ވަނީ ކިޔަވާ ދަރިވަރުންނަށް މައިންބަފައިން ދެއްވާ ހެޔޮ ނަސީހަތް ގަބޫލުކޮށް މާތްވެގެންވާ އިސްލާމްދީނުގައި އަބަދުވެސް ސާބިތުވެ ހުރުމަށް އެދިލައްވާފައެވެ.\nޢިލްމު ހޯދުމަށް ނުވަތަ ދިރިއުޅުމެއް ފެށްޓުމަށްޓަކައި ދުނިޔޭގެ ހަތަރު ބިތަށް ދަތުރުކުރިޔަސް ވެސް ދިވެހި ފަސްގަނޑުގެ އުފަން ދިވެހި ދަރިންކަން، ހިނދުކޮޅަކަށްވެސް ހަނދާނުން ކައްސާލިޔަދީގެން ނުވާނެ ކަމަށްވެސް ރައީސް ޞާލިހް ވިދާޅުވިއެވެ.\n"އަޅުގަނޑު މިއަދު ތިޔަ ދަރިވަރުންގެ ފަރާތުން އެދޭ ވަރަށް ބޮޑު އެދުމެއް އެބައޮތް. އެއީ މައިންބަފައިންނާއި ބެލެނިވެރިންގެ ހެޔޮ ނަޞޭޙަތް ޤަބޫލުކޮށް، އިސްލާމީ ރިވެތި އަދަބު އަޚުލާޤުގައި ސާބިތުވެ ތިބުން. ކޮންމެ ކަމެއްގައިވެސް ތެދުވެރިކަމާއި އަމާނާތްތެރިކަން އިސްކުރުން. އަނެކުންނަށް އިޙްތިރާމް ކުރުމާއެކު، އަނެކުންގެ ޙައްޤުތަކަށް ޙުރުމަތްތެރިކޮށް ހިތުން" ރައީސް ޞާލިހް ވިދާޅުވިއެވެ.\nރައީސް ޞާލިހް ވިދާޅުވީ، މިޒަމާނަކީ އެންމެންވެސް ހައްގުގެ ވާހަކަ ދައްކާ ޒަމާނެއް ކަމަށާއި، ކޮންމެ ކުއްޖެއްވެސް ހަނދާން ކުރަންވީ ތިމާއަށް ލިބެންޖެހޭ ކޮންމެ ޙައްޤަކާ އެކުގައި، ތިމާ އަދާކުރަންޖެހޭ ޒިންމާތަކެއްވެސް ހުންނާނެ ކަން ކަމަށެވެ.\nރައީސް ޞާލިހް ވަނީ އެ ރަސްމިއްޔާތުގައި ވަނަތައް ހޯދި ދަރިވަރުންނަށް ހޫނު މަރުހަބާ އެއް ވިދާޅުވެފައެވެ.


Floor bura vanee kon falhi akah? dhen vaanee kihineh?\n20th January 2019 | Last update: 13:51\nމަޖިލިސް މެޖޯރިޓީ އަތުލަން ސަރުކާރުގެ ފޯމިއުލާ މިއީ\nރައްޔިތުން މަޖިލީހުގެ ޗެމްބަރުގެ ތެރެއިން -- ފޮޓޯ | މަޖިލިސް\nއެކެއް ފެބްރުއަރީގެ އަމުރުގެ ކުރިން ރައްޔިތުންގެ މަޖިލީސް އޮތީ މުޅީން "ޕެރެލައިޒްވެފަ" އެވެ. އެހެން ނަމަވެސް ރައްޔިތުން ތަމްސީލް ކުރަނިކޮށް ވަކި ކުރި 12 ދާއިރާއެއްގެ މެންބަރުންގެ ގޮނޑި ނުގެއްލޭކަން އެ އަމުރުން ސާފުވި އެވެ. އެކަން ސާފުވީ އެކަމާ ގުޅިގެން އޭގެ ކުރިން ނެރު އަމުރުގައިވާ އެއްޗެއް ސާފެއް ނުވެ، މެންބަރުން ކޯޓަށް ދުވަނިކޮށެވެ.\nއެކެއް ފެބްރުއަރީގެ އަމުރުން ސާފުކޮށް ދިނީ "ފްލޯ ކްރޮސިން" އާ ގުޅިގެން މެންބަރުންގެ ގޮނޑި ނުގެއްލޭ ކަމެވެ. ސުޕްރީމްކޯޓުގެ އެ އަމުރު ތަންފީޒު ކުރާނެ ކަމަށް ވިދާޅުވި މަޖިލީހުގެ އޭރުގެ އަމީން އާންމު އަހުމަދު މުހައްމަދު އިސްތިއުފާ ދެއްވާ ގެއަށް ވަޑައިގަތުމުގެ ކުރިން ވަނީ އެ 12 މެންބަރުންނަށް ޖަލްސާތަކުގައި ބައިވެރިވެވޭނެ ކަމަށް ވަނީ އިއުލާންކޮށްފަ އެވެ. އަދި ފަހުން ކުއްލި ނުރައްކަލުގެ ހާލަތުގައި ބާރުތައް ނެގުމަށްފަހު އަލުން ސުޕްރީމް ކޯޓަށް ދިން ބާރުތަކާއެކު އާއި އަމުރުގައި ވެސް އެބައި އުނިކޮށްފައެއް ނުވެއެވެ.\nއެކެއް ފެބްރުއަރީގެ އަމުރު "މޮޑިފައިކޮށް" ފެބްރުއަރީ ހައެއް ގައި ނެރުނު އަމުރުގައި ވެސް އެ 12 މެންބަރުންގެ ގޮނޑީގެ މައްސަލައަށް ބަދަލެއް ގެނެސްދީފައެއް ނުވެ އެވެ.\nހިނގައިދިޔަ، އަދި މިހާރު "އާފްޓާ ޝޮކް" ގައި އޮތް މައްސަލައިގެ ތެރެއިން ސަރުކާރަށް މިހާރު އެކި ދިމަ ދިމާއިން އަންނަ ޕްރެޝަރުތަކާ ވެސް އެކު އެކަމަށް ދެން އިތުރު ބަދަލުތަކެއް އަތުވެދާނެ ކަމަކަށް ނުބެލެވެ އެވެ. އަދި މަންޒަރު ކުރެހެމުން ދަނީ ވެސް އެގޮތަކަށް ކަމަކަށް ނުބެލެވެ އެވެ.\nއެކަމަކު ރާއްޖޭގެ ސިޔާސީ މަސްރަހުގައި އާންމުން މިހާރު އުފައްދަމުން އަންނަ ސުވާލަކީ މަޖިލީހުގައި ސަރުކާރަށް ގެއްލުނު މެޖޯރިޓީ އިދިކޮޅަށް ދޫކޮށްލައި ބާރެއް ނެތް ގޮތަށް ތިބޭނެ ހެއްޔެވެ؟ އަދި މިހާރު މިވަގުތަށް އެކި މެންބަރުން ތިބި ހިސާބުން މަޖިލިސް ފްލޯ އެތުރިފައި އޮތް ގޮތުން މަޖިލީސް ބުރަވަނީ ކޮން ފަޅިއަކަށް ހެއްޔެވެ؟ އެ ސުވާލަށް ޖަވާބު ހޯދަން ސުވާލެއް ބޭނުމެއް ނުވެއެވެ. ކުރަން ޖެހޭ ކަމަކީ ހިސާބުތަކެއް ޖެހުމެވެ. އެއީ ސުވާލު އުފެދޭ ކޮންމެ މީހަކަށް ވެސް ކޮށްލެވިދާނެ ކަމެކެވެ.\nމަޖިލީހުގައި މެންބަރުން ބެހިފައި އޮންނާނެ ގޮތުގެ އިންފޮގްރަފިކް އެއް -- އަހުމަދު މާނިސް | އަވަސް\nމަޖިލީސް މިހާރު އެތުރިފައި އޮތް ގޮތަށް ބަލާއިރު 85 މެންބަރުންގެ ތެރެއިން އިދިކޮޅުގައި ތިބީ އެމްޑީޕީގެ 21 މެންބަރުންނާއި ޖުމްހޫރީ ޕާޓީގެ ހަތް މެންބަރުންނާއި ވަކި ޕާޓީއަކަށް ނިސްބަތް ނުވާ ދެ މެންބަރުންނާއި އަދާލަތު ޕާޓީގެ މެންބަރަކާއި ޕީޕީއެމްގެ މެންބަރެއްގެ ގޮތުގައި މަޖިލީހުގެ ދަފްތަރުގައި އަދިވެސް ހިމަނާފައިވާ ދިއްގަރު ދާއިރާގެ މެންބަރު ފާރިސް މައުމޫނެވެ. ޖުމްލަ 32 މެންބަރުންނެވެ. އޭގެ އިތުރުން ގޮނޑި ނުގެއްލޭ ކަމަށް ކަނޑައެޅި 12 މެންބަރުން ހިމަނައިގެން މަޖިލީހުގައި އިދިކޮޅު ފަރާތްތަކަށް 44 މެންބަރުން ހަމަވެ އެވެ.\nނަމަވެސް ރައީސް އަބްދުﷲ ޔާމީނަށް ލިބި ވަޑައިގަންނަވާ ބާރުގެ ތެރެއިން ކުއްލި ނުރައްކަލުގެ ހާލަތު އިއުލާން ކުރުމާއި އެއާ ވިދިގެން އައި މައްސަލަތަކުގައި އިދިކޮޅަށް ނިސްބަތްވާ އިތުރު ދެ މެންބަރަކު މިހާރު ވަނީ ހައްޔަރުކޮށްފަ އެވެ. އެއީ ގޮނޑި ނުގެއްލޭ ކަމަށް ސުޕްރީމް ކޯޓުން ކަނޑައެޅި މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާން އާއި ފާރިސް މައުމޫނެއެވެ. އޭގެ އިތުރުން އިދިކޮޅު މެންބަރުންގެ ތެރެއިން ހިމެނޭ ޖުމްހޫރީ ޕާޓީގެ ލީޑަރު ގާސިމް އިބްރާހިމް އަދިވެސް ހުންނެވީ ޔޫރަޕްގެ ޖަރުމަނު ވިލާތުގައި "ތާށިވެފަ" އެވެ.\nދެން ހުންނެވީ މިވަގުތަށް "ވީނުވީއެއް ނޭނގިފައިވާ" ދަނގެތި ދާއިރާގެ މެންބަރު އިލްހާމް އަހުމަދެވެ. އޭނާ ހޯދަން އިއުލާންކޮށްފައިވީ ނަމަވެސް މިހާތަނަށް ހައްޔަރުކޮށްފައެއް ނުވެ އެވެ. އަދި އޭނާ ވީ ތަނެއް އެނގޭ މީހަކު ވެސް ހުރި ކަމަކަށް ނުވެއެވެ. އެހެންކަމުން މާޒީގައި ކަންކަން ހިނގާފައިވާ ގޮތަށް ބަލާއިރު ކޮންމެ ތަނެއްގައި ހުންނެވި ނަމަވެސް މިވަގުތު އޭނާ ހުރި ސްޓޭންޑެއް ކަށަވަރެއް ނުވާ ކަމަށް ބަލަމާ ހެއްޔެވެ؟ އިލްހާމާމެދު އެހެން ގޮތަކަށް ނުނިމޭ ކަމަށް ވާނަމަ މިހާރު އަތުޖެހެން ހުރި މައުލޫމާތުތަކަށް ބަލާއިރު އިދިކޮޅުގެ 44 މެންބަރުންގެ އަދަދު 41 އަކަށް ވެއްޓޭނެ އެވެ. އެއް ގޮތަކީ ފުލުހުން ތަހުގީގެއް ކުރާ މައްސަލާގައި އިލްހާމް ހައްޔަރުވުމެވެ. އަނެއް ގޮތަކަށް އޭނާގެ ސްޓޭންޑް ބަދަލު ކުރުމެވެ. އަނެއް ގޮތަކީ ވޭތުވެތިޔަ ހައެއްކަ މަސް ދުވަހު އަމިއްލަފުޅަށް އަރުވާލެއްވިގެން ހުންނެވި ގޮތަށް މިހާރުވެސް ހުންނެވި ތަނެއްގައިި އެހުންނެވި ގޮތަކަށް ހުންނެވުމެވެ.\nފްލޯގެ އަނެއް ފަރާތަށް ދަމާ ހިނގާށެވެ. ޕީޕީއެމްގެ 36 މެންބަރުންނާއި އެމްޑީއޭގެ ފަސް މެންބަރުންނެވެ. އެ ކޯލިޝަން އެއްކޮށްލައިގެން ސަރުކާރަށް ހަމަވަނީ 41 މެންބަރުންނެވެ. ނަމަވެސް އެ މެންބަރުންގެ ތެރެއިން މަޖިލީހުގެ ރިޔާސަތަށް އަބްދުﷲ މަސީހު މުހައްމަދު ނުވަތަ ރީކޯ މޫސާ މަނިކު ވަޑައިގަންނަވަން ޖެހިވަޑައިގަންނަވާނެ އެވެ. އޭރުން ޕީޕީއެމްގެ ޖުމުލަ އަދަދު 40 އަށް މަދު ވާނެ އެވެ.\nޕީޕީއެމްގެ ނައިބު ރައީސް، ފޮނަދޫ ދާއިރާގެ މެންބަރު އަބްދުއް ރަހީމް އަބްދުﷲ -- ފޮޓޯ | މަޖިލިސް\nރައްޔިތުންގެ މަޖިލީހުގެ މެޖޯރިޓީއާބެހޭ ގޮތުން އެންމެ ގިނައިން ވާހަކަފުޅު ދައްކަވަނީ "ސިޔާސީ އަނގަ" ގަދަ ބޭފުޅެއްގެ ގޮތުގައި ފެންނަ ޕީޕީއެމްގެ ނައިބު ރައީސް އަދި ފޮނަދޫ ދާއިރާގެ މެންބަރު އަބްދުއް ރަހީމް އަބްދުﷲ އެވެ. އޭނާ ވިދާޅުވާ ގޮތުގައި މެޖޯރިޓީ އޮތް ފަޅި އެނގޭނީ މަޖިލީހުގެ ޖަލްސާތައް ފެށީމަ އެވެ. "މެޖޯރިޓީ ނެތަސް މަޖިލީހުގައި މަސައްކަތް ކުރަން އެނގޭ" ކަމަށް ވިދާޅުވެ އޭނާ ޗެލެންޖް ކުރައްވަ އެވެ.\n"އަޅުގަނޑުމެންނަކީ ހަމައެކަނި މެޖޯރިޓީގައި މަސައްކަތް ކުރަން ދަންނަ ބައެއް ނޫން، އަޅުގަނޑުމެންނަށް އެނގޭނެ މައިނޯރިޓީގައި ވެސް މަސައްކަތް ކުރަން. އެމްޑީޕީގެ ވެރިކަން މި ރާއްޖޭގައި އޮތް އިރު އަޅުގަނޑުމެން މަޖިލީހުގެ ތެރޭގައި މަސައްކަތް ކުރަމުން އައީ ސާފު އަގުލަބިއްޔަތެއް އޮވެގެނެއް ނޫން، އެހެން ނަމަވެސް ރައްޔިތުންގެ ހައްގުގައި ކުރަން ޖެހުނު ހުރިހަ މަސައްކަތެއްކޮށް ކާމިޔާބު ހޯދިން،" އަބްދުއްރަހީމް ވިދާޅުވި އެވެ.\nޕީޕީއެމްގެ ޕީޖީ ލީޑަރު އަދި މިވަގުތަށް މެޖޯރިޓީ ލީޑަރުތޯ މައިނޯރިޓީ ލީޑަރުތޯ ކަނޑައަޅަން އުނދަަގުލެއްވެފައިވާ އަހުމަދު ނިހާން ހުސައިން މަނިކު ވިދާޅުވި ގޮތުގައި މަޖިލީހުގެ 12 މެންބަރެއްގެ ގޮނޑި ނުގެއްލޭ ކަަމަށް ނިންމި ނިންމުން އެޓާނީ ޖެނެރަލް މުހައްމަދު އަނިލް ދިރާސާ ކުރައްވާ ސުޕްރީމް ކޯޓަށް އަލުން ހުށަހަޅާނެ ކަމަށް އޭނާއަށް ބެލެވެ އެވެ. ގޮނޑީގެ މައްސަލާގައި އިތުރަށް ގޮތްތަކެއް ނިންމަވަފާނެ ކަމަށް އޭނާ ގަބޫލުފުޅު ކުރައްވަ އެވެ.\n"މެންބަރުންގެ ގޮނޑި ގެއްލުމާ ގުޅޭގޮތުން [ފަހުގެ އަމުރުގައި އިތުރު ގޮތެއް] ނުނިންމާ އެއޮތީ، ގޮނޑީގެ މައްސަލާގައި ރައުޔުއެއް ކަނޑައަޅުއްވައި އަދި ގޮއްތަކެއް ނިންމެވުމަކީ އެކަށީގެންވާ ކަމެއް، އެކަމާ ގުޅޭގޮތުން އިތުރު އެއްޗެއް ދަންނަވާކަށް ނޭނގެ،" ނިހާން ވިދާޅުވި އެވެ.\nމަޖިލީހުގެ މެޖޯރިޓީގެ މައްސަލާގައި އިދިކޮޅު ބައެއް މެންބަރުން ވިދާޅުވާ ގޮތުގައި ޖަލްސާތައް އަލުން ފެށުމުގެ ކުރިން ބަދަލުތަކެއް އައުން އެކަށީގެންވެ އެވެ. ނަމަވެސް ސީދާ ކޯޓުން އެކަަން ނުނިންމި ނަމަވެސް އިދިކޮޅު މެންބަރުންގެ މައްޗައް މިހާރު އުފުލާފައިވާ ދައުވާތަކުގެ މައްސަލަ އަލުން ފަށައި މެންބަރުން ހައްޔަރުކޮށްފާނެ އެވެ. އެކަން ކުރާނީ ސަރުކާރަށް މެޖޯރިޓީ ހަމަވަންދެން އިދިކޮޅު މެންބަރުން ޖަލަށްލައިގެނެވެ.\nކިނބިދޫ ދާއިރާގެ މެންބަރު އަބްދުﷲ ރިޔާޒު ވިދާޅުވި ގޮތުގައި މެންބަރު ސިނާނާއި އިލްހާމް ފަދަ މެންބަރުން ހައްޔަރު ކުރުމަށް ސަރުކާރުން އުޅެނީ ރައްޔިތުންގެ މަޖިލީހުގެ މެޖޯރިޓީ ފިޔާތޮއްޓާއި އޮރެންޖް ފަޅީގައި ހިފެހެއްޓުމަށެވެ. ނަމަވެސް ތަހުގީގު ކުރުމުގެ ބޭނުމުގައި މީހުން ޖަލަށްލައި ބަންދު ކުރުމަކީ ގާނޫނުއަސާސީ އާއި ޖިނާއީ އިޖުރާތު ދަންނަ ކަމެއް ނޫނެވެ. -- އެއީ ރިޔާޒް ދެކެ ވަޑައިގަންނަވާ ގޮތެވެ.\nމަޖިލީހުގައި އިދިކޮޅުގެ މެޖޯރިޓީ އޮތް ނަމަ އެންމެ ފުރަތަމަ އަމާޒު ހިފާނީ މަޖިލީހުގެ ރައީސް އަދި ނައިބު ރައީސްގެ އިތުބާރު ނެތް ކަމުގެ މައްސަލައިގެ ތެރެއަށް އަލުން ވަނުމަށް ކަން މުޅީން ކަށަވަަރެވެ. ނަމަވެސް މިހާރު ތިބި މެންބަރުންގެ އަދަދަށް ބަލާއިރު އެއީ ފަސޭހައިން ނުވަތަ އެއް ގޮތަކަށް ވެސް ކުރެވޭނެ ކަމެއް ނޫނެވެ. މަޖިލީހުގެ ގަވާއިދަށް އެންމެ ފަހުން ގެނައި އިސްލާހުގައިވާ ގޮތުން މަޖިލީހުގެ ރައީސް އަދި ނައިބު ރައީސްގެ އިތުބާރު ނެތްކަމުގެ މައްސަލަ މަޖިލީހަށް ވެއްދޭނީ ވެސް 43 މެންބަރުންގެ ސޮއި ހޯދައިގެނެވެ. ގާސިމާއި ސިނާން ފާރިސް އަދި އިލްހާމް އުނި ކުރުމުން، އިދިކޮޅަށް އެވަރު އަލުން ހަމައެއް ނުވެ އެވެ. ދެން އޮންނާނީ ކުރީގެ ގަރާރަށް ވަކާލާތު ކުރުމެވެ. އެއީ ކާމިޔާބު ވެދާނެ ކަމެއް ކަމަކަށް ނުބެލެވެ އެވެ.\nދެން އޮތީ މިނިސްޓަރުންނާއި އެހެނިހެން އިތުބާރު ނެތް މައްސަލަތަކެވެ. ސަރުކާރާއި އިދިކޮޅުގައި މެންބަރުން ތިބި އަދަދު ގާތްގަނޑަކަށް އެއްވަރުވެފައިވާ އިރު މިނިސްޓަރެއް ނުވަތަ އެހެން މަގާމެއްގައި ހުންނަވާ ބޭފުޅެއްގެ އިތުބާރު ނެތް ކަމަށް ފާސްކޮށްލުން އިދިކޮޅަށް މާ އުނދަގޫ ކަމަކަށް ނުވެދާނެ އެވެ. ނަމަވެސް މީގެ ކުރިން ސަރުކާރުން ވައްދާފައިވާ ސުޕްރީމް ކޯޓަށް ހުށަހަޅާފައިވާ ދުސްތޫރީ މައްސަލައާ ގުޅިގެން އިތުބާރު ނެތް މައްސަލަތަކުގައި އެންމެ ފަހު ގޮތް ނިންމަނީ އެ ކޯޓުންނެވެ. އަދި މިހާރު އޮތް ބެންޗުން އިދިކޮޅަށް މާ ބޮޑު ކާމިޔާބެއް ލިބޭނެ ކަމަކަށް ނުބެލެވެ އެވެ. އެކެއް ފެބުރުއަރީގެ އަމުރުގައި ވެސް އެކަމަށް އާ ފަރުވާ އެއް ހޯދައިދީފައެއް ނުވެއެވެ.\nމިދިޔަ ދައުރާ ހިލާފަށް މި ފަށާ މަޖިލީހުގެ ޖަލްސާތައް އިދިކޮޅުން މިފަހަރު ބޮއިކޮޓްކޮށްފާނެ ހެނެއް ހިޔެއް ނުވެ އެވެ. ނަމަވެސް ކުއްލި ނުރައްކަލުގެ ހާލަތު ނިމެން އަދި 11 ދުވަސް އޮތް އިރު އޮއިވަރު އަދިވެސް ގޮތްތަކަކަށް ބަދަލުވުން އެކަށީގެންވެ އެވެ. ޕީޕީއެމް އިން މިހާރު ވެސް ގޮވާލަމުން އަންނަ ގޮތަށް އިދިކޮޅު ގިނަ މެންބަރުން ހައްޔަރު ވެސް ކޮށްފާނެ އެވެ. ނޫނީ ރައްޔިތުންގެ މަޖިލީސް މިހާރު އޮތް ގޮތަށް ބާއްވާ، ސަރުކާރުން މަޖިލީހުގެ ބާރު ދުކޮށްލައި، މުޅި ފޯކަސް އިންތިހާބަށް ހުސްކޮށް ވެސް ލާފާނެ އެވެ. އެކަމަކު މަންޒަރު މި ފެންނަނީ ވެސް ކުރެހެމުން ދަނީ ވެސް ވަރަށް ތަފާތު ގޮތަކަށެވެ.\nރައްޔިތުންގެ މަޖިލިސް އިދިކޮޅު ފަރާތްތައް 1 ފެބުރުއަރީގެ އަމުރު + ކުއްލި ނުރައްކަލުގެ ހާލަތު\nހާލަތު ނިމޭތީ، ހެދީ ގާނޫނީ "މަކަރެއްތަ"؟\nއެސްއޯއީ45: ބޭއިންސާފެއް، ނަސްރެއް!؟\nއީޔޫގެ އިންޒާރުން ވީކަމެއް ނެތް، ދެކޮޅުން ވެސް ބަހަނާ!


Ajuma balan dhin beyhakun bodu biruveri kameh | Mihaaru\nޓްރަޔަލްގައި ބައިވެރިވި ރަޔަންގެ އިނގިލިތައް ހަލާކުވެފައި\nއަޖުމަ ބަލަން ދިން ބޭހަކުން ބޮޑު ބިރުވެރިކަމެއް\n22 ފެބުރުއަރީ 2017 - 06:136comments\nހޮސްޕިޓަލުގެ ވޯޑެއްގެ ތެރޭގައި ތިބި ބަލި މީހުންތަކެއް އެމީހުންގެ ގައިގައި އަޅާ ވޭނުން ހަޅޭއްލަވައި ރޮމުން ދިޔަ އެވެ. އެމީހުންގެ ގުނަވަންތައް ފޭލް ވަނީ އެވެ. އެމީހުންގެ ބޯ ވަނީ ދުޅަވެފަ އެވެ. ދިފާއީ ނިޒާމް ހުއްޓުމަކަށް އަންނާތީ މެދުކެނޑުމެއްނެތި ހޮޑުލެވެމުން ދިޔަ އެވެ. ސިފަވަނީ ބިރުވެރި ފިލްމެއްގެ މަންޒަރެކެވެ.\nމިއީ 10 އަހަރު ކުރިން ހަ މީހަކަށް އަޖުމަ ބަލަން ދިން ބޭހެއްގެ ސަބަބުން ދިމާވި ހާދިސާއެއްގެ ވާހަކަ އެވެ.\nމި ޓްރަޔަލްގައި ބައިވެރިވިއިރު މި އެންމެން ވެސް ގަބޫލުކުރީ މިއީ އަވަހަށް، ފަސޭހަ ގޮތަކަށް ފައިސާކޮޅެއް ހޯދާލަން ލިބޭ ރަނުގެ ފުރުސަތެއް ކަމަށެވެ. އަދި މެޑިކަލް ސައިންސަށް ވެސް ކޮންމެވެސް ކަމެއް ކޮށްދެވޭކަމުގެ އުފަލާއި ހިތްހަމަޖެހުން އެމީހުންނަށް އޮތެވެ.\nނަމަވެސް އިނގިރޭސި ވިލާތުގެ ނޯތު-ވެސްޓް ލަންޑަންގައި ހުންނަ ނޯތުވިކް ޕާކް ހޮސްޕިޓަލުގައި ހެދި ޓްރަޔަލް ކުޑަ ހިނދުކޮޅެއްގެ ތެރޭގައި ބަދަލުވީ ގިނަ ބައެއްގެ މަލާމާތް ރައްދުވި މެޑިކަލް އިމަޖެންސީ އަކަށެވެ. މި ހާދިސާއަށް "އިލަފަންޓް މޭން" ޑްރަގް ޓްރައަލްއޭ ކިޔުނީ އެކަމުނެ ކުރިމަތިވި ހައިރާންކުރުވަނިވި ސައިޑް އިފެކްޓްސްތަކުގެ ސަބަބުން، ބޭސް ދިން މީހުންނަށް އިލަފަންޓް މޭން ބަލި ކަހަލަ ބައްޔެއް ޖެހުމުންނެވެ.\nމި ހާދިސާގެ 10 އަހަރު ފަހުން ބީބީސީން ވަނީ މި އެންމެން ހޯދައި އެމީހުންގެ ހާލަތު ބަޔާންކޮށްދޭ ޑޮކިއުމެންޓްރީއެއް ތައްޔާރުކޮށްފަ އެވެ. މި ޒުވާން ފިރިހެނުންތައް ވަނީ ގިނަ ދުވަސްތަކެއް ވަންދެން މަރާ ހަނގުރާމަކޮށްފަ އެވެ. އަދި މިހާރު ވެސް އޭގެ ގިނަ މީހުން އުޅެމުންދަނީ ވަރަށް ވޭނުގަ އެވެ.\nމި ޓްރައަލްގައި ބައިވެރިވި ރަޔަން ވިލްސަން އަކީ އޭރު އުމުރުން އެންމެ 21 އަހަރުގެ ޒުވާނެކެވެ. ޓެސްޓްކުރަން އޭނާގެ ހަށިގަނޑަށް ދޫކުރި ބޭހުގެ ސަބަބުން ހޮސްޕިޓަލުގައި އޮވެ ހަތަރު މަސް ދުވަހު މަރާ ހަނގުރާމަކުރަން ޖެހުނެވެ. އޭނާގެ ބައެއް އިނގިލިތަކާއި ދެ ފައިތިލައިގެ ފުންނާބުގެ އެއްބައި ވަނީ ބުރިކޮށްލައިފަ އެވެ. ވިލްސަން އާއި އޭނާއާ އެކު މި ޓްރައަލްގައި ބައިވެރިވި އަނެއް ފަސް މީހުންނަކަށް ވެސް އެމީހުންގެ ހަށިގަނޑަށް ފޮނުވި ބޭހުގެ ސަބަބުން ލިބުނު ހަގީގީ ގެއްލުން އަދިއަދަށް ދާން ދެންވެސް ނޭނގެ އެވެ.\nމި ޓްރައަލް އަށް ވޮލަންޓިއާ ކުރި އަށް މީހުން 2006ގެ މާޗް މަހުގެ ދުވަހެއްގައި ހޮސްޕިޓަލަށް ދިޔައިރަކު ދިރިއުޅުމަށް ބޮޑު މުސީބާތެއް ކުރިމަތިވެދާނެ ކަމުގެ ޚިޔާލެއް ވެސް ނެތެވެ. އެމީހުންނަށް ވިސްނިފައި އޮތީ އެމެރިކާގެ ފާމަސޫޓިކަލް ކުންފުންޏަކުން ކެންސަރަށް އުފެއްދި އާ ބޭހެއް ބާޒާރަށް ނެރުމުގެ ކުރިން އެމީހުންނަށް ދީގެން ޓެސްޓްކޮށްލަނީ ކަމަށެވެ.\nމި ގްރޫޕްގައި ތިބި މީހުންނަކީ އުމުރުން 19 އަހަރާއި 34 އަހަރާ ދެމެދުގެ ޒުވާނުންނެވެ. އެމީހުންނަކީ ޓީޖީއެން1412 ކިޔާ ބޭހެއް ފުރަތަމަ ފަހަރަށް އިންސާނުންގެ ހަށިގަނޑުގައި ޓެސްޓް ކުރުމަށް އިސްނެގި މީހުންނެވެ. މި ބޭސް އުފައްދާފައި ވަނީ ދިފާއީ ނިޒާމަށް ނުފޫޒު ފޯރުވައިގެން ކެންސަރުގެ ފަރުވާއަށް އިންގިލާބެއް ގެނައުމަށެވެ.\nއަޖުމަ ބެލުމުގެ ގޮތުން ބޭނުންކުރި ބޭސް\nމީގެ ކުރިން ރާމާމަކުނަށް މި ބޭސް ދީގެން ކުރި ޓެސްޓް ވަރަށް ކާމިޔާބެވެ. އެހެންކަމުން އިންސާނުންނަށް ވެސް ކާމިޔާބުވާނެކަމުގެ ވަރަށް ބޮޑު ޔަގީންކަމެއް އޮތެވެ.\nމި ގްރޫޕްގައި ތިބި އަށް މީހުން ދެ ގްރޫޕަކަށް ބަހާލި އެވެ. މި ދެ ގްރޫޕުގެ ތެރެއިން ކޮންމެ ގްރޫޕަކުން ވެސް އެކަކަށް ދެނީ ޕްލަސީބޯ އެވެ. އެއީ އަސްލު ބޭސް ކަމަށް ދެއްކިޔަސް އަސްލު ބޭހެއް ނޫނެވެ. އަދި މި ޓްރައަލްގެ ކަންކަމުގައި އުޅޭ ކްލިނީޝިއަނުންނަކަށް ވެސް ޕްލަސީބޯ ދީފައިވަނީ މިތަނުން ކޮން ދެމީހުންނަކަށް ކަމެއް ނޭނގޭނެ އެވެ.\nތަނުގެ މާހައުލު އޮތީ ވަރަށް އަރާމު ކޮށެވެ. ރޮބް އޯލްޑްފީލްޑް، 31، އަކީ ލޮސް އެންޖަލިސްގައި އެކްޓިން ކޯހެއް ފުރިހަމަކޮށްފައި އައި މީހެކެވެ. އޭނާ އެ ދުވަހުގެ ހަނދާން އާ ކުރަމުން ކިޔައިދިނެވެ.\n"އަހަރެންގެ ރައްޓެއްސަކު ވެސް މިކަހަލަ ޓްރައަލްތަކުގައި ވަރަށް ބައިވެރިވާނެ. އޭނާ އަބަދުވެސް ބުނާނެ އަހަރެން ވެސް މިފަދަ ޓްރައަލްތަކުގައި ބައިވެރިވާން ޖެހޭނޭ. ކޮންމެ ވޮލަންޓިއާ އަކަށް އެމީހުން 2000 ޕައުންޑް ދޭ. އެހެންވެ އަހަރެން ބުނީ އެންމެ ރަނގަޅޭ. ސައިންސަށް އަހަރެންނަށް ވެސް ކޮންމެވެސް ވަރެއްގެ ހިއްސާއެއް ދެވޭތީ އަހަރެންގެ ޝައުގުވެރިކަން އެކަމަށް ދެވުނީ. އަހަރެން ގަބޫލުކުރީ އެއީ ސަރުކާރުން ވެސް ހުއްދަ ދީފައިވޭ ބޭހެކޭ ލެބޯޓްރީގައި ބޭނުންކުރާ. ކޮންކަމެއްހޭ ގޯސް ވާންވީ؟"\nރާސްތީ ޚާން އަކީ ވެސް މި ޓްރައަލްގައި ބައިވެރިވި 23 އަހަރުގެ ޒުވާނެކެވެ. އޭނާ ގްރެޖުއޭޓްވިތާ އޭރު މާގިނަ ދުވަހެއް ނުވެ އެވެ. ރާސްތީގެ ވިސްނުން ހުރީ އަދި މާ އާދައިގެ ގޮތަކަށެވެ.\n"މެޑިކަލް ޓްރައަލްސް ތަކަކީ ވަރަށް އަވަހަށް މުއްސަނދި ވެވޭނެ ސްކީމެއް. އެކަމަކަށް ވިސްނާކަށް ވެސް ނުޖެހޭ،" އޭނާގެ ޚިޔާލު އެވަގުތު ހުރި ގޮތް ކިޔައިދިނެވެ.\nމިކަމުގައި ކޮންމެވެސް ވަރެއްގެ ގެއްލުމެއް ވެސް ވެދާނެކަން އެންމެންނަށް ވެސް އެނގެ އެވެ. އެހެންވެ އެ ކަންކަމަށް އެެއްބަސްވެ 11 ސަފުހާގެ ބޮޑު އެއްބަސްވުމެއްގައި ކޮންމެ މީހަކު ވެސް ސޮއިކުރަން ޖެހުނެވެ.\n"އަހަރެމެން އެންމެންނަށް ވެސް އެނގޭ ކޮންމެވެސް ގެއްލުމެއް ވެދާނެކަން. ހީކުރީ ބޮޑު ވަރަކަށް ވެސް ވާނީ ކުޅަނދުރެއް ކަށިޖެހީމަ ވާކަހަލަ ގޮތެއް ކަމަށް،" ރާސްތީ ބުންޏެވެ.\nއެންމެން ވޯޑުގެ އެނދުތަކުގައި އޮށޯތެވެ. ބޭސް ދެނީ އައިވީގެ ޒަރިއްޔާއިން ނާރަށް ފޮނުވައިގެންނެވެ. ރާވާފައި އޮތީ އެކަކަށް ބޭސް ދޭން ފަށާތާ 10 މިނިޓް ފަހުން އަނެކަކަށް ފަށާ ގޮތަކަށެވެ.\nއެންމެ ފުރަތަމަ ބޭސް ދޭން ފެށީ ޕޭޝަންޓް 001 އަށެވެ. އެއީ ޑޭވިޑް އޯކްލޭ ކިޔާ މީހެކެވެ. އަލަށް އެންގޭޖްވެ ކައިވެނީގެ ހުވަފެން ދެކެމުންދާ ޒުވާނެކެވެ.\nނަމަވެސް ޑޭވިޑްގެ ގަޔަށް ބޭސް ދާން ފެށިތާ އިރުކޮޅެއްގެ ތެރޭގައި އޭނާގެ ބޮލުގައި ވަރަށް ގަދަޔަށް ރިއްސަން ފެށި އެވެ. އަދި އެ ރިހުން ގަދަވަމުން ގަދަވަމުން ދިޔަ އެވެ.\n"އަހަރެން ނަރުސް ކައިރީ ބުނިން ބޮލުގައި ވަރަށް ގަދަޔަށް ރިއްސަނީއޭ. އޭނާ އަހަރެންގެ ނިތްކުރިމަތީގައި ފިނި ފޮތިގަނޑެއް ބާއްވައިދިން. ނަމަވެސް އެމީހުން ޓެސްޓްކުރަމުންދާ ބޭހަށް ނޭދެވޭ އަސަރެއް ކޮށްފާނެތީ ތަދުކަނޑުވާ ބޭހެއް ނުދިން. އަހަރެންގެ ބޮލުގެ ރިހުން އިންތިހާއަށް ގަދަވެ އެންމެ ފަހުން ބުރަކަށީގަޔާ އެއްކޮށް ރިއްސަން ފެށި. އެއީ މައިގްރޭނަށް ވުރެ ވެސް ގަދަފަދަ ވޭނެއް. އިންނާނެ އޮންނާނެ ގޮތެއް ނޭނގިގެން ތެޅި ފޮޅެން ފެށުނު. އެއީ ގަދަފަދަ ވެނެއް،" ޑޭވިޑް ކިޔައިދިނެވެ.\nޑޭވިޑް ވޭނުގައި އުޅޭ މަންޒަރު ރާސްތޭ އަށް ފެނިފައި އޭނާ އޮތީ ވަރަށް ކަންބޮޑުވެފަ އެވެ. އިއްތިފާގުން އޭނާއަށް ދެވުނީ ޕްލެސީބޯ އެވެ. އަސްލު ބޭހެއް ނޫނެވެ. ނަމަވެސް ހަށީގަނޑުގެ ތެރެއަށް ބޭސް ވަންނަ ވަރަކަށް އޭނާއަށް ވެސް އެ ވޭން އިހްސާސްވާނެކަމަށް ހިތާ ރާސްތީ އޮތީ ބިރުން ފިތްކަނޑައިގެން ދާވަރު ވެފަ އެވެ. ނަމަވެސް އިރުގަނޑެއް ވީއިރުވެސް އޭނާއަކަށް އެއްވެސް ގޮތެއް ނުވި އެވެ. ދެން ހީކުރީ އޭނާއަށް ވޭން އަޅަން ފަށާނީ ތަންކޮޅެއް ލަހުން ކަމަށެވެ.\nމިގޮތަށް ފަހަރަކު މީހަކަށް ބޭސް ދެމުން ގޮސް ހަތްވަނަ މީހާ ކަމަށްވާ ރޮބް ގަޔަށް ބޭސް ދޫކުރަން ފެށީ ފުރަތަމަ މީހާގެ ގަޔަށް ބޭސް ދޫކުރަން ފެށިތާ ބަރާބަރު އެއް ގަޑިއިރު ފަހުންނެވެ. އޭނާއަށް ކުރެވުނީ އަދި ތަފާތު ތަޖުރިބާއެކެވެ.\n"ހީވީ ބޮޑު އައިސް އެއްޗެއްގެ ތެރެއަށް ހަށިގަނޑު ގަންބާލިހެން. އަހަރެންގެ މުޅި ހަށިގަނޑު ފިނިވެގެން ގޮސް ގަނޑުވި. އަހަރެން ތުރުތުރު އަޅަން ފެށި. އެއީ ހުއްޓުވޭވަރަށް ވުރެ ވަރުގަދަ ތުރުތުރެއް،" ރޮބް ބުންޏެވެ.\nމި ޓްރައަލް ފަށައިގެން ހަތަރު ގަޑިއިރު ވީއިރު ބޭސް ދިން އެންމެން ގަދަފަދަ ވޭނުގައި ތެޅި ފޮޅެނީ އެވެ. ބޭސް ޓެސްޓްކުރާ ކްލިނިކަލް ޓީމުގައި ތިބި އެންމެން ވެސް ތިބީ ހާސްވެ ހަދާނެ ގޮތެއް ނޭނގިފަ އެވެ.\nރާސްތޭ ބުނި ގޮތުގައި އެތަނުގައި ތިބި އެންމެން އޭރު ތިބީ މޮޔަވާ ދަރަޖައިގަ އެވެ. އެއްބަޔަކު ހޮޑުލަނީ އެވެ. އަނެއްބަޔަކު ތަދުވާވަރުން ކެތް ނުވެގެން ރޮއި ހޭރެނީ އެވެ. އަނެއް ބަޔަކު އަނބުރައިގަނެގެން ވެއްޓެނީ އެވެ. އަދި ހިފެހެއްޓުމެއް ނެތި ބޭރަށް ހިންގާ މީހުން ވެސް ތިއްބެވެ.\nޑޭވިޑް ބުނި ގޮތުގައި ޑޮކްޓަރުންނަށް ވެސް ހަދާނެ ގޮތް ހުސްވެގެން އުޅުނުކަން އޭނާ މިހާރުވެސް ހަނދާން އެބަހުއްޓެވެ. އެމީހުން ހީކުރީ އެއީ ކުޑަ ވަގުތުކޮޅެއްގެ ކަމެއް ކަމަށެވެ. ގިނައިރުވާ ވަރަކަށް މީހުންގެ ހާލަތު އިތުރަށް ގޯސްވާނެ ކަމަކަށް އެމީހުން ޚިޔާލު ވެސް ކޮށްފައެއް ނެތެވެ.\nނަމަވެސް ގިނައިރުވީ ވަރަކަށް މީހުންގެ ހާލަތު ގޯސްވަމުން ދިޔަ އެވެ. އެ ޓްރައަލްގައި އިސްކޮށް ހުރި ޑެނިއަލް ބްރެޑްފޯޑް ދުވެފައި ސިޑިން ފައިބައިގެން ގޮސް އޭގެ ދެ ފްލޯ ތިރީގައި ހުރި އިންޓެންސިވް ކެއާ ޔުނިޓުން ދެ ޑޮކްޓަރަކު ދަމާހަލާ ގެންދިޔަ އެވެ.\nދާދިފަހުން ނޫހަކަށް ޑރ. ބްރެޑްފޯޑް ދީފައިވާ އިންޓަވިއުއެއްގައި ވިދާޅުވި ގޮތުގައި އެ ދުވަހު އޭނާ ވެސް ހުރީ ކޮންޓްރޯލުން ނެއްޓިފަ އެވެ. އެ ވަރު ނުވާންވީ ސަބަބެއް ނެތެވެ. ބޭސް ދިން އެންމެންގެ ހަށިގަނޑުގެ މަސައްކަތް ހުއްޓެނީކަން އޭނާއަށް އެނގެ އެވެ. އެއް ބަޔެއްގެ ތަންކޮޅެއް ލަހުން އަނެއް ބަޔަކު ވަރަށް ބާރު ސްޕީޑްގަ އެވެ.\nހުރިހާ އެންމެންނަށް އައިސީޔޫ އަށް ގެންގޮސް ފަރުވާ ދޭން ފެށި އެވެ. އެތަނުގައި ތިބި އެންމެ މޮޅު ކޮންސަލްޓެންޓުންނަށް ވެސް، ވެގެން އުޅެނީ ކީއްކަމެއް އަދި ފަރުވާ ކުރާނީ ކިހިނެއްކަމެއް ނޭނގުނެވެ.\nއެންމެންގެ ގުނަަވަންތައް ދަނީ ފޭލްވަމުންނެވެ. ލޭގެ ޕްރެޝަރު އެއްގޮތަކަށް ވެސް ކޮންޓްރޯލެއް ނުވެ އެވެ. ދިފާއީ ނިޒާމަށް އަންނަ ރިއެކްޝަނެއްގެ ސަބަބުންނެވެ. މިއީ ސައިޓޯކީން ސްޓޯމް ކަމަށް ޑޮކްޓަރުން ލަފާކުރެ އެވެ. މިގޮތަށް ދިމާވަނީ އިންފެކްޝަނެއްގެ ސަބަބުންނެވެ. ނަމަވެސް އެނޫން މައްސަލައެއް ނަމަ ދެވޭ ފަރުވާއަކުން މި މީހުންގެ ފުރާނަދިއުން ވަރަށް ގާތެވެ.\nއެވަގުތު އެތަނުގައި މަސައްކަތް ކުރެއްވި ޑރ. ސުންތަރަލިންގަމް ވިދާޅުވީ އެންމެ ގޯހެއް ހެދުނަސް އެންމެންގެ ދުވަސް ދާނެ ކަމަށެވެ. އެންމެފަހުން އެއީ ސައިޓޯކީން ސްޓޯމްސް ކަމަށް ނިންމައި އެކަމަށް ފަރުވާ ދޭން ފެށީ އެވެ. މި ކަމަށް އޮންނަނީ ސްޓެރޮއިޑް ޑޯޒް އެއް ދިނުމަށްފަހު އިންތިޒާރުގައި ތިބުމެވެ.\nމިހާ ހިސާބުން މި ހަ މީހުންގެ އާއިލާއަށް އެ މީހުންގެ ހާލު އެންގި އެވެ. އެންމެންގެ އާއިލާތައް ހޮސްޕިޓަލަށް ޖަމާވި އެވެ.\n"އޭނާގެ ދެ ކޯ އޮތީ ދުޅަވެފައި. ދެލޯ ވެސް ހީވަނީ ދެބައިވެފައި އިންހެން. މޫނު އިނީ ބޮޑު ބޯޅައެއްހެން ވެފައި. ބަނޑު ވެސް އެހާ ބޮޑަށް ފުފިފައި. މުޅި މީހާގެ ސިފަ ގެއްލިފައި ހުރި ވަރުން ބަލާލަން ވެސް ބިރުގަންނަވަރުވި،" ޑޭވިޑް އޭރު ކައިވެނިކުރަން އުޅުނު ކެޓުރީނާ ކެޓުރީނާ ބުންޏެވެ.\nޓްރަޔަލްގައި ބައިވެރިވި ގިނަ މީހުންގެ ފުންނާބާއި އަތުގެ އިނގިލިތައް ވަނީ ބުރިކޮށްފައި\nބޭހެއްގެ ޓްރައަލް އެއް ހިނގަމުންދިޔަ ތަނެއް ކުޑަ އިރުކޮޅެއްގެ ތެރޭގައި ފުލުހުންގެ ކްރައިމް ސީން އަކަށް ބަދަލުވި އެވެ. އޭރުވެސް އެ ހަ މީހުން މަރާ ހަނގުރާމަ ކުރަނީ އެވެ.\nޑޭވިޑް ބައެއް ފަހަރަށް ހޭ އަރަ އެވެ. ނަމަވެސް އިރުކޮޅެއްގެ ތެރޭގައި ހޭނެތެ އެވެ. އައިސީޔޫގައި އެމީހުން ތިބޭތާ 48 ގަޑިއިރު ފަހުން ބައެއް މީހުންގެ ސިއްހަތަށް ކޮންމެވެސް ވަރެއްގެ ބަދަލެއް އައި ކަމަށް ޑރ. ސުންތަރަލިންގަމް ފާހަގަ ކުރެއްވި އެވެ. އޭގެ ތެރެއިން ހަތަރު މީހުން ކުއްލިއަކަށް ހޭއެރި އެވެ.\nނަމަވެސް ރޮބް އާއި ޑޭވިޑް އައިސީޔޫ އިން ނެރެވުނީ އޭގެ ފަސް ދުވަސް ފަހުންނެވެ. އަދި ހޮސްޕިޓަލުން ގެއަށް ފޮނުވާލީ ދެ ހަފުތާ ފަހުންނެވެ. އެމީހުންގެ މުޅި ދިފާއީ ނިޒާމު ވަނީ ފުނޑުފުނޑުވެފަ އެވެ.\n"އަހަރެންގެ ގުނަވަންތައް އަލުން މަސައްކަތް ކުރަން ފެށި ނަމަވެސް އަހަރެންގެ ގައިގެ މަސްތަކުގެ ބާރު ދެރަވެ އަހަންނެކޭ 80 އަހަރުވެފައިވާ މުސްކުޅިއެކޭ ތަފާތެއް ނެތް،" ޑޭވިޑް ބުންޏެވެ.\nފަހުން ޑޭވިޑްގެ ލޭ ޓެސްޓްކުރިއިރު ލިމްފޯމާ ކެންސަރު ޖެހުމުގެ ނިޝާންތައް ފެންނަން ހުއްޓެވެ. އެއީ އެ ބޭހުން ވީ ކަމެއް ނޫން ކަމަށް ބުނި ނަމަވެސް ގިނަ ދުވަސްތަކެއް ވަންދެން އެކަން ވެސް އޭނާގެ ސިއްހަތަށް ހިޔަނި އެޅުނެވެ. ނަމަވެސް ޑްރަގް ޓްރައަލް އަށް ތިން މަސް ވީތަނާ އޭނާ ކައިވެނި ކުރި އެވެ. ދެން އޭނާ ކަންބޮޑުވީ ލިބޭ ދަރިންނަށް އެ ބޭހުގެ ސަބަބުން ނޭދެވޭ އަސަރެއް ކޮށްފާނެތީ އެވެ.\nއަނެއް ދެ މީހުންނަށް ވުރެ ވެސް ރަޔަން ވިލްސަންގެ ހާލު މާ ބޮޑުވި އެވެ. އޭނާ ހަތަރު މަސް ދުވަހު ހޮސްޕިޓަލުގައި އޮތެވެ. އޭނާއަށް ނިއުމޯނިއާ އާއި ސެޕްޓިސީމިއާ ފަދަ ބަލިތައް ޖެހުނެވެ.\nމިތަނުން ގިނަ މީހުންގެ އަތުގެ އިނގިލިތަކުގެ ކުރިތައް މަރުވެ ކަޅުވުމުގެ ސަބަބުން އެތަންތަން ބުރިކުރަންޖެހުނެވެ. ދެ ފައިގެ ފުންނާބުވެސް މަރުވެ އެ ބައިތައް ވެސް ބުރިކޮށްލި އެވެ.\nމި މައްސަލައިގެ ފުރިހަމަ ތަހުގީގެއްކޮށް ހާދިސާއަށް ދެ މަސް ވީތަނާ ރިޕޯޓު ނެރުނެވެ. އެ ރިޕޯޓުގައި ފާހަގަކޮށްފައިވާ ގޮތުގައި ޓެސްޓްކުރުމަށް އިންސާނުންނަށް ބޭސް ދިން އިރު އެ ބޭސް ދެވޭނެ ރައްކާތެރި ޑޯޒެއް ކަނޑައަޅާފައެއް ނުވެ އެވެ. އަދި އިމަޖެންސީއެއް ދިމާވެދާނެކަމަށް ތައްޔާރުވެފައެއް ނެތެވެ.\nއަދި އިންސާނުންގެ ލޭގެ ތެރެއަށް ބޭސް ދޫކޮށްފައި ވަނީ ރާމާމަކުނުގެ ގަޔަށް ބޭސް ދޫކުރި ވަރަށް ވުރެ 10 ގުނަ އަވަހަށެވެ. ނަމަވެސް ބޭސް ދިން މީހުންނަށް މިހާ ވަރުގަދަ ސައިޑް އިފެކްޓްސްތަކެއް ދެއްކި ގޮތެއް އެނގުނު ކަމަކަށް ނުވި އެވެ.\nމި ބޭހުން އެންމެ ބޮޑުވަރުވި ރޮބް އާއި ޑޭވިޑަށް ބަދަލުގެ ގޮތުގައި 2009 ވަނަ އަހަރު ގިނަ އަދަދެއްގެ ފައިސާ ދީ ކޯޓުން ބޭރުގައި ވަނީ މައްސަލަ ހައްލުކޮށްފަ އެވެ.\nނަމަވެސް އެ ޓްރައަލްގައި ބައިވެރި ވެވުނީތީ ރޮބް ހިތާމައެއް ނުކުރެ އެވެ. އޭނާ ބުނި ގޮތުގައި އެމީހުންނަށް ދިމާވި މައްސަލައިން، ބޭސް އުފެއްދުމުގެ މުޅި އިންޑަސްޓްރީއަށް ހެޔޮ ބަދަލުތަކެއް އައިސްފައިވާތީ އުފާވެ އެވެ. ޑޭވިޑް ވެސް ފާޅުކުރީ ހަމަ އެފަދަ ޚިޔާލެކެވެ. މިހާރު ތިން ދަރިންގެ ބައްޕައަކަށް ވެފައިވާ ޑޭވިޑް އަދިވެސް ގަބޫލުކުރަނީ މެޑިކަލް ޓްރަޔަލް ތަކަކީ ސައިންސްގެ ކުރިއެރުމުގެ އަސްލު ކަމަށެވެ.\nއިތުރު ލިޔުންތައް ސިއްހަތު އިގިރޭސިވިލާތް ސައިންޓިފިކް ރިސާޗް ބޭސް\nވެންޓިލޭޓަރުގެ ނަތީޖާ ފެނުނީ ހީކުރި ގޮތަކަށް ނޫން\nވިއަގްރާގެ ފައިދާ އެހެން ކަމަކަށް\nއަރިދަފުސް ރޯގާއަށް ފަރުވާއެއް ހޯދިދާނެ ގޮތެއް ފެނިއްޖެ


ސްޕްރީމް ކޯޓަކީ "ވަކަރުގެ" އެއް ކަމަށް ސިފަ ކުރެއްވުމުން އިމްތިޔާޟް ފަހުމީ ކޯޓަށް ޙާޒިރުކުރަނީ!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 11 ސިކުންތު\nދިވެހިރާއްޖޭގެ ސްޕްރީމްކޯޓަކީ "ވަކަރުގެއެއް" ކަމަށް މާފަންނު އިތުރު ދާއިރާގެ މެންބަރު އިމްތިޔާޟް ފަހުމީ މިއަދުގެ މަޖިލިސް ޖަލްސާގައި ސިފަކުރައްވާފައިވަނިކޮށް ސްޕްރީމް ކޯޓަށް ޙާޒިރުވުމަށް ޗިޓް ފޮނުވައިފިއެވެ.\nއިމްތިޔާޟް ފަހުމީ ކުރެއްވި ޓްވީޓްގައި ހާމަކުރައްވާފައިވާ ޗިޓްގައި ވަނީ މާދަމާ ހެނދުނު 8.30އަށް ހާޒިރުވުމަށް އަންގައިފައެވެ. އިމްތިޔާޟް ފަހުމީ މިކަން ސިފަކުރައްވާފައިވަނީ މިއީ ބިރުދެއްކުމުގެ އަމަލެއް ކަމަށެވެ. އަދި ވިދާޅުވެފައިވަނީ ކޯޓުތަކުން ކުރާ ގޯސް ކަންތައްތަކުގެ ވާހަކަ ދެއްކުން ހުޓުވައި ނުލެވޭނެ ކަމަށެވެ.\nމިއަދުގެ ޖަލްސާގައި އިމްތިޔާޟް ފަހުމީގެ އިތުރުންވެސް ގިނަ އަދަދެއްގެ މެންބަރުން ވަނީ ކޯޓުތަކަށް ފާޑުވިދާޅުވެފައެވެ. ރޮޒައިނާ ވިދާޅުވީ ފަނޑިޔާރުން ބަދަލުކުރަން ޖެހޭ ކަމަށާއި ފެބްރުއަރީ1 ގެ ޙުކުމާއި ގުޅިގެން2ފަނޑިޔާރުން ބަންދުކޮށް ދެން ތިއްބެވި3ފަނޑިޔާރުންނަށް ފިޔަވަޅު ނުއެޅުން ޤަބޫލުފުޅު ނުކުރައްވާ ކަމަށެވެ. އަދި ކުރީގެ އުއްތަމަ ފަނޑިޔާރު ޢަބްދުﷲ ސަޢީދުގެ މައްސަލަ އަދިވެސް ނުނިންމައި ބަންދުގައި ބަހައްޓާތީ ވެސް ކަންބޮޑުވެވަޑައިގަންނަވާ ކަމަށެވެ.\nއަދީބު މިނިވަންކުރި ފަހުން އަލުން ބަންދު ކުރުމުގެ އަމުރަކަށް ޕީޖީން އެދިފައެއް ނުވޭ: ސުޕްރީމް ކޯޓު\nދެ އަންބަށް އިންނައިރު ދަރިންނަށް ބަރާބަރަށް ޚަރަދު ކުރޭތޯ ބެލުމަށް ދޮށީ އަނބިމީހާގެ ބަޔާނެއް ހޯދަންޖެހޭނެ: ސުޕްރީމް ކޯޓް\nދިން ބޭހަކުން ކުޑަކުއްޖަކު ބީރުވި މައްސަލައިގައި7މިލިއަން ރުފިޔާ ދިނުމަށް ދައުލަތުގެ މައްޗަށް ޚުކުމްކޮށްފި\nދޮންދަރިއާ ބެހުމުން އިއްވި2ޚުކުމް ވެސް ހައިކޯޓުން ދަމަހައްޓައިފި\nދައުވާގައި ޕީޖީ ބިޝާމްގެ މަސްލަހަތު އެބައޮތް - ރެކިގަތުމަށްޓަކައި އެހެން މީހެއްގެ މައްޗަށް އެ ދައުވާ ނުކުރެވޭނެ: އާޒިމާ\nސްޕްރީމް ކޯޓުގެ ފަނޑިޔާރުންގެ ބެންޗް7އަށް އިތުރުކުރަން މެންބަރުންގެ އިއްތިފާޤުން ފާސްކޮށްފި


Emme kuda ujoora ah 6,400 ah hedhumun gina muvahzafunnnah faidhaa | Mihaaru\nއަލަށް ހަދާ އިމާރާތެއްގެ މަސައްކަތުގައި ބަޔަކު ހަރަކާތްތެރިވަނީ: އެންމެ ކުޑަ އުޖޫރަ މިހާރު ވަނީ ކަނޑައަޅާފައި\nއެންމެ ކުޑަ އުޖޫރަ 6،400 އަށް ހެދުމުން ގިނަ މުވައްޒަފުންނަށް ފައިދާ\n23 ފެބުރުއަރީ 2020 - 13:24 53 comments\nއެންމެ ކުޑަ އުޖޫރަ ކަނޑައަޅަން މުސާރާ އާއި އުޖޫރައާ ބެހޭ ގޮތުން ލަފާދޭން ރައީސް އިބްރާހީމް މުހައްމަދު ސޯލިހު އެކުލަވައިލި ބޯޑުން ހެދި ރިޕޯޓްގައި ބުނެފައިވާ ގޮތުން، އެންމެ ކުޑަ އުޖޫރައަކީ 6،000.ރ ކަމަށް ކަނޑައަޅައިފި ނަަމަ އޭގެ ހެޔޮ އަސަރުކުރާނީ 43 ޕަސެންޓް މީހުންނަށެވެ. އޭގެ މަތިން، 6،000ރ. އިން ފެށިގެން 8،000.ރ އާ ދެމެދުގެ އަދަދެއް ކަނޑަ އަޅައިފި ނަމަ 50 ޕަސެންޓާއި 62 ޕަސެންޓާ ދެމެދުުގެ އަދަދެއްގެ މުވައްޒަފުންނަށް އެކަމުގެ ހެޔޮ އަސަރު ކުރާނެ ކަމަށް ވެސް ރިޕޯޓްގައި ވެ އެވެ.\nއެންމެ ކުޑަ އުޖޫރައިގެ ގޮތުގައި ކަނޑައެޅިދާނެ އަދަދުތަކާއި އެ އަދަދުތައް ކަނޑައަޅައިފި ނަމަ ކުރާނެ އަސަރު، ރިޕޯޓްގައި ވަކިވަކިން ހިމަނާފައިވެ އެވެ.\nބޯޑުން ދިން އަދަދުތަކާއި އަސަރުކުރާނެ ނިސްބަތް\n5،000.ރ - 24 ޕަސެންޓް މީހުންނަށް\n5،500.ރ - 33 ޕަސެންޓް މީހުންނަށް\n6،000.ރ -43 ޕަސެންޓް މީހުންނަށް\n6،500.ރ 50 ޕަސެންޓް މީހުންނަށް\n7،000.ރ 53 ޕަސެންޓް މީހުންނަށް\n8،000.ރ -62 ޕަސެންޓް މީހުންނަށް\nލަފާ ދިނީ ގިނަ ކަންތައްތަކަށް ބަލާފައި\nރިޕޯޓްގައި ހުރި ގިނަ އަދަދުތަކުގެ ތެރެއިން އެންމެ ކުޑަ އުޖޫރައިގެ ގޮތުގައި ކަނޑައަޅަން ފެންނަ ކަމަށް ބޯޑުގެ އަޣުލަބިއްޔަތުން ނިންމީ 6،400.ރ އެވެ. އެ ގޮތަށް ކަނޑައެޅީ، ރިޕޯޓްގައި ބުނެފައިވާ ގޮތުގައި، އޭގެ ސަބަބުން މުވައްޒަފުންގެ އަދަދަށާއި ވިޔަފާރީގެ ހަރަދު އިތުރުވާނެ މިންވަރު ބަލަން ދިިރާސާއެއް ވެސް ކޮށްގެންނެވެ. އެ އަދަދު ކަނޑައެޅުމުން، ބިދޭސީންގެ އައުޓްވާޑް ރެމިޓެންސްގެ ގޮތުގައި ރާއްޖޭން ބޭރަށް ފޮނުވާ ފައިސާއަށް އަންނާނެ ބަދަލު ވެސް ދިރާސާގައި ބަލާފައިވެ އެވެ.\nރިޕޯޓުން އެނގެނީ ރާއްޖޭގައި ވަޒީފާ އަދާކުރާ މީހުންގެ ތެރެއިން 40 ޕަސެންޓަށް ވުރެ ގިނަ މީހުންގެ މަހު މުސާރަ އުޅެނީ 6،000ރ އިން ދަށުގައި ކަމެވެ. އެހެންކަމުން މިހާރު ކަނޑއަޅާފައިވާ ގޮތަށް އެންމެ ކުޑަ އުޖޫރައަކީ 6،400ރ އަށް ހަދައިފި ނަމަ، އޭގެ ހެޔޮ އަސަރު 40 އާއި 50 ޕަސެންޓާ ދެމެދުގެ އަދަދެއްގެ ބަޔަކަށް ކުރުން ގާތެވެ.\nރާއްޖޭގަައި އެންމެ ކުޑަ އުޖޫރަ ކަނޑައަޅާ އިރު، އެ ރިޕޯޓްގައި ހިމެނޭ ދިރާސާތަކަށް ވިސްނުންތެރިކަމާއި ފަރުވާތެރިކަމާ އެކު ރިއާޔަތް ކުރަން ވެސް ބޯޑުން ވަނީ ލަފާދީފަ އެވެ.\nއިތުރު ލިޔުންތައް އިގްތިސާދު އިކޮނޮމިކް މިނިސްޓްރީ ވަޒީފާ އެންމެ ކުޑަ އުޖޫރަ ފައްޔާޒް އިސްމާއިލް، އިކޮނޮމިކް މިނިސްޓަރު


MDP akee verikan kuran dhanna bae noon: Umar Naseer – adduLIVE\nއެމްޑީޕީ އަކީ ވެރިކަން ކުރަން ދަންނަ ބައެއް ނޫން: އުމަރު\n1 Jan 13, 2021, 11:17\nއެމްޑީޕީ އަކީ ވެރިކަން ކުރަން ދަންނަ ބައެއް ނޫންކަމަށް ކުރީގެ ހޯމް މިނިސްޓަރ އުމަރު ނަސީރު ވިދާޅުވެއްޖެއެވެ.\n"އައްޑޫލައިވް" އަށް ދެއްވި އިންތަވިއުއެއްގައި އުމަރު ވިދާޅުވީ އެމްޑީޕީން އަކީ ވެރިން ކުރަން އެނގޭ، ގަވާރނިން ގާބިލް ކަން ތިބި ބައެއް ނޫން ކަމަށެވެ.\n"އެމީހުން އިދިކޮޅު ޕާޓީއެއްގެ ގޮތުގައި ހަރަކާތްތެރިވާ ގޮތަށް އެއީ ވެރިކަން ކުރަން އެނގޭ ޕާޓީއެއް ނޫން، މީގެ ކުރިންވެސް އެމީހުން ވެރިކަން ކުރަން އުޅުނު، ވީ ފެއިލް، މިހާރުވެސް މި ފެންނަނީ އިބްރާހިމް މުހައްމަދު ސޯލިހުގެ ސަރުކާރު ފެއިލްވަމުންތާ ދަން" އުމަރު ވިދާޅުވިއެވެ.\nއުމަރު ވިދާޅުވީ ރައީސް އިބްރާހިމް މުހައްމަދު ސޯލިހުއަކަށް މި ގައުމު ނުހިންގޭ ކަމަށެވެ. އަދި މިދާގޮތުން ދެން ރައީސް ސޯލިހުއަކަށް އެމްޑީޕީއަކަށް ރައްޔިތުން ވޯޓު ނުދޭނެކަމަށެވެ.\n"އެމްޑީޕީން، ރައިސް ސޯލިހުވީ ވައުދުގެ ދެބައިކުޅަ އެއްބައިވެސް ހާސިލް ނުވޭ، އެމްޑީޕީއަކަށްވެސް ދެން އޮތީ ޕީޕީއެމް އެއީވެސް މާ ރީތި ވެރިކަމެއް ކުރި ބައެއް ނޫން، އެމީހުންނަކަށްވެސް ރައްޔިތުން ދެން ވޯޓު ނުދޭނެ"\nއުމަރު ވިދާޅުވީ އެމްޑީޕީގެ ވެރިކަން ކަމު ނުދާ ކަމަށް އެންމެ ގަދައަށް ވާހަކަ ދައްކާ އެއްބަޔަކީ އެމްޑީޕީ މެމްބަރުން ކަމަށެވެ.\nރާއްޖޭގެ އިގްތިސާދު ހިންގަން ނޭގި އިންޑިއާގެ ނުފޫޒު ދިވެހި ރާއްޖެއަށް ގަދަވަމުން އަންނަ ކަމަށް އުމަރު ވިދާޅުވިއެވެ.\n"މިފެންނަނީ، މަޑުމަޑުން ރާއްޖޭގެ އިގްތިސާދުގެ ތެރެއަށް އިންޑިއާ ވަދެގެން އަންނަ ތަން، ސެކިއުރިޓީ ބެލެހެއްޓުމުގެ ނަމުގައި، ރާއްޖޭގެ މިނިވަން ކަން ގެއްލެމުންދާ ތަން"\nއުމަރު ވިދާޅުވީ މި ސަރުކާރުން އިންޑީއާގެ އެހީ އާދަޔާ ހިލާފަށް ހޯދުމުގެ ނަތީޖާއަކީ ދިވެހި ވިޔަފާރިތައް އިނދަ ޖެހުމެވެ.\n"މާޒީއަށް ބަލާއިރު ރާއްޖޭގެ އިގްތިސާދު ހިންގީ ދިވެހިން، ޗަމްޕާ އާއި ގާސިމް އިބްރާހިމް އާއިލި ކޮލިގޭ މީހުން އުފެދުނީ ދިވެހިންނަށް ފުރުސަތު އޮވެގެން، އެކަމަކު މިހާރު މި ފެންނަނީ ކޮންމެ ތަނެއްގެ ތެރެއަށް ބޭރުގެ ނުފޫޒު ވަންނަ ތަން، ޕެންޝަން އޮފީހުގެ އިސް މީހަކަށް ބޭރު މީހެއް، ބޭންކު އޮފް މޯލްޑިވްސްއަށް ބޭރު މީހެއް، މިހެން ގޮސް ދިވެހިންގެ ކުންފުނިތަކުގެ އިސް ވެެރިންނަށް ބޭރު މީހުން ގެނެސް މިލަނީ،. މިއީ ދެރަކަމެއް، މިއީ ދިވެހިންނަށް ލިބޭ ބޮޑު ގެއްލުމެއް" އުމަރު ވިދާޅުވިއެވެ.\nއުމަރު ވިދާޅުވީ ރައީސް ސޯލިހުގެ ސަރުކާރަށް ވެރިކަން ހިންގަން ނޭގި އެންމެ ފަހުން ގައުމު އަޅުވެތިވުމުގެ ބިރު ބޮޑު ކަމަށެވެ.\n"އިންޑިއާ އަކީ އަބަދުވެސް ރާއްޖެއަށް އެހީތެރިވާ ގައުމެއް، މި ކޮވިޑުގައިވެސް ލޯނު އެހީގެ ގޮތުގައި އެހީވު، ކޮންމެ ވެރިކަމެއްގައިވެސް އިންޑިއާ އަކީ ރާއްޖެ އާއި ގާތް ގައުމެއް، އެކަމަކު އޭގެ މާނައެއް ނޫން އަނޑިނޭގޭ ގޮތަށް އެއްބަސްވުން ހަދައި، އިންޑިއާ ސިފައިން މިގައުމަށް ގެނެސް ބޭތިއްބުން، އެވާހަކަ މި ދައްކަނީ"


ދިވެހި ލީގުގެ ޓީމްތަކަށް އުފާވެރި ޚަބަރެއް - Sandhaanu\nދިވެހި ލީގުގެ ޓީމްތަކަށް އުފާވެރި ޚަބަރެއް\nދިވެހި ޕްރިމިއަރ ލީގުގެ ކުޅުން އަލުން ފެށުމަށްޓަކާ މުބާރާތުގެ ހުރިހާ ކުޅުންތެރިންނާއި، އޮފިޝަލުން އަދި ޓެކްނިކަލް ސްޓާފުންނަށް ވެކްސިން ދިނުމަށް ނިންމައިފިއެވެ. މިކަން ވަނީ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ރައީސް، ބައްސާމް އަދީލް ޖަލީލް ކުރެއްވި ޓްވީޓެއްގައި ހާމަ ކުރައްވައިފައެވެ.\nAll the players, managements and technical staff of Dhivehi Premier league clubs are to be vaccinated in order to resume the league and it starts today.\nSpecial thanks to Health minister @KerafaNaseem & Sports minister @AhmedMahloof 🙏🏽 pic.twitter.com/kMkKuQDNqc\n— Bassam Adeel Jaleel (@bassam_jaleeI) February 15, 2021\nބައްސާމް ކުރެއްވި ޓްވީޓުގައި ބުނެފައިވާގޮތުން ލީގުގެ ބައިވެރިންނަށް ވެކްސިން ދިނުމުގެ ކަންކަން އިއްޔެއިން ފެށިގެން ކުރިޔަށް ގެންދިޔުމަށް ވަނީ ނިންމައިފައެެވެ. ބައްސާމްގެ ޓްވީޓުގައި ވަނީ ހެލްތް މިނިސްޓަރ އަހްމަދު ނަސީމަށާއި މިނިސްޓަރ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމެންޓް އަހްމަދު މަހުލޫފަށް ވަރަށް ޚާއްސަ ޝުކުރެއް އަދާކުރައްވާފައެވެ.\nގިނަ ދުވަސްތަކެއް ފަރިތަކުރުންތަކާއި ދުރުގައި ކުޅުންތެރިން ހޭދަކުރުމަށް ފަހު ލީގް އަލުން ފެށީ ކުޅުންތެރިންނަށް އާ އުއްމީދުތަކެއް ގެނުވަމުންނެވެ. ނަމަވެސް ކޯވިޑުގެ ކޭސްތައް އިތުރުވެ މުބާރާތް އަލުން ހުއްޓާލުމަށް ނިންމީ ފެބްރުވަރީ މަސް ފެށުމާއި އެކުއެވެ. އެޗްޕީއޭއިން ވަނީ މިއާއިއެކު ޓީމްތަކުގެ ފަރިތަކުރުންތައް ވެސް ހުއްޓާލުމަށް އަންގާފައެވެ. މިކަމާއިމެދު ރާއްޖޭގެ ގިނަ ކްލަބްތަކަކުންނާއި ގިނަ ކުޅުނަތެރިންގެ ފަރާތުން ނުރުހުން ފާޅުކުރަމުން ދިޔަ ދަނޑިވަޅެއްގައި މިލިބިގެން ދިޔަ ޚަބަރާއިއެކު ކުޅުންތެރިންނަށް ހިތްހަމަޖެހުން ލިބިދޭނެ ކަން ޔަގީނެވެ.


Raajjey gai valhulumuge visnun Lanka in dhookohlaifi\nއާއިލާތަކުގެ ނުގަބޫލުގައި ކޮވިޑް-19 ގައި މަރުވާ މީހުންގެ ހަށިތައް އަންދާލުމާ ދެކޮޅަށް، ލަންކާގެ ޕްރެޒިޑެންޝަލް ސެކްރެޓޭރިއަޓްގެ ކުރިމަތީގައި މުޒާހަރާކުރަނީ. -- ފޮޓޯ: އޭއެފްޕީ\nއަވަށްޓެރި ސްރީލަންކާގައި ކޮވިޑް-19 ޖެހިގެން މަރުވާ މުސްލިމުންގެ ހަށިގަނޑުތައް ރާއްޖޭގައި ވަޅުލައިދޭން އެދިފައިވީ ނަމަވެސް، އެ ވިސްނުން މިހާރު ދޫކޮށްލާފައިވާ ކަމަށް ލަންކާ ސަރުކާރުން ބުނެފި އެވެ.\nސްރީލަންކާގައި ކޮވިޑް-19 ޖެހިގެން މަރުވާ މީހުންގެ ހަށިގަނޑުތައް އަންދާލަމުންދާތީ، އެކަމާ އެ ގައުމުގެ މުސްލިމުން ކަންބޮޑުވުން ފާޅުކުރަމުން ދާއިރު، އެ ބަލީގައި މަރުވާ މުސްލިމުންގެ ހަށިގަނޑުތައް ރާއްޖެއަށް ގެނެސް ވަޅުލައި ދިނުމަށް ލަންކާ ސަރުކާރުން އެދިފައިވާތީ، އެކަމުގެ މަޝްވަރާތައް ކުރަމުންދާ ކަމަށް ދިވެހި ސަރުކާރުން ވަނީ ބުނެފައި އެވެ.\nއެއާއެކު، އެ މައްސަލާގައި ދިވެހި ދީނީ އިލްމުވެރިންގެ މެދުގައި ހިޔާލުތަފާތުންތައް އުފެދިފައިވާއިރު، ލަންކާގެ އިތުރުން ރާއްޖޭގެ އާއްމުންގެ ތެރެއިން ގިނަ ބަޔަކު ދަނީ ލަންކާ ސަރުކާރަށް ފާޑުކިއަމުންނެވެ.\nއަދި ލަންކާ މުސްލިމުންނާއެކު، އެހެން ދީންތަކުގެ މީހުންވެސް ވަނީ ލަންކާގެ އެކި ސަރަހައްދުތަކުގައި ސަރުކާރާ ދެކޮޅަށް މުޒާހަރާކޮށްފައި އެވެ.\nއަދި ލަންކާ މުސްލިމުންނާ ދެކޮޅަށް ހިންގާ ޖަރީމާއަކަށް ދިވެހި ސަރުކާރުން ވާގިވެރިނުވުމަށް ލަންކާ މުސްލިމުންގެ ޖަމިއްޔާތަކުންނާއި، ދިވެހިންގެ ތެރެއިން ގިނަ ބަޔަކު ވެސް ދަނީ ގޮވާލަމުންނެވެ.\nއެކަމާ ގުޅިގެން ލަންކާ ސަރުކާރަށް ކުރިމަތިވެފައިވާ ޕްރެޝަރު އިންތިހާއަށް އިތުރުވެފައިވާއިރު، ލަންކާ ކެބިނެޓުގެ ތަރުޖަމާނު މިނިސްޓަރު ކެހެލިޔަ ރަމްބުކްވެލަ ލަންކާގެ މީޑިއާތަކަށް ވިދާޅުވެފައިވަނީ، ކޮވިޑް-19 ޖެހިގެން މަރުވާ ލަންކާ މުސްލިމުންގެ ހަށިތައް ރާއްޖޭގައި ވަޅުލުމުގެ ވިސްނުން މިހާރު ދޫކޮށްލާފައިވާ ކަމަށެވެ.\nނަމަވެސް، އެކަމުގައި ރައީސް އޮފީހުގެ ބަހެއް ނުލިބޭތީ، އެ ނިންމުން ދިވެހި ސަރުކާރާ ރަސްމީކޮށް ހިއްސާކުރި ކަމެއް އަދި ކަށަވަރު ކުރެވިފައެއް ނުވެ އެވެ.\nރަމްބުކްވެލަ އާ ހަވާލާދީ މީޑިއާތަކުން ބުނި ގޮތުގައި، ލަންކާ މުސްލިމު ލީޑަރުންގެ ހުށަހެޅުމާ އެއްގޮތަށް، ލަންކާ ސަރުކާރުގެ ވިސްނުމަކީ، ކައްވަޅުގައި ކޮންކްރީޓު އަޅައިގެން ކޮވިޑް-19 ޖެހިގެން މަރުވާ މީހުން ވަޅުލަން ކަމަށެވެ.\nއަދި ބިންގަޑަށް ބަލި ފެތުރުން ހުއްޓުވަން، ހާއްސަ ކެމިކަލަކާއި އިތުރު ފިޔަވަޅުތައް އެޅުމަށްވެސް ނިންމާފައިވާކަމަށްވެ އެވެ.\nރަމްބުކްވެލަ ވިދާޅުވީ ކުރިއަށްއޮތް ދެ ތިން ދުވަހެއްގެ ތެރޭގައި، އެގޮތަށް ވަޅުލުމުގެ ކަންތައް ކުރިއަށް ގެންދިއުމުގެ ހުއްދަ ސަރުކާރުން ދޭނެ ކަމަށެވެ.\nރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު ސްރީލަންކާ + ފޮރިން މިނިސްޓްރީ އަބްދުﷲ ޝާހިދު ގޮތަބަޔާ ރާޖަޕްކަސާ މުސްލިމް ހަށިގަނޑުތައް އަންދާ މައްސަލަ\nލަންކާ މުސްލިމުން ރާއްޖޭގައި ވަޅުލަން މަޝްވަރާކުރަނީ


Sarukaaru hihsaavaa 19 kunfunyeh uvaalanee\nސަރުކާރު ހިއްސާވާ 19 ކުންފުންޏެއް އުވާލަނީ\nމި ކުންފުނިތަކުގެ ތެރޭގައި ހިމެނެނީ ރައީސް ނަޝީދުގެ ސަރުކާރުގައި އުފެއްދެވި ކުންފުނިތަކާއި ރައީސް ޔާމީންގެ ސަރުކާރުގައި އުފެއްދެވި ކުންފުނިތައް\nކ. މާލެ |3ޑިސެންބަރ 2019 | އަންގާރަ 11:12 | 3,448\nސަރުކާރު ހިއްސާވާ ކުންފުނިތަކުގެ ތެރެއިން 19 ކުންފުންޏެއް އުވާލުމަށް ނިންމާ އެކުންފުނިތައް ފިނޭންސް މިނިސްޓްރީން އާންމުކޮށްފި އެވެ.\nފިނޭންސް މިނިސްޓްރީން ހާމަކޮށްފައިވާ ކޮމްޕެނީސް އިން ލިކިއުޑޭޝަން ލިސްޓުގައި އުވާލުމަށް ނިންމާފައިވާ ކުންފުނިތަކަކީ މިހާރު އެނަމުގައި މަސައްކަތް ކުރަމުންދާ ކުންފުނިތަކެއް ނޫނެވެ.\nމި ކުންފުނިތަކުގެ ތެރޭގައި ހިމެނެނީ ރައީސް ނަޝީދުގެ ސަރުކާރުގައި އުފެއްދެވި ކުންފުނިތަކާއި ރައީސް ޔާމީންގެ ސަރުކާރުގައި އުފެއްދެވި ކުންފުނިތަކެވެ. މީގެތެރެއިން 16 ކުންފުންޏަކީ 2016 ވަނަ އަހަރު އުވާލުމަށް ނިންމާފައިވާ ކުންފުނިތަކެވެ. އަދި 2018 ވަނަ އަހަރު އުވާލުމަށް ނިންމި 1 ކުންފުންޏާއި މިއަހަރު ސަރުކާރުން އުވާލުމަށް ނިންމި2ކުންފުންޏެއް މީގެތޭގައި ހިމެނެއެވެ.\nއުވާލަން ނިންމާ އެމަސައްކަތް އެމަސައްކަތް މިހާރު ކުރިޔަށްދާ ކުންފުނިތަކުގެ ތެރޭގައި ކުރިން ޓީވީއެމް އާއި ދިވެހިރާއްޖޭގެ އަޑު ހިންގަމުން އައި މޯލްޑިވްސް ނޭޝަނަލް ބްރޯޑްކާސްޓިންގ ކޯޕަރޭޝަން އާއި ފެލިވަރު ފިޝަރީސް މޯލްޑިވްސް ލިމިޓެޑް، ކޫއްޑޫ ފިޝަރީސް މޯލްޑިވްސް ލިމިޓެޑް އަދި ގަން އެއަރޕޯޓް ކޮމްޕެނީ ލިމިޓެޑް ހިމެނެއެވެ. މީގެއިތުރުން ހެލްތު ސަރވިސް ކުންފުނިތަކާއި އެމްއާރުޑީސީ އާއި ވޯކްސް ކޯޕަރޭޝަންވެސް ހިމެނެއެވެ.\nބަޖެޓް ދިރާސާކުރާ ކޮމިޓީގައި ވާހަކަފުޅު ދައްކަވަމުން ފިނޭންސް މިނިސްޓަރ އިބްރާހީމް އަމީރު ވިދާޅުވެފައިވަނީ ސަރުކާރު ހިއްސާވާ 33 ކުންފުނި އޮންނައިރު އޭގެތެރެއިން ފައިދާ ވަނީ 11 ކުންފުނިންކަމަށެވެ. އަދި ސަރުކާރު ހިއްސާވާ ކުންފުނިތަކުގެ ހިންގުން ޚަރުދަނާކޮށް ފައިދާވާ ކުންފުނިތަކަކަށް ހެދުމަށް މަސައްކަތް ކުރައްވަމުން ގެންދަވާކަމަށް ފިނޭންސް މިނިސްޓަރ ވިދާޅުވި އެވެ.


High court in qaanoon maana kuri gothun heki hureves, kushuge...\nހައިކޯޓުން ޤާނޫނު މާނަ ކުރި ގޮތުން ހެކި ހުރެވެސް ކުށުގެ ތުހުމަތު ކުރެވޭ މީހުން ދޫވަނީ؟!\nޖިނާއީ އިޖުރާއަތުގެ ޤާނޫނުގެ 60 ވަނަ މާއްދާގެ (ށ)ގައި4ޙާލަތެއް ބަޔާންކޮށްފައިވޭ\nހައިކޯޓުގެ ގަޟިއްޔާގެ ދެ ނުކުތާއެއްގައިވެސް ފުށުއެރުންތަކެއްވޭ\nހެކި ހުރެވެސް ޖިންސީ ކުށުގެ ތުހުމަތު ކުރެވޭ މީހުން ދޫވެގެން ދިއުމަށް މަގުފަހިވޭ\nކ. މާލެ | 23 ޖޫން 2020 | އަންގާރަ 15:45 | 4,179\nދިވެހިރާއްޖޭގެ ހައިކޯޓު- ހައިކޯޓުގެ ޙުކުމުގައި ޤާނޫނު މާނަކޮށްފައިވާ ގޮތް ރަނގަޅު ނޫން ކަަމަށް ބުނެ، އެ މައްސަލަ މިހާރު ވަނީ އިސްތިއުނާފު ކޮށްފައި - ގޫގުލް\nޖިނާއީ ކުދި ކުށްތަކުގައި ބަންދުގެ މުއްދަތު 15 ދުވަހަށްވުރެ އިތުރު ކުރުމަކީ ޤާނޫނޫ ދަންނަ ކަމެއް ނޫން ކަމަށާއި، އެކަމުގައި ޤާނޫނު "ހަނު" ކަމަށް ދާދި ފަހުން ހައިކޯޓުން ކުރި ޙުކުމެއްގައި ބުނެފައިވެއެވެ. ނަަމަވެސް އެގޮތަށް މާނަ ކުރުމުގެ ސަބަބުން ޤާނޫނީ ބޮޑެތި ފުށުއެރުންތަކެއް އަރަމުންދާ ކަމަށް ޤާނޫނީ ފަންނުގެ މާހިރުން ދަނީ ބުނަމުންނެވެ.\nމި ހިނގާ ޖޫން މަހުގެ 10 ވަނަ ދުވަހު ހައިކޯޓުން ކުރި ޙުކުމެއްގައި ބުނެފައިވަނީ، މައްސަލައިގައި ބަންދުގެ މުއްދަތު އިތުރު ކޮށްފައިވާ ޙާލަތަށް ބަލާއިރު، ކުށެއްގެ ތުހުމަތުގައި ހައްޔަރު ކުރެވޭ މީހަކަށް ޖިނާޢީ ޢިޖުރާޢަތުގެ ޤާނޫނުގެ 60 ވަނަ މާއްދާގެ (ބ) ގެ ދަށުން ދެވޭ ބަންދުގެ މުއްދަތު 15 ދުވަހަށްވުރެ އިތުރު ކުރުމަކީ ޖިނާޢީ ޢިޖުރާއަތުގެ ޤާނޫނު ދަންނަ ކަމެއް ނޫން ކަމަށެވެ. ނަމަވެސް އެކަމާ ގުޅިގެން ޤާނޫނީ ގޮތުން ގިނަ މައްސަލަތަކެއް ފެންމަތިވެގެން ދިއުމުގެ ފުރުސަތު ބޮޑުވެފައިވެއެވެ.\nކުދި ކުށްތަކުގައި ބަންދުކުރުން ލާޒިމުވެ، ބޮޑެތި ކުށްތަކުގައި އިހުތިޔާރު ލިބިދެނީ؟\nޖިނާއީ އިޖުރާއަތުގެ ޤާނޫނުގެ 60 ވަނަ މާއްދާ (ބަންދާމެދު ގޮތެއް ނިންމުމާ ގުޅޭ މާއްދާ) ގެ (ށ) ގައި ބަޔާން ކޮށްފައިވާ ގޮތުން، ބަންދާމެދު ގޮތެއް ނިންމުމަށް ގެންދެވޭ މީހާއަށް ތުހުމަތު ކުރުމަށް އެކަށީގެންވާ ހެކިހުރެ، އޭނާ ބަންދުން ދޫކޮށްލައިފިނަމަ4ޙާލަތެއްގެ ތެރެއިން ޙާލަތެއް މެދުވެރިވެދާނެކަން ފަނޑިޔާރަށް ޤަބޫލު ކުރެވޭ ޙާލަތެއްގައި އޭނާ ޝަރީއަތް ނިމެންދެން ބަންދުގައި ބެހެއްޓުމަށް "ފަނޑިޔާރު އަމުރު ކުރަން ވާނެ" ކަމަށް ބަޔާން ކޮށްފައިވެއެވެ. އަދި އެކަން ހައިކޯޓުގެ ގަޟިއްޔާގައިވެސް ބަޔާން ކޮށްފައިވެއެވެ.\nއެހެން ނަމަވެސް އެ ގަޟިއްޔާގެ އެހެން ހިސާބެއްގައި ހަމަ އެ މާއްދާ މާނަ ކޮށްފައިވާއިރު، އެއީ ބަންދުގައި ބެހެއްޓުމަށް "ފަނޑިޔާރަށް ނިންމިދާނެ" ޙާލަތެއްކަން ބަޔާން ކޮށްފައިވެއެވެ. އެއާއެކު، ހައިކޯޓުގެ ގަޟިއްޔާގެ ދެ ނުކުތާގައިވެސް ފުށުއެރުންތަކެއް އެބަ އުފެދެއެވެ.\nޖިނާއީ އިޖުރާއަތުގެ ޤާނޫނުގެ 60 ވަނަ މާއްދާގެ (ށ)ގައި ބަޔާންކުރާ4ޙާލަތް:\nތުހުމަތު ކުރެވޭ މައްސަލައިގެ ހެކި ފޮރުވުމަށް ނުވަތަ ހެކިބަސް ދޭ މީހުންނަށް ނުފޫޒު ފޯރުވަން އުޅެދާނެކަމަށް ބެލެވުން\nކޯޓަށް ހާޒިރު ނުވެދާނެ ކަމަށް ބެލެވުން\nފިލައިފާނެ ކަމަށް ބެލެވުން\nބަންދުން ދޫކޮށްލައިފި ނަމަ މުޖުތަމައުގެ ސަލާމަތަށް ނުރައްކަލެއް ވެދާނެ ކަމަށް ބެލެވުން\nމި މާއްދާގެ އިތުރުން، ޖިނާއީ އިޖުރާއަތުގެ ޤާނޫނުގެ 60 ވަނަ މާއްދާގެ (ބ) އަކީވެސް ބަންދުގައި ބެހެއްޓިދާނެކަން ބަޔާން ކުރާ މާއްދާއެކެވެ. އެ މާއްދާ ބުނާގޮތުން ކުށް ކުރި ކަމަށް ތުހުމަތު ކުރެވޭ މިންވަރަށް އެކަށީގެންވާ ހެކި ނެތް ނަމަވެސް، މަތީގައި ބަޔާންކުރެވުނު ފަދަ ޙާލަތެއް އޮތް ނަމަ 15 ދުވަހަށްވުރެ އިތުރު ނުވާ ގޮތަށް ބަންދު ކުރެވިދާނެއެވެ.\nއެހެން ނަމަވެސް, އެއީ ޖިނާއީ ބޮޑު ކުށެއް ނަމަ، އެކަށީގެންވާ ހެކި ނެތް ނަމަވެސް ފަނޑިޔާރަށް ލިބިދެނީ އިހުތިޔާރެކެވެ. އެއާއެކު އުފެދޭ ސުވާލަކީ ކުދި ކުށްތަކުގައި ބަންދު ކުރުން މަޖުބޫރު ވެފައި، ބޮޑެތި ކުށްތަކުގައި ފަނޑިޔާރަށް އިހުތިޔާރު އޮތުމަކީ އެންމެ ރަނގަޅު ގޮތްތޯއެވެ؟ ނުވަތަ ޤާނޫނުގެ އެ މާއްދާގެ ޙަޤީޤީ މަފްހޫމަކީ އެއީބާއެވެ؟\nއެކަމުގެ ސަބަބުން ޝަރީއަތް ނިމެންދެން ބަންދުކޮށް "ވާނުވާ ޖަހާފައި" ތިބޭ މީހުންގެ އަދަދުތައްވެސް އިތުރުވެގެން ދިއުން އެކަށީގެންވާކަމަށް ޤާނޫނީ ވަކީލުން ބުނެއެވެ. އަދި މިއީ ޤާނޫނުގެ މަޤްސަދުތަކާވެސް ފުށުއަރާނެ ކަމަކަށް ވާނެކަން ޔަޤީނެވެ.\nއޭގެއިތުރުން، "މާނަ ކުރުމުގެ ހަމަތައް ބަޔާން ކުރާ ޤާނޫނު" ގައިވެސް، ޤާނޫނުގެ މަޤްސަދަށް ބެލުމުގައި ޤާނޫނުގެ އިބާރަތްތަކާއި ޖުމުލަތައް ބޭނުން ކޮށްފައިވާ ގޮތަށް ބެލުމުގެ ބަދަލުގައި ޤާނޫނު ފާސް ކުރުމުގައި ގެންގުޅެފައިވާ މަޤްސަދު ދިރުވޭނެ ގޮތަކަށް ޤާނޫނު މާނަ ކުރުމަށް ބަޔާން ކޮށްފައި ވެއެވެ.\nޕީޖީ އޮފީހަށް ރައްދުވާ މި އިސްތިޢުނާފު މައްސަލައިގެ ކަން ހިނގާފައިވާ ގޮތަށް ބަލާއިރު، މިއީ ލޯބިވެރިޔާއާ މާރާމާރީ ހިންގިކަމަށް ތުހުމަތު ކުރެވޭ މައްސަލައަކާ ގުޅިގެން، އެކަމުގައި ތުހުމަތު ކުރެވޭ މީހާ ދޫކޮށްލައިފިނަމަ މުޖުތަމަޢުގެ ސަލާމަތަށް ނުރައްކާވެ، ހެކިންނަށް ނުފޫޒު ފޯރުވާފާނެކަމަށް ބެލެވޭތީ ޝަރީޢަތް ނިމެންދެން އޭނާ 'ކަސްޓޯޑިއަލް' ޖަލެއްގައި ބެހެއްޓުމަށް އެދި ކްރިމިނަލް ކޯޓަށް، ޕީޖީ އޮފީހުން ހުށައެޅި މައްސަލައަކާ ގުޅިގެން ހައިކޯޓުގައި އޭރު އިސްތިޢުނާފު ކުރި މައްސަލައެކެވެ.\nމި މައްސަލައިގެ ޙުކުމުގައި ފާހަގަވާ ދެވަނަ ކަމެއްގެ ގޮތުން ޖިނާއީ އިޖުރާއަތުގެ ޤާނޫނުގައި ބޮޑެތި ކުށްތަކުގެ ބަންދުގެ މުއްދަތު 15 ދުވަހަށްވުރެ އިތުރު ކުރެވޭކަމަށް ބަޔާން ކުރުމަށްފަހު، އެނޫން ބާވަތުގެ މައްސަލަތަކާއި މެދު ޤާނޫނު އެއްޗެއް ނުބުނެ ހުރުމުގެ މަފްހޫމެއްކަމުގައި ބެލެވެނީ ކުދި ކުށްތަކުގެ ތުހުމަތުކުރެވޭ ފަރާތްތައް ތަޙްޤީޤު މަރްޙަލާގެ ތެރޭގައި 15 ދުވަހަށްވުރެ އިތުރަށް ބަންދުވެފައި ނެތުންކަމަށް ބަޔާން ކޮށްފައި ވެއެވެ. އެކަމުގެ ސަބަބުންވެސް މައްސަލަތަކަށް އިންސާފު ލިބިދިނުމުގައި ހުރަހަކަށް މިވަނީ ވެފައެވެ.\nހެކި ހުރެވެސް ކުށުގެ ތުހުމަތު ކުރެވޭ މީހުން ދޫވެގެން ދިއުމަށް މަގުފަހިވޭ؟\nގެސްޓްހައުސްއެއްގެ ތެރޭގައި 16 އަހަރުގެ އަންހެން ކުއްޖަކަށް ޖިންސީ ގޯނާ ކުރި މީހަކު، ހެކި ހުރެވެސް ބަންދުން ދޫކޮށްލި މައްސަލަ ދާދި ފަހުން މިވަނީ ފެންމަތިވެފައިވެއެވެ. އެކަމާ ގުޅިގެން ބޮޑެތި ފާޑުކިއުންތަކެއްވެސް ދަނީ އަމާޒުވަމުންނެވެ. އެގޮތުން އޭނާގެ މައްޗަށް ތުހުމަތު ކުރެވޭ މިންވަރަށް ހެކި ލިބިފައިވީ ނަމަވެސް ކުށަކީ ބޮޑު ކުށަކަށް ނުވާތީ، ބަންދުގައި އިތުރަށް ބެހެއްޓެން ނެތްކަން ހައިކޯޓުގެ ހުކުމަށް ރިއާޔަތްކޮށް ދަށު ކޯޓުން ކަނޑައަޅާފައިވެއެވެ.\nވީއިރު، ޤާނޫނު އެއްޗެއް ނުބުނެ ހުރުމުގެ މަފްހޫމެއްކަމުގައި ބެލެވެނީ ކުދި ކުށްތަކުގެ ތުހުމަތުކުރެވޭ ފަރާތްތައް ތަޙްޤީޤު މަރްޙަލާގެ ތެރޭގައި 15 ދުވަހަށްވުރެ އިތުރަށް ބަންދުވެފައި ނެތުންކަމަށް ހައިކޯޓުން މާނަ ކުރުމުގެ ސަބަބުން ޤާނޫނީ މިފަދަ ބޮޑެތި މައްސަލަތަކެއް ފެންމަތިވުމަށް މިވަނީ މަގުފަހިވެފައެވެ. ސަބަބަކީ ޖިނާއީ އިޖުރާއަތުގެ ޤާނޫނުގެ 60 ވަނަ މާއްދާގެ (ބ) ހައިކޯޓުން މާނަކުރިއިރު، މާނަ ކޮށްފައިވަނީ 15 ދުވަހަށް ބަންދުގެ މުއްދަތު އިތުރު ކުރުމަށްފަހު، އިތުރު މުއްދަތެއް ދެވޭނީ ހަމައެކަނި ޖިނާއީ ބޮޑެތި ކުށްތަކުގައި އެކަނި ކަމަށެވެ.\nއެހެން ނަމަވެސް، ޖިނާއީ ބޮޑު ކުށެއް ނޫން ނަމަވެސް، ޤާނޫނު "ސައިލެންޓް" ނޫންކަން ޖިނާއީ އިޖުރާއަތުގެ ޤާނޫނުގެ 60 ވަަނަ މާއްދާގެ (ށ) އާއި އެއާ ގުޅިގެން އަންނަ ނުކުތާތަކުން ސާފުކޮށް ދޭހަވާކަމަށް ޤާނޫނީ ފަރާތްތަކުން ބުނެއެވެ. އެގޮތުން ޖިނާއީ ބޮޑެތި ކުށްތަކާއި ކުދި ކުށްތަކުގައިވެސް ތުހުމަތު ކުރެވޭ މިންވަރަށް ހެކި ހުރިނަމަ ބަންދުގައި ބެހެއްޓިދާނެކަން 60 ވަނަ މާއްދާގެ (ށ) އިން މާނަ ކުރެވެއެވެ.\nއޭގެ އިތުރުން، 60 ވަނަ މާއްދާގެ (ބ) ގައި ވަނީ އެވަގުތު އެކަށީގެންވާ ހެކި ނެތް ޙާލަތުގައިވެސް، ކޮންމެސް ވަރަކަށް ހެކި ހުރިނަމަ، އަމަލު ކުރާނެ ގޮތްވެސް ބަޔާންކޮށްފައެވެ. އަދި އެމީހަކު އިތުރު މުއްދަތަކަށް ބަންދުގައި ބެހެއްޓޭނެ ޙާލަތްތައް އެ މާއްދާގެ (ޅ) ގައި ބަޔާން ކޮށްފައިވެއެވެ.\nވުމާއެކު، މިފަދަ ޙާލަތްތަކުގައި ޤާނޫނު "ހަނު ކަމަށް" ދެކިގެން ހައިކޯޓުން މާނަ ކުރީ އެންމެ ރަނގަޅަށް ނޫން ކަމަށް ޤާނޫނީ ފަންނުގެ މާހިރުން ބުނެއެވެ. އަދި ހައިކޯޓުން ޤާނޫނު މާނަ ކުރުމުގައި ދިމާވެފައިވާ މި މައްސަލަތަކާއި ގުޅިގެން އެ ޙުކުމް މިހާރު ޕްރޮސެކިއުޓަރ ޖެނެރަލް (ޕީޖީ) އޮފީހުން ވަނީ ސުޕްރީމް ކޯޓުގައި އިސްތިއުނާފުވެސް ކޮށްފައެވެ.


Ranbir Aai Deepika Anehkaaves Ekugai Film Eh Kulhenee\nދީޕިކާ އާއި ރަންބީރު--\n24 އޮކްޓޯބަރ 20180ކޮމެންޓް\nރަންބީރާއި ދީޕިކާ އަނެއްކާވެސް އެކުގައި ފިލްމެއް ކުޅެނީ\nބޮލީވުޑުގެ މަޝްހޫރު ބަތަލު ރަންބީރު ކަޕޫރާއި އޭނާގެ ކުރީގެ ލޯބިވެރިޔާ އަދި ކާމިޔާބު ބަތަލާ ދީޕިކާ ޕަޑުކޯނު ވަރަށް އަވަހަށް އެކުގައި ފިލްމެއްގައި މަސައްކަތް ކުރަން ނިންމާފައިވާކަމަށް ހަބަރުތައް ބުނެފިއެވެ.\nހަބަރުތައް ބުނާ ގޮތުގައި ލަވް ރަންޖަންގެ ކުރިއަށް އޮތް ފިލްމުގައި ދީޕިކާ އާއި ރަންބީރު އެކުގައި ފެނިގެންދާނެއެވެ. އަދި އެފިލްމުގައި އަޖޭ ދޭވްގަން ވެސް މަސައްކަތް ކުރަން ނިންމާފައިވާއިރު އަޖޭއާއެކު މަސައްކަތްްކުރާނެ ބަތަލާ އަދި ކަނޑައަޅާފައި ނުވާކަމަށް ހަބަރުތައް ބުނެއެވެ.\nދީޕިކާ އާއި ރަންބީރު އެކުގައި މަސައްކަތް ކުރާ އެފިލްމާއި ގުޅޭގޮތުން ފިލްމުގެ ޑައިރެކްޓަރު ލަވް ރަންޖަން މިހާތަނަށް ވާހަކަ ދައްކާފައިނުވިނަމަވެސް އެފިލްމު ނެރޭނީ އަންނަ އަހަރުކަމަށް ހަބަރުތައް ބުނެއެވެ.\nގިނަ ދުވަސްތަކެއް ވަންދެން ރަންބީރާއި ދީޕިކާ ރައްޓެހިވެގެން އުޅުމަށްފަހު ވަކިވި ނަމަވެސް އެދެމީހުންގެ އެކުވެރިކަމަށް ބަދަލެއް ނާދެއެވެ. އެގޮތުން ވަކިވުމަށް ފަހު ވެސް ދީޕިކާ އާއި ރަންބީރު ދެ ފަހަރެއްގެ މަތިން އެކުގައި މަސައްކަތްކޮށްފައިވެއެވެ. އެއީ އިމްތިއާޒު އަލީ ޑައިރެކްޓުކޮށް ނެރުނު ފިލްމު "ތަމާޝާ" އާއި އަޔާން މުކަރްޖީ ޑައިރެކްޓުކޮށް ނެރުނު ފިލްމު "ޔޭ ޖަވާނީ ހޭ ދީވާނީ" އެވެ. އެދެފިލްމަށް ވެސް ބެލުންތެރިންގެ ފަރާތުން ރަނގަޅު ތަރުހީބެއް ލިބިފައިވެއެވެ.\nދީޕިކާގެ އެންމެ ފަހުގެ މަސައްކަތްކަމަށްވާ 'ޕަދްމާވަތު" ވަނީ މިއަހަރުގެ ކުރީކޮޅު ނެރެފައެވެ. އެފިލްމަށް ބެލުންތެރިންގެ ބޮޑު ތަރުހީބެއް ލިބިފައިވާއިރު ޑައިރެކްޓަރު މެގްނާ ގުލްޒާރު ދާދިފަހުން ވަނީ ދީޕިކާ އާއެކު ފިލްމެއްގެ މަސައްކަތްކުރުމަށް ސޮއިކޮށްފައެވެ. އެގޮތުން އެފިލްމަކީ އިންޑިއާގައި އެސިޑު ހަމަލާއެއްގެ ޝިކާރަކަށްވި ލަކްޝްމީ އަގަރްވާލްގެ ހަޔާތަށް ނެރޭ ފިލްމެކެވެ.\nބޮލީވުޑުގެ މަޝްހޫރު އެކްޓަރު ސަންޖޭ ދަތުގެ ހަޔާތުގެ މައްޗަށް ނެރުނު ފިލްމު ސަންޖޫގައި އެންމެ ފަހުން ރަންބީރު މަސައްކަތްކޮށްފައިވާއިރު އެފިލްމަށް ވަނީ ބޮޑު ތަރުހީބެއް ލިބިގެންގޮސްފައެވެ. އެގޮތުން އެފިލްމަކީ ރަންބީރަށް އެންމެ ބޮޑު ކާމިޔާބީއެއް ލިބިގެންދިޔަ ފިލްމެވެ. އޭނާ މިހާރު އަންނަނީ އަޔާން މުކަރްޖީގެ ކުރިއަށް އޮތް ފިލްމު "ބްރަހްމަސްތުރާ" ގައި މަސައްކަތްކުރަމުންނެވެ. އެފިލްމުގައި އޭނާ ފެނިގެންދާނީ އޭނާގެ މިހާރު ލޯބިވެރިޔާ އާލިއާ ބަޓްއާއެކުއެވެ.\nދީޕިކާ ބޮލީވުޑް މުނިފޫހިފިލުވުން ރަންބީރު ކަޕޫރް


ތާރީޚް: 18 ނޮވެމްބަރ 2009\nމާތްކަމާއި ބަރަކާތުން ފުރިގެންވާ ދުވަސްތަކެއް އަޅުގަނޑުމެންނާއި ކުރިމަތިލައިފިއެވެ. އަޅުގަނޑުމެން މިހާރު އުޅެމުން މި ގެންދަނީ އެ ދުވަސްތަކުގެ ތެރޭގައެވެ. ޙައްޖުމަހުގެ ފުރަތަމަ 10 ދުވަހެވެ. <?xml:namespace prefix = "o" ns = "urn:schemas-microsoft-com:office:office" />\nޙައްޖު މަހުގެ9ވަނަ ދުވަހަކީ ތޯވެ! އެދުވަހަކީ ދުވަސްތަކުގެ ތެރެއިން ﷲ ގެ ޙަޟްރަތުގައި އެންމެ ލޮބުވެތިކަން ބޮޑުވެގެންވާ ދުވަހެވެ. އެދުވަހު ޙައްޖުގެ އަޅުކަން އަދާކުރުމަށް ޢަރަފާތް ބިމަށް އެއްވެ ތިބޭ މީހުންނަށް ﷲގެ ރަޙްމަތާއި ފާފަފުއްސެވުން ދެއްވައެވެ. އަދި ﷲ ސުބްޙާނަހޫ ވަތަޢާލާ އެއިލާހުގެ މަލާއިކަތް ބޭކަލުންގެ ކުރިފުޅުމަތީގައި އެ މީހުންގެ ކިޔަމަންތެރިކަމުގެ މައްޗަށް ފަޚުރުވެރިވެ ވޮޑިގަންނަވައެވެ.\nފާއިތުވެ ދިޔަ އަހަރުގެ ފާފައާއި ކުރިއަށް އޮތް އަހަރުގެ ފާފަ ފޮހެދެއެވެ.\nމިއަހަރުގެ ޢަރަފާތް ދުވަހަކީ މި ނޮވެމްބަރު މަހުގެ 26 ވާ ބުރާސްފަތި ދުވަހެވެ.\nއީމެއިލް ކުރައްވާށެވެ. އެސްއެމްއެސް ފޮނުއްވާށެވެ. ފޯނުން ގުޅުއްވާށެވެ. މި ޕޯސްޓަރުތައް ޕްރިންޓް ކޮށް މީހުންނަށް ފެންނަ ހިސާބުގައި ބަހައްޓަވާށެވެ.


August ge niyalah India ge gaumee flight thah huttaalanee\nއިންޑިއާގެ ގައުމީ އެއާލައިންގެ ދަތުރުތައް ފެށުން ފަސްކޮށްފި\n02 އޯގަސްޓް 2020 - 12:58:38\nއިންޑިއާގެ ގައުމީ އެއާލައިންގެ ދަތުރުތައް ފެށުން އަނެއްކާ ވެސް އެ ގައުމުން ފަސްކޮށްފި އެވެ.\nސިވިލް އޭވިއޭޝަންގެ ޑިރެކްޓޮރޭޓް ޖެނެރަލް (ޑީޖީސީއޭ) އިން ބުނިގޮތުގައި އިންޑިއާގެ ގައުމީ އެއާލައިންގެ ދަތުރުތައް މިދިޔަ މަހުގެ ނިޔަލަށް ހުއްޓުމަކަށް ކުރިން ގެނެސްފައިވާ ގެނައުން މިހާރު ވަނީ މިމަހުގެ ނިޔަލަށް ދިގު ދަންމާލާފަ އެވެ.\nބައިނަލްއަގްވާމީ މީޑިއާތަކުން ރިޕޯޓުކުރާ ގޮތުގައި އިންޑިއާގެ ގައުމީ އެއާލައިންގެ އާންމު ދަތުރުތައް ފެށުން ފަސް ކުރި ނަމަވެސް، އެމެރިކާ، ފްރާންސް އަދި ޖާމަނީ އާއެކު އިންޑިއާއިން ވެފައިވާ އެއްބަސްވުމެއްގެ ދަށުން އެމެރިކާ އާއި ފްރާންސް އަދި ޖަރުމަނީ އަށް ދަތުރުތައް ކުރާނެ އެވެ. އެ ތިން ގައުމާއެކު އިންޑިއާއިން ވެފައިވާ އެއްބަސްވުމަކީ ކޮވިޑް ކޮންޓްރޯލް ކުރެވިފައިވާ ސަރަހައްދުތަކުން ވަކި އަދަދެއްގެ މީހުންނަށް ދަތުރުކުރެވޭ ގޮތަށް އެ ގައުމުތަކާ އެކު ޓްރެވަލް ބަބްލް ނަމުގައި ހަދާފައިވާ އެއްބަސްވުމެވެ.\nހަމަމިއާއެކު ކުރިއަށް އޮތް ދުވަސްތަކުގެ ތެރޭގައި ސަރުކާރުގެ ގަވާއިދުތަކާއި އެއްގޮތަށް ކެނަޑާ އަދި އިނގިރޭސިވިލާ ފަދަ އެތައް ގައުމަކާ އެކު އިންޑިއާގައި ޓްރެވަލް ބަބްލުގެ ދަށުން ދަތުރުތައް ފެށުން އެކަށީގެންވާ ކަމަށް މީޑިއާއިން ބުނެ އެވެ.\nގައުމީ އެއާލައިންގެ ދަތުރުތައް ފެށުން ފަސްކުރެވިފައިވީ ނަމަވެސް ޑީޖީސީއޭއިން ހާއްސަ ހުއްދަ ދީފައިވާ ގައުމީ ކާގޯ އޮޕަރޭޝަންތަކާއި ފްލައިޓްތައް އޭގައި ހިމެނިފައިނުވާ ކަމަށް ޑީޖީސީއޭއިން ބުނެ އެވެ.\nކޮވިޑާއި ގުޅިގެން އިންޑިއާގެ ގައުމީ އެއާލައިންގެ ދަތުރުތައް މާޗް މަހުގެ 22 ވަނަ ދުވަހު ވަނީ ހުއްޓުމަކަށް ގެނެސްފަ އެވެ. މާޗް 22 ވަނަ ފެށިގެން މިހާތަނަށް ގައުމުން ބޭރުގައި އުޅުނު އިންޑިއާ ރައްޔިތުން ގައުމަށް ގެނައުމަށް 2500 އަށް ވުރެ ގިނަ ދަތުރުކުރުމުގެ ހުއްދަ ގައުމީ އެއާލައިންނަށް ދީފައިވާކަމަށް ޑީޖީސީއޭއިން ބުނެއެވެ.


Baeh habaruthah genesdhey gothun sarukaarun shakuvaa kurey: MMC\nބައެއް ހަބަރުތައް ގެނެސްދޭ ގޮތުން ސަރުކާރުން ޝަކުވާކުރޭ: އެމްއެމްސީ\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި ނޫސްވެރިން - ފައިލް ފޮޓޯ | އަވަސް\nރިޔާސީ އިންތިހާބާބެހޭ ގޮތުން މީޑިއާގައި ބައެއް ހަބަރުތައް ގެނެސްދޭ ގޮތުން ސަރުކާރުގެ މުއައްސަސާތަކާއި ބައެއް އަމިއްލަ ފަރާތްތަކުން ޝަކުވާ ހުށަހަޅަމުން އަންނަ ކަމަށް މޯލްޑިވްސް މީޑިއާ ކައުންސިލް (އެމްއެމްސީ) އިން ބުނެފި އެވެ.\nއެމްއެމްސީއިން މިއަދު ނެރުނު ބަޔާނެގައި ބުނެފައި ވަނީ މީހެއްގެ ނަމާއި އަބުރު ރައްކާތެރި ކުރުމުގެ ހައްގު ގާނޫން އަސާސީގެ 33 ވަނަ މާއްދާއިން ރައްޔިތުންނަށް ކަށަވަރުކޮށްދީފައިވާ އިރު އަބުރާ ބެހުމަކީ ކޮބައިކަމާއި މީޑިއާތަކުގެ ޒިންމާއަކީ ކޮބައިކަން އަދި ގާނޫނާ ހިލާފުވުމުން މީޑިއާތަކަށް އަޅާ ފިޔަވަޅުތަކަކީ ކޮބައިކަން ގާނޫނުގައި ބަޔާންކޮށްފައިވާ ކަމަށެވެ. އެހެންކަމުން ރިޔާސީ އިންތިހާބުގެ ދުވަސްވަރު މީޑިއާތަކުން އެކަމަށް ސަމާލުވެ ތިބުމަށް ހަނދާންކޮށްދޭ ކަމަށް އެމްއެމްސީ އިން ބުންޏެވެ.\n".... މިކަންކަން މީޑިއާތަކުގެ ސަމާލު ކަމަށް މި ގެންނަނީ ގާނޫނީ ހަމަތަކުން އެޅޭ ފިޔަވަޅެއްގެ ސަބަބުން އެއްވެސް މީޑިއާއަކަށް ނުވަތަ އެއްވެސް ނޫސްވެރިއަކަށް ލިބިވަޑައިގެންފާނެ ގެއްލުމަކުން ސަލާމަތް ކުރުމަށްޓަކައި އަޅާ ފިޔަވަޅެއްގެ ގޮތުން، މިފަދަ ކަންކަމަށް މީޑިއާ ހޭލުންތެރި ކުރުމަކީ މި ކައުންސިލްގެ ޒިންމާއެއް،" އެމްއެމްސީގެ ބަޔާނުގައި ބުނެފައިވެ އެވެ.\nއިންތިހާބުގެ ކަންކަން ހިނގަމުން ދާއިރު ގަވައިދު ތަންދޭ އެންމެ ފުޅާ ދާއިރާއެއްގެ އިމުގެ ތެރޭގައި ތެދު ހަބަރާއި މައުލޫމާތު ފެތުރުމަށް އިލްތިމާސް ކުރާ ކަމަށް އެމްއެމްސީ އިން ބުންޏެވެ.


Club World Cup furathama faharah Liverpool in kaamiyaabukoffi - vNews.mv\nކްލަބު ވޯލްޑް ކަޕްގެ ތަށި ލިވަޕޫލުން އުފުލާލަނީ ---\nކްލަބު ވޯލްޑް ކަޕް ފުރަތަމަ ފަހަރަށް ލިވަޕޫލުން ކާމިޔާބުކޮށްފި\nއިސްމާޢީލް ޝާހު (ކުޑަ ޝާހު) Doha | 22 December 2019, 01:41\nދެކުނު އެމެރިކާގެ ޗެމްޕިއަން ބްރެޒިލްގެ ފްލަމެންގޯ 1-0 އިން ބަލިކޮށް ފީފާ ކްލަބު ވޯލްޑް ކަޕް ފުރަތަމަ ފަހަރަށް ޔޫރަޕުގެ ޗެމްޕިއަން އިންގްލެންޑުގެ ލިވަޕޫލުން ކާމިޔާބުކޮށްފި އެވެ.\nމިއީ ލިވަޕޫލްގެ ތާރީޚުގައި ކްލަބު ވޯލްޑް ކަޕް އެޓީމުން ކާމިޔާބުކުރި ފުރަތަމަ ފަހަރެވެ. އަދި މިއީ އިންގްލެންޑުގެ ކްލަބެއް ކްލަބު ވޯލްޑް ކަޕް ކާމިޔާބުކުރި ދެވަނަ ފަހަރެވެ. މީގެ ކުރިން ކްލަބު ވޯލްޑް ކަޕް 2008 ވަނަ އަހަރު ކާމިޔާބުކޮށްފައިވަނީ ލިވަޕޫލާ ވާދަވެރި މެންޗެސްޓާ ޔުނައިޓެޑުންނެވެ.\nގަތަރުގެ ވެރިރަށް ދޯހާގައ ހުންނަ ޚަލީފާ އިންޓަނޭޝަނަލް ސްޓޭޑިއަމްގައި މިރޭ ކުޅުނު މި މެޗުގެ ފުރަތަމަ ހާފުގައި ރަނގަޅު ކުޅުމެއް ދެއްކީ ފްލަމެންގޯއިންނެވެ. އެގޮތުން މިހާފުގައި އެޓީމުން ވަނީ ލިވަޕޫލްގެ ގޯލަށް ނުރައްކާކޮށްފައެވެ.\nފުރަތަމަ ހާފުގައި ގޯލެއް ފެނިގެން ނުދިޔައިރު، ދެވަނަ ހާފު ލިވަޕޫލުން ފެށީ ވަރުގަދަކޮށެވެ. އެގޮތުން ދެވަނަ ހާފުގެ ކުރީކޮޅު ރޮބާޓޯ ފިރްމީނޯއަށް ވަނީ ރަނގަޅު ފުރުސަތެއް ލިބިފައެވެ. އެކަމަކު ގޯލް ކުރިމަތިން ފިރްމީނޯ ފޮނުވާލި ހަމަލާ އަމާޒުވީ ގޯލުގެ އަރިމަތީ ދަނޑިއަށެވެ. އެކަމަކު އޭގެ ފަހުން ދެ ޓީމުންވެސް ވަނީ މި މެޗުގައި ގިނަ ހަމަލާތަކެއް ފޮނުވާލާފައެވެ. އަދި މެޗު ނިމެން ފަސް މިނެޓަށް ވެފައި ވަނިކޮށް ލިވަޕޫލްގެ ކެޕްޓަން ޖޯޑަން ހެންޑަސަން ވަނީ ފްލަމެންގޯގެ ގޯލާ އަމާޒުކޮށް ނުރައްކާތެރި ހަމަލާއެއް އުފައްދާފައެވެ. އެކަމަކު ފްލަމެންގޯގެ ގޯލްކީޕަރު ޑިއޭގޯ އަލްވޭސް ވަނީ ހުޝިޔާރުކަމާއެކު އެ ހަމަލާ ދިފާއުކޮށްފައެވެ.\nމެޗުގެ އިތުރު ވަގުތުގައި މާނޭއަށް ކުރި ފައުލަކާއި ގުޅިގެން ރެފްރީ ލިވަޕޫލަށް ޕެނަލްޓީއެއް ދިން ނަމަވެސް، ވީޑިއޯ އެސިސްޓެންޓް ރެފްރީ (ވީއޭއާރް) ބެލުމަށްފަހު ރެފްރީ ވަނީ އެއީ ފައުލެން ނޫން ކަމަށް ނިންމާފައެވެ.\n90 މިނެޓުގެ ކުޅުން ހަމަވިއިރު، ދެޓީމުންކުރެ ޓީމަކަށް ގޯލެއް ކާމިޔާބުނުކުރެވުމުން ކުޅުނު އިތުރު ވަގުތުގެ ފުރަތަމަ ހާފުގައި ލިވަޕޫލުން ވަނީ މެޗުގައި ފެނގެންދިޔަ ހަމައެކަނި ގޯލް ޖަހާފައެވެ. މި ގޯލް ސަޑިއޯ މާނޭ ދިން ޕާހަކުން 99 ވަނަ މިނެޓުގައި ކާމިޔާބުކޮށްދިނީ ރޮބާޓޯ ފިރްމީނޯ އެވެ.\nމިރޭގެ މެޗުން މޮޅުވެ ފުރަތަމަ ފަހަރަށް ލިވަޕޫލުން ކްލަބު ވޯލްޑް ކަޕް ކާމިޔާބުކުރިއިރު، މީގެ ކުރިން މި މުބާރާތުގެ ފައިނަލުގައި 2005 ވަނަ އަހަރުވެސް ލިވަޕޫލުން ވަނީ ކުޅެފައެވެ. އެކަމަކު އެ ފަހަރު ބްރެޒިލްގެ ސައޮ ޕައޮލޯ އަތުން ވަނީ 1-0 އިން ބަލިވެފައެވެ.


އެމްޑީޕީ ސަރުކާރުގެ ފުރަތަމަ އަހަރުގައި ތިނަދޫގެ ފެނާ، ނަރުދަމާ އަދި ކަރަންޓުގެ ޚިދްމަތް ދުނިޔޭގެ ފެންވަރަށް ޤާއިމްކޮށްދޭނަން – ރައީސް ނަޝީދު – Maldivian Democratic Party\n16 މާޗް 2013\nއެމްޑީޕީ ސަރުކާރުގެ ފުރަތަމަ އަހަރުގައި ތިނަދޫގެ ފެނާ، ނަރުދަމާ އަދި ކަރަންޓުގެ ޚިދްމަތް ދުނިޔޭގެ ފެންވަރަށް ޤާއިމްކޮށްދޭނަން – ރައީސް ނަޝީދު\nދިވެހިރައްޔިތުންގެ ޑެމޮކްރެޓިކް ޕާޓީ (އެމްޑީޕީ)ގެ ސަރުކާރުގެ ފުރަތަމަ އަހަރު ދުވަހުގެ ތެރޭގައި ގދ. ތިނަދޫގެ ފެނާއި، ނަރުދަމާ އަދި ކަރަންޓުގެ ޚިދްމަތްތައް ބައިނަލްއަޤުވާމީ ފެންވަރަށް ޤާއިމްކޮށްދެއްވާނޭ ކަމަށް ދިވެހިރާއްޖޭގެ އިންތިޚާބީ ރައީސް އަދި އެމްޑީޕީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ވިދާޅުވެއްޖެއެވެ.\n2013ގެ ރިޔާސީ އިންތިޚާބަށް އެކުލަވާލާ މެނިފެސްޓޯއަށް ބޭނުންވާ މަޢުލޫމާތު ހޯދުމަށް އެމްޑީޕީން މިހާރު ކުރިއަށް ގެންދާ “ދޭތިން ފަހެތި” ކެމްޕެއިންގައި ރޭ ގދ. ތިނަދޫގައި ބޭއްވި ޖަލްސާގައި ވާހަކަފުޅު ދައްކަވަމުން އެމަނިކުފާނު ވިދާޅުވީ، އެމްޑީޕީގެ ސިޔާސަތަކީ ކުދި އިންޖީނުގެތައް އެއްކޮށް ބޮޑު އެއް އިންޖީނުގެ އުފެއްދުން ކަމަށާއި، އެމްޑީޕީގެ ސަރުކާރުގައި ނުހަނު ވިސްނުންތެރިކަމާއި އެކު އެމައްސަކަތް ކުރެއްވި ކަމަށެވެ.\nއެމަނިކުފާނު ވިދާޅުވީ، އެމްޑީޕީގެ ސަރުކާރެއްގައި އިޔާދަކުރުވަނި ހަކަތަ ބޭނުންކޮށްގެން ތިނަދޫގައި ކަރަންޓް ޔުނިޓަކަށް ޖެހޭވަރު މިހާރަށް ވުރެން ދެ ގުނަ ކުޑަކޮށްދެއްވާނާ ކަމަށާއި އެކަން އެމްޑީޕީގެ ސަރުކާރަކަށް ކުރެވިދާނެ ކަމަށެވެ.\n” މި ޒަމާނުގައި ހަކަތަ އުފައްދަނީ އިރުގެ ދޯދިން، މި ޒަމާނުގައި ހަކަތަ އުފައްދަނީ ވައި ރޯޅިން، މި ޒަމާނުގައި ހަކަތަ އުދައްނީ ކަނޑުގެ ރާޅުތަކުން. މި ދެންނެވި ޤުދްރަތީ ވަސީލަތްތަކަކީ މި ރާއްޖެއަށް ވަރަށް ބޮޑު ނިޢުމަތެއްގެ ގޮތުގައި، ރިޒްޤެއްގެ ގޮތުގައި ލިބިފައިވާ ވަސީލަތްތަކެއް. ދުނިޔޭގެ ޓެކްނޮލެޖީ ބަދަލަވަމުން މިދަނީ އެއީ ތެލައް ވަމުން. އިރާދަކުރެއްވިއްޔާ އަޅުގަނޑުމެން ތިނަދޫގައި ވެސް އިޔަދަކުރުވަނި ހަކަތަ ބޭނުންކޮށް ކަރަންޓް ޔުނިޓަކަށް ހިނގާ ޚަރަދު ދެގުނައަށް ކުޑަކޮށް ދޭނަން ” ރައީސް ނަޝީދު ވިދާޅުވިއެވެ.\nރޭގެ ޖަލްސާގައި ރައީސް ނަޝީދު ވަނީ ތިނަދޫގެ ޒުވާނުންނަށް ކުރިމަތިވެފައިވާ ވަޒީފާގެ މައްސަލައަށް ވެސް އަލިއަޅުވާލައްވާފައެވެ. ރައީސް ނަޝީދު ވިދާޅުވީ، ދޮޅުހާއްހެހާ ޒުވާނުން ވަޒީފާއެއް ބޭނުންވެ، އެހެން ނަމަވެސް ވަޒީފާ ނެތިފައި ތިބެ ޖެހުމަކީ ހިތާމައެއް ކަމަށާއި، އެއީ ރަށުގެ ތަރައްޤީއަށް އެޅިގެންދާ ވަރަށް ބޮޑު ހުރަހެއް ކަމަށެވެ. އަދި އެމްޑީޕީގެ އަމާޒަކީ، އެމްޑީޕީގެ ސަރުކާރުގައި ތިނަދޫ އާއި ހުވަދު އަތޮޅުގައި ވަޒީފާގެ ފުރުސަތުތައް އިތުރު ކުރުން ކަމަށް ވެސް އެމަނިކުފާނު ވިދާޅުވެފައެވެ.\nރޭގެ ޖަލްސާގައި އެމްޑީޕީގެ ޕާލިމެންޓްރީ ގްރޫޕްގެ ބައެއް މެމްބަރުންނާއި، ތިނަދޫގެ ގިނަ އަދަދެއްގެ ރައްޔިތުންގެ ބައިވެރިވެ ވަޑައިގެންނެވިއެވެ.


Ehen Club thakun dhekeynee Serious koh, Masakkai dhe guna ah: Nizambe\nއެހެން ކްލަބުތަކުން ދެކޭނީ ސީރިއަސްކޮށް، މަސައްކަތް ދެގުނައަށް: ނިޒާމްބެ\nކާމިޔާބު ހޯދަން ބުރަކޮށް މަސައްކަތް ކުރަންޖެހޭ\nހުރިހާ ކްލަބަކުން ޓީސީ ނަގާނީ ސީރިއަސްކޮށް\nޓީސީގެ ފޯވަޑް ލައިން ވަރުގަދަވާނެ\nކ. މާލެ 11 ފެބުރުއަރީ 2017 | ހޮނިހިރު 13:03 2,585\nޓީސީގެ ކޯޗު މުހައްމަދު ނިޒާމް (ނިޒާމްބެ) - ރާއްޖެއެމްވީ\nކުރު މުއްދަތެއްގައި ޓީސީން ހޯދި ކާމިޔާބީތަކާއެކު، މި ސީޒަނުގައި ވާދަކުރާ އެއްވެސް ޓީމަކުން އެޓީމާ ދޭތެރޭ ފަސޭހަ ކޮށްލުމުގެ ވިސްނުމެއް ނުގެންގުޅޭނެ ކަމަށާއި އެހެން ކަމުން މި ސީޒަންގައި ޓީސީން ކުރަންޖެހޭ މަސައްކަތް ދެގުނަ ބޮޑުވެގެންދާނެ ކަމަށް ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nއާ ސީޒަނަށް ޓީސީން ވަމުން އަންނަ ތައްޔާރީތަކާ ބެހޭގޮތުން ރާއްޖެއެމްވީ އަށް މައުލޫމާތުދެމުން ނިޒާމް ބުނީ މިއަހަރުގެ ސީޒަނަށް އެޓީމު ކުރިމަތިލާއިރު ޓީމުން ވަރަށް ބޮޑު ތަފާތުތަކެއް ފެނިގެންދާނެ ކަމަށާއި އެގޮތުން މީގެ ކުރިން އެއްވެސް އަހަރެއްގައި ބޭނުން ނުކުރާ ވަރަށް ބިދޭސީ ކުޅުންތެރިންވެސް ޓީމުގެ ތެރެއިން ފެނިގެންދާނެ ކަމަށެވެ.\nމިދިޔަ ސީޒަންގެ ރާއްޖޭގެ މޮޅު ކޯޗުގެ މަގާމު ހާސިލްކޮށްފައިވާ ނިޒާމް ބުނީ ކޮންމެ ޓީމެއް ވެސް އެއް ސީޒަން ނިންމާ އަނެއް ސީޒަނަށް ނުކުންނާނީ ކާމިޔާބީތަކެއް ހޯދުމަށް ކަމަށާއި އެގޮތުން ޓީމުތައް ތައްޔާރުވުމަށް އަންނަ ނިސްބަތަށް ބަލާއިރު، މިސީޒަނަކީ ވަރަށް ވާދަވެރިވާނެ ސީޒަނެއްގެ ގޮތުގައި ދެކޭ ކަމަށެވެ.\nފާއިތުވި ސީޒަންގައި ޓީސީ އަށް ކާމިޔާބު ނުކުރެވި އޮތީ ހަމައެކަނި ތައްޓެއްކަން ފާހަގަކުރަމުން ނިޒާމް ބުނީ މިއަހަރުގެ ސީޒަން ފެށުމާއެކު ތައްޓެއް ހޯދުމަށް ހުރިހާ ކުޅުންތެރިންނާއެކު ބުރަކޮށް މަސައްކަތް ކުރާނެ ކަމަށެވެ. އެގޮތުން މިއަހަރުގެ ސީޒަނުގައި އެޓީމުގެ ސްޓްރައިކިން ފޯސް ނުވަތަ ފޯވަޑް ލައިން ކުރިން އަހަރުތަކަށްވުރެ ވަރުގަދަ ކޮށްފައިވާނެ ކަމަށް ނިޒާމް ބުންޏެވެ.\nމި މަހުގެ 18 ވަނަ ދުވަހު ބަންގްލަދޭޝްގައި ފެށުމަށް ހަމަޖެހިފައިވާ މުބާރާތުގައި ވާދަކުރުމުގެ ފުރުސަތު ޓީސީއަށް ލިބިފައިވާ އިރު، އެ މުބާރާތުން ވެސް އެޓީމަށް ގިނަ ކުރިއެރުންތަކެއް ލިބިގެންދާނެ އެވެ.\nމި މުބާރާތުގައި ވާދަކުރުމާއި ބެހޭ ގޮތުން ނިޒާމް ބުނީ އާ ސިޒަންގެ ކުރިން ބޭރުގެ ކްލަބުތަކަކާއި ދެކޮޅަށް ވާދަވެރި މެޗުތަކެއް ކުޅެން ލިބުމަކީ އެތަށް ގޮތަކުން އެކްލަބަށް ލިބިގެންދާ އެޑްވާންޓޭޖެއް ކަމަށެވެ.\nއަދި މި މުބާރާތުން ކުޅުންތެރިންނަށް ގިނަ ކަންތައްތަކެއް ދަސްވެ، ރާއްޖޭގައި ކުރިއަށްދާ މުބާރާތްތަކުން ރަނގަޅު ނަތީޖާއެއް ހޯދުމަށް ހިތްވަރަކަށް އެކަން ވެގެންދާނެ ކަމަށް ވެސް ނިޒާމް ބުންޏެވެ.\nޓީސީން ވަނީ މިއަހަރުގެ ސީޒަނަށް އެ ކްލަބު ވަރުގަދަ ކުރުމުގެ ގޮތުން ރާއްޖޭގައި ކުޅެމުން އަންނަ ބައެއް ކުޅުންތެރިންނާއެކު ބިދޭސީ ކުޅުންތެރިންތަކެއް ވެސް ގެނެސްފަ އެވެ.\nއެގޮތުން ޓީސީން ވަނީ ރާއްޖޭގެ ގިނަ ކްލަބުތަކަކުން ލޯ އަޅަމުންދިޔަ އައްޑޫ ފޭދޫ ޓީމުގެ ފޯވަޑް އިބްރާހިމް މަހުދީ (އިއްބެ) އެޓީމަށް ގެނެސްފަ އެވެ.